އަނެއްކާވެސް ބަޢާވާތުގެ އަޑު ގަދަވެއްޖެ! – DhiDaily\nއަނެއްކާވެސް ބަޢާވާތުގެ އަޑު ގަދަވެއްޖެ!\nޑރ. ވަހީދާއި އެމަނިކުފާނުގެ އަނބިކަނބަލުން އިލްހާމް ހުސައިން މިދިޔަ އާދިއްތަ ދުވަހުގެ ފަތިހު މާލޭ އުސްފަސްގަނޑު ސަރަހައްދުގައި ކަސްރަތު ކުރައްވަން އުޅުއްވަނިކޮށް އެ ދެކަނބަލުންނަށް ހަމަލާ ދިނުމާ ގުޅިގެން އަނެއްކާވެސް މިވަނީ ދިވެހިންގެ ތެރޭގައި ބަޢާވާތުގެ އަޑު ގަދަވެފައެވެ.\nކުރީގެ ރައީސުލްޖުމްހޫރިއްޔާގެ މަޤާމުގައި މުހައްމަދު ނަޝީދު ހުންނަވަނިކޮށް، 2012 ވަނަ އަހަރު ވެރިކަން ބަދަލުވެގެން ގޮސްފައި ވަނީ ބަޣާވާތަކުން ކަމަށާއި އަލުން ބަލައިފި ނަމަ އެކަން ޔަގީންވެގެން ދާނެ ކަމަށްވެސް މިހާރު މަޖިލީހުގެ ރައީސް ވިދާޅުވެފައިވަނީ ދާދި އިހަކަށް ދުވަހުއެވެ.\nމި މައްސަލަ އަލުން ފެންމަތިވެފައި މިވަނީ ޑރ. ވަހީދާއި އަނބިކަނބަލުން އިލްހާމް ހުސެއިނަށް އެމް ޑީޕީގެ އެކްޓިވިސްޓެއް ކަމަށްވާ އިބްރާހީމް ޖައުފަރު (ޖޯރޭ) ހަމަލާ ދިނުމާ ގުޅިގެންނެވެ. އިބްރާހީމް ޖައުފަރު (ޖޯރޭ) އަކީ އެމްޑީޕީގެ ހަރަކާތްތަކުގައި ފޮޓޯގްރާފަރެއްގެ ގޮތުގައި މަސައްކަތްކުރާ ފަރާތެކެވެ.\nމިކަމާ ގުޅިގެން އެމްޑީޕީއިން ނެރުނު ނޫސް ބަޔާނެއްގައި ވަނީ އިބްރާހީމް ޖައުފަރު، ޑރ. ވަހީދަށް އަމާޒުކުރައްވައި ނުރުހުމުގެ ބަސްތަކަކުން އަދި ”ބާޣީ“ގެ ނަމުން އެމަނިކުފާނާ މުހާތަބުކުރައްވާފައިވާ ކަމަށް ބުނެފަައެވެ. އަދި މިކަމާ ގުޅިގެން ކުރީގެ ރައީސް ޑރ. ވަހީދު ދޮގު ހެއްދެވި ކަމަށް ބުނެ އެކަން ސަރުކާރުގެ ސަމާލުކަމަށް ގެނައުމަށް މަޖިލީހަށް ކުއްލި މައްސަލައެއްވެސް ހުށައަޅާފައިވެއެވެ. އުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑޭ) ހުށަހެޅުއްވި މައްސަލައަށް ބަހުސްކުރެއްވި ހުރިހާ މެމްބަރުން ވެސް ވަނީ، އެމްޑީޕީ އެކްޓިވިސްޓް، ދިފާޢު ކޮށްފައެވެ. މައްސަލައަށް ބަހުސްކުރައްވަމުން، ހިތަދޫ ދެކުނު ދާއިރާގެ މެމްބަރު އިބްރާހިމް ނާޒިލް ވިދާޅުވީ، ޑރ. ވަހީދަށް ”ބާޣީ“ އޭ ގޮވާ ވަރު މަދު ކަމަށާއި، ކުރިއަށް އޮތް ތަނުގައިވެސް އެ ގޮވުމަށް ނިމުމެއް ނާންނާނެ ކަމަށްވެސް ބުނެފައެވެ.“ބަޣާވާތް ކުރާ މީހުންނަށް ކިޔަނީ ބާޣީން. އެހެންވީމަ މުހައްމަދު ވަހީދު ހަސަންމަނިކު ވަނީ ބާޣީއަކަށް. އެހެންވީމަ ދެން އާނައާ މުހާތަބު ކުރަނީ ބާޣީ ވަހީދުގެ ނަމުން. އަދި މުހާތަބު ކުރާނީވެސް ބާޣީ ވަހީދުގެ ނަމުން،“ ބައެއް މެމްބަރުން ވިދާޅުވެފައިވެއެވެ.\nއަދި މިކަމާ ގުޅިގެން ޑރ. ވަހީދު ކުރައްވާފައިވާ ޓްވީޓް ކުއްވެރި ކުރައްވާ ގަލޮޅު ދެކުނު ދާއިރާގެ މެމްބަރު މީކާއިލް އަހްމަދު ނަސީމް ވަނީ ވާހަކަފުޅު ދައްކަވާފައެވެ.ނަމަވެސް މަޖިލިސް ނިމުމާއެކު ޑރ. ވަހީދު ކުރެއްވި ޓްވީޓުގައި ވަނީ މަޖިލީހުގެ ތަޅުމުގައި މެމްބަރުން ދެއްކެވި ވާހަކަތަކަކީ ބޭކާރު ތާކުންތާކު ނުޖެހޭ ވާހަކަ ތަކެެއް ކަމުގައި ވިދާޅުވެފައެވެ.\nއަދި ޖައުފަރު ”ބާޣީ“ އޭ ބުނުމުން އެމަނިކުފާނު އެ މައްސަލަ ބޮޑުކޮށްލައިގެން މައްސަލަ ހުށަހަޅުއްވައިގެން އުޅުއްވަނީ ކަމަށް ދޭހަވާ ފަދަ ގޮތަކަށް މެމްބަރުން ދެއްކެވި ވާހަކަތައް ވެސް ވަނީ ދޮގުކުރައްވާފައެވެ. އަދި އެމަނިކުފާނު ވަނީ ޑރ.ވަހީދުގެ ދެކަނބަލުންނަށް މަގުމަތީން ފުރައްސާރަ ކުރި މައްސަލަ ނުބެއްލެވުމަށް އެމަނިކުފާނު އެދިވަޑައިގެންފި އެވެ.


Lonu fenun mass finikuraa system ge duty maafu koddhyfi\nމަހަށް ފުރަން ތައްޔާރުވަނީ--\nލޮނުފެނުން މަސް ފިނިކުރާ ސިސްޓަމްގެ ޑިއުޓީ މައާފުކޮށްދީފި\n14 ޑިސެމްބަރ 2020 - 18:52:09\nލޮނުފެނުން މަސް ފިނިކުރާ ނިޒާމު ނުވަތަ، ރެފްރިޖަރޭޓެޑް ސީވޯޓާ ސިސްޓަމް އެތެރެކުރުމަށް ނަގާ ޑިއުޓީ މާއާފު ކޮށްފިނުމަށް ނިންމައިފިއެވެ.\nފިޝަރީޒް މިނިސްޓްރީން ކުރި އިއުލާނެއްގައި ބުނެފައިވަނީ، ރެފްރިޖަރޭޓެޑް ސީވޯޓާ ސިސްޓަމް އެތެރެކުރާ ފާރާތްތަކަށް ޑިއުޓީ މައާފު ކުރެވޭނެ އިންތިޒާމް މިހާރު ހަމަޖެހިފައިވާ ކަމަށެވެ. އެގޮތުން އިކޮނޮމިކް މިނިސްޓްރީ އަށް ޑިއުޓީ މާއާފު ކުރާ ފޯމާއެކު އިންވޮއިސް ހުށަހަޅެމުން ޑިއުޓީ މާއާފު ކޮށްދެވޭނެކަމަށް ފިޝަރީޒް މިނިސްޓްރީން ބުނެއެވެ.\nރެފްރިޖަރޭޓެޑް ސީވޯޓާ ސިސްޓަމް އަކީ އައިސް ގަންނަން ކުރާ ހޭދަ ކުޑަކުރުމަށް މަސްވެރިން ބޭނުންކުރަމުންދާ ސިސްޓަމެކެވެ. ފިޝަރީޒް މިނިސްޓްރީން ބުނީ، މި ސިސްޓަމް އެތެރެކުރުމަށް ނަގާ ޑިއުޓީ މައާފް ކުރުމުން މަސްވެރިކަމުގެ ސިނާއަތުގައި ހަރަކާތްތެރިވާ ފަރާތްތަކަށް މި ސިނާއަތް އިތުރަށް ތަރައްގީކުރުމަށް ލުޔެއް ލިބިގެންދާނެކަމަށެވެ.\nބާނާ މަސްކޮޅު ކިރުމަށާއި އައިސް ހޯދުމަށް ކިއުގައި ގިނަ ދުވަހު ތިގެން ޖެހުމަކީ މަސްވެރިން އަބަދުވެސް ކުރަމުން އަންނަ ޝަކުވާއެކެވެ. މީގެއިތުރުން ބާނާ މަސްކޮޅަށް ހަމަ އަގު ނުލިބޭކަމުގެ ޝަކުވާއަކީވެސް މިހާރު މަސްވެރިން އެންމެ ބޮޑަށް ކުރަމުން އަންނަ ޝަކުވާއެވެ.\nމަސްވެރިންނަށް ދިމާވެފައިވާ ދަތިތައް ހައްލުކޮށްދިނުމާއި ބާނާ މަސްކޮޅަށް ހަމައަގު ހޯދައިދިނުމަކީ ރައީސް އިބްރާހިމް މުހައްމަދު ސޯލިހުގެ ވައުދުފުޅެކެވެ. މިގޮތުން، މަސްވެރިކަމަކީ ރާއްޖޭގެ އެންމެ ފުޅާ އިގްތިސޯދީ ވަސީލަތައް ހެދުމުގެ ވަގުތު ޖެހިފައިވާ ކަމަށް، މަސްވެރިންގެ ދުވަހު ރައީސް ދެއްވި ހިތާބުގައި ވަނީ ވިދަޅުވެފައެވެ.\nއެގޮތުން މަސްވެރިކަމުގެ ސިނާއަތް ތަރައްގީކޮށް މަސްވެރިންނަށް އައިސް ލިބުމުގެ ދަތިކަން ހައްލުކޮށްދިނުމަށް، އަންނަ އަހަރު މުޅިން އާ ހަތް އައިސް ޕްލާންޓް އެޅުމުގެ މަސައްކަތް ފެށުމާއި، ދޯނިފަހަރުގެ ވަތުގައި ފެން ފިނިކުރާ ނިޒާމުތައް ގާއިމުކުރުމުގެ މަސައްކަތްތައް އިތުރުކުރުމަށް ނިންމަވާފައިވާ ކަމަށް ރައީސް ވަނީ ވިދާޅުވެފައެވެ.\nމަސްވެރިންމަސްވެރިކަން އިކޮނޮމިކް މިނިސްޓްރީފިޝަރީޒް މިނިސްޓްރީރައީސް ޞާލިޙް


Fandiyaarukamun vakivumun ves inaayaithah dhey bileh\nފަނޑިޔާރުކަމުން ވަކިވުމުން ވެސް އިނާޔަތްތައް ދޭ ބިލެއް\nސުޕްރީމް ކޯޓުގެ ފަނޑިޔާރުންތަކެއް: ވަކިވާ ފަނޑިޔާރުންނަށް އިނާޔާތް ލިބޭ ބިލެއް ވަނީ ހުށަހަޅާފައި\nފަނޑިޔާރުގެ މަގާމުން ވަކިވާ ކޮންމެ މީހަކަށް ދައުލަތުގެ ފަރާތުން ހާއްސަ އިނާޔަތްތަކެއް ލިބޭ ގޮތަށް ފަނޑިޔާރުންގެ ގާނޫނު އިސްލާހު ކުރަން ހުށަހަޅައިފި އެވެ.\nފަނޑިޔާރުކަމުން ވަކިވާ ނުވަތަ ވަކި ކުރާ މީހުނަށް އިނާޔަތް ދޭ ގޮތަށް ރައްޔިތުންގެ މަޖިލީހަށް އިސްލާހެއް ހުށަހަޅާފައި ވަނީ ޖުމްހޫރީ ޕާޓީގެ ފަރާތުން ވިލުފުށީ ދާއިރާގެ މެންބަރު ރިޔާޒް ރަޝީދެވެ. އެ އިސްލާހުގައިވާ ގޮތުން ފަނޑިޔާރު މަގާމުން ވަކިވާ ކޮންމެ މީހަކަށާއި ފަނޑިޔާރު ކަމުގެ މަގާމު ނިމުމަކަށް ގެނެވޭ އުއްތަމަފަނޑިޔާރަށް ވެސް ދައުލަތުގެ ފަރާތުން ހާއްސަ އިނާޔަތްތަކާއި އިމްތިޔާޒްތަކެއް ލިބިދޭން ޖެހެ އެވެ.\nއެ އިސްލާހުގެ ފުރަތަމަ ކިޔުން އިއްވުން ވަނީ ތާވާލުކޮށްފަ އެވެ. އޭގެ އިތުރުން އިބްތިދާއީ ބަހުސަށް ފުރުސަތު ދިނުމަށްޓަކަައި ވޯޓަށް އެހުން ވެސް ރައްޔިތުން މަޖިލީހުގެ ރައީސް ގާސިމް އިބްރާހިމް ވަނީ ތާވަލް ކުރައްވާފަ އެވެ.\nގަލޮޅު އުތުރު ދާއިރާގެ މެންބަރު އީވާ އަބްދުﷲ ކުރެއްވި ޓްވީޓު\nމަގާމުން ވަކިވާ ފަނޑިޔާރުންނަށް އިނާޔަތް ލިބޭ ގޮތަށް ގާނޫނު ބަދަލު ކުރަން އުޅޭއިރު ކުރީގެ މަޖިލިސް މެންބަރުންނަށް ވެސް އިނާޔާތް ލިބޭ ގޮތަށް ވަނީ ބިލެއް ހުށަހަޅައިފަ އެވެ. އޭގެ އިތުރުން ދާދި ފަހުން ވަނީ ނައިބު ރައީސްކަން ކުރެއްވި ބޭފުޅުންނަށް ވެސް އިނާޔަތް ދޭ ބިލެއް ވަނީ ފާސްކޮށްފަ އެވެ.\nރައްޔިތުންގެ މަޖިލިސް ޝަރުއީ ދާއިރާ


ވައްޑެގެ "ނަގޫބުރި ހިޔަޅު'' ވާހަކައާއި ގުޅިގެން އިޙްސާން ވަރުގަދަ ރައްދެއް ދެއްވައިފި - DhiDaily\nވައްޑެގެ ”ނަގޫބުރި ހިޔަޅު“ ވާހަކައާއި ގުޅިގެން އިޙްސާން ވަރުގަދަ ރައްދެއް ދެއްވައިފި\nސިފައިންގެއިން ނިކުމެވަޑައިގެންނެވި ގޮތަށް ސިޔާސީ މަސައްކަތްތައް ފަށްޓަވާފައިގެން ހުންނަވައި، އެމްއެންޑީއެފުގެ ކުރީގެ ކެޕްޓަން ޢަލީ އިޙްސާން ދައްކަވަނީ ”ނަގޫބުރި ހިޔަޅު“ ދެއްކި ބާވަތުގެ ވާހަކަ ކަމަށް އުނގޫފާރު ދާއިރާގެ މެންބަރު މުޙައްމަދު ވަޙީދު(ވައްޑެ) ވިދާޅުވުމުން، އިޙްސާން ވައްޑެއަށް ވަރުގަދަ ރައްދެއް ދެއްވައިފިއެވެ.\nއިޙްސާން އިއްޔެ ކުރެއްވި ޓްވީޓެއްގައި ވަނީ ސިފައިންނާއި، ފުލުހުންގެ މުއައްސަސާއަކީ އެއް ޕާޓީ ވެރިކަމަށް އައިސް މީހުން ކަނޑައި، އަނެއް ޕާޓީ ވެރިކަމަށް އައިސް މީހުން ވައްދާ ސިޔާސީ މުއައްސަސާއަކަށް ވެގެންނުވާނެކަމަށާއި، ދައުލަތުގެ ޙައްޤުގައި ކޮންމެ ވެސް ބަޔަކު ސިޔާސީ ނުވެ ތިބެން ޖެހޭނެކަމަށް ވިދާޅުވެފައެވެ. އެހެންނުނީ ޤައުމެއްގެ ގޮތުގަ ވަރަށް ނިކަމެތިވެދާނެކަމަށް ވެސް އިޙްސާން ވަނީ ވިދާޅުވެފައެވެ.\nއިޙްސާންގެ ވާހަކަތަކާއި ގުޅިގެން ވައްޑެ ކުރެއްވި ޓްވީޓުގައި ވަނީ ސިފައިންގެއިން ނިކުމެވަޑައިގެންނެވި ގޮތަށް ސިޔާސީ މަސައްކަތްތައް ފަށްޓަވައިގެން ހުންނަވައި ”ތިޔަ ދައްކަވަނީ ނަގޫބުރި ހިޔަޅު ދެއްކި ބާވަތުގެ ވާހަކަ ނޫންތޯ“ ސުވާލުކުރައްވާފައެވެ.\nވައްޑެގެ މި ވާހަކައަށް ރައްދު ދެއްވަމުން އިޙްސާން މިއަދު ވިދާޅުވީ ”ނަގޫބުރި ހިޔަޅު“ ވާހަކަ އަދި ވިދާޅުނުވާ ކަމަށެވެ. އަދި ސިފައިންގެ އިން ނިކުންނަ މީހުން ސިޔާސީ މަސައްކަތްނުކުރާން ޤާނޫނެއްގައި ލިޔެފައި އޮތްތަން އަދި ދެކެވަޑައިނުގަންނަވާ ކަމަށެވެ.\n”ތި ރިފަރ ކުރެއްވި ވާހަކަ ”ނަގޫބުރި ހިޔަޅު“ އަޅުގަނޑު ނުކިޔަމޭ އަދި އިނގޭތޯ. ސިފައިންގެ އިން ނިކުންނަ މީހުން ސިޔާސީ މަސައްކަތްނުކުރާން ތި ބޭފުޅުން ޤާނޫނެއްގައި ލިޔެފައި އޮތްތަން އަދި ނުދެކެން. އަދި މީހަކު ދައްކާ ކޮންމެ ވާހަކައަކީ ސިޔާސީ ވާހަކައެއް ވެސް ނޫން“ އިޙްސާން ވިދާޅުވިއެވެ.\nފަހަކަށް އައިސް އިޙްސާން ގެންދަވަނީ ސަރުކާރުގެ ބައެއް ސިޔާސަތުތަކަށް ފާޑު ވިދާޅުވަމުންނެވެ. ދާދިފަހުން ލީކްވި އުތުުރުތިލަފަޅުގެ އެއްބަސްވުމުގެ ކޮޕީއެއްކަމަށް ބުނާ ލިޔުންތަކާއި ގުޅިގެން ވެސް އިޙްސާން ވަނީ ކަންބޮޑުވުން ފާޅުކުރައްވައި ސަރުކާރަށް ފާޑުވިދާޅުވެފައެވެ.\nތިމާއަށް މާތް ﷲ ދެއްވާ ނިއުމަތަށް ޝުކުރުވެރިވުމަކީ އެންމެ އައުލާ ކަން ވެގެންވާ ކަންތައް. ބަސް މޮށުން ތެރިކަމުގެ ހުނަރު ލިބުމުން ތިމާ ނުރުހޭ ވާހަކަ އެއް ބަހެއް ބުނާ ކޮންމެ މީހަކަށް މަލާމާތް ކޮށް މަ މޮޅު ހީވެގެން އުޅެން ވެއްޖެނަމަ ނިމުން ސަހަލެއް ނުވާނެ. ވީމަ ބަސް ކޮށާރު މުއްސަނދި ކުރަން މަސައްކަތް ކުރިގޮތަށް ތިމާގެ ސިކުނޑި އަށް ހެޔޮ ވިސްނުމާއި އަނެކުންނަށް އިހްތިރާމް ކުރުމާއި ނުރުހުނަސް އަނެކާ ދައްކާ ވާހަކަ ހަޖަމް ކުރަން މަސައްކަތް ކޮށް ކާމިޔާބުވެއްޖެނަމ އިތުރ ކުރި އެރުމެއް ލިބޭނެ. މަލާމާތް ކުރުމާ ވަތްބަހުން ޖެހުމަކީ ދަށު ދަރަޖައިގެ އަމަލު ތައް. ތިމާ ވިސްނާ ހެން ހުރިހާ އެންމެން ނުވިސްނަފާނެ. އަދި ތިމާ ކިތަންމެ ވަރަށް ފެލުނަސް އަނެކާ ހިތަށްކަހިރުވައެކޭވެސް ނާރަފާނެ. އޭރުން އަމިއްލަ ފަޔަށް އަމިއްލަ އަތުން ކަށި އެހަރަނީ. ވިސްނާ ފިކުރުކުރޭ.\nގޭދޮށު މަސް ފެކްޓަރީގެ ސީއީއޯ. says:\nނަގޫބުރި ހިޔަޅަކީ އަނެއް ދިވެހިރާއްޖެ، އެޖެންޑާ 19, ރަށްވެހި ފަތިސް،ފަދަ ވާހަކައެއް. އެފާޑުގެ ކިތަންމެ ވާހަކަތަކެއް ކިޔާނެ. އިހްސާން މެން ފަދަ ބިނާކުރަނިވި ޚިދުމަތްތެރި ޢިލްމީ ބޭފުޅުންނަށް އެފަދަ ވާހަކަތައް އިވި ވަޑައި ނުގަންނަވާނެ އެވެ. އަޅުއްވާ ނުލައްވީ!


Dhe Aharu Ufan Vefaivaa Ehmaaba'du Varah Khaassa Dhekudhin ދެ އަހަރު އުފަންވެފައިވާ ވަރަށް ޚާއްސަ އެއްމާބަނޑު ދެކުދިން – Huvadhoo News Dhe Aharu Ufan Vefaivaa Ehmaaba'du Varah Khaassa Dhekudhin Huvadhoo News\nދެ އަހަރު އުފަންވެފައިވާ ވަރަށް ޚާއްސަ އެއްމާބަނޑު ދެކުދިން\nމިލިޔުމުގައި ގެނެވިފައިވާ އެއްމާބަނޑު ދެކުދިންނަކީ އެއްމާބަނޑު އެހެން ކުދިންނާއި ވަރަށް ތަފާތުކޮށް، ތަފާތު ދުވަހެއްގައި، ތަފާތު މަހެއްގައި، އަދި ވަކިން ޚާއްސަކޮށް ތަފާތު ދެއަހަރުގައި އުފަންވެފައިވާ އެއްމާބަނޑު ދެކުދިންނެވެ.\nމިހުރިހާ ކަމެއް މިހެން ހުރިނަމަވެސް، މި ދެކުދިން ދުނިޔެއަށް އުފަންވެފައިވަނީ އެންމެ 15 މިނެޓުގެ ތަފާތުކޮށެވެ. އެމެރިކާގެ ކެލިފޯނިއާ ސްޓޭޓަށް އުފަން މިދެކުދިންނަކީ ވަރަށްވެސް ޚާއްސަ ދެކުދިންނެވެ. ފުރަތަމަކަމަކީ، ދެކުދިންނަކީ ދެޖިންސުގެ ދެކުދިންނަށް ވުމެވެ. ފުރަމަ ކުއްޖާ އެކުދިންގެ މަންމަ ވިހާފައިވަނީ ފާއިތުވީ 2021 ވަނަ އަހަރުއެވެ. އަދި ދެވަނައަށް އުފަންވި އަންހެން ކުއްޖާ، އުފަންވެފައިވަނީ މިހިނގާ 2022 ވަނަ އަހަރުގައެވެ.\nފިލިޕީންސް ދެމަފިރިއަކަށް މިފަދަ ގޮތަކަށް ދެއަހަރަށް ވާގޮތަށް އެއްމާބަނޑު ދެޖިންސްުގެ ދެކުދިން ލިބުމުން ދެމަފިރީން ތިބީ ވަރަށް ހިތްހަމަޖެހިފައެވެ. ދެމަފިރިން ޤަބޫލުކުރާގޮތުން، އެމީހުންގެ އާއަަހަރުގެ މިހަދިޔާ ވަރަށްވެސް ޚާއްސަ ކަމަށެވެ.\nމިޚާއްސަ އެއްމާބަނޑު ދެކުދިން އުފަންވެފައިވަނީ ކެލިފޯނިޔާގެ ސެލިނާސްގެ ނެޓިވިޑަޑް މެޑިކަލް ސެންޓަރަށެވެ. އެ ހޮސްޕިޓަލުގެ ފޭސްބުކް ޕޭޖުގައި މިފަދަ ގޮތަކަށް އެއްމާބަނޑު ދެކުދިން ދެއަހަރެއްގައި އުފަންވެފައިވާކަން ހާމަކުރުމުގެ އިތުރުން މިއީ މަދުން ނޫނީ ކުރިމަތިނުވާ ކަމެއްގެ ގޮތުގައި2ޖެނުއަރީ 2022 ގައި ޕޯސްޓްކޮށްފައި ވެއެވެ.\nމިފަދަ ގޮތަކަށް ތަފާތު ދެއަހަރުގައި އެއްމާބަނޑު ކުދިން އުފަންވަނީ ނިސްބަތުން ވަރަށް މަދުންނެވެ. އެ ހޮސްޕިޓަލުގެ ފޭސްބުކް ޕޭޖު ޕޯސްޓެއްގައި ބުނެފައިވާގޮތުން އެއްމާބަނޑު ކުދިން މިގޮތަށް ދެއަހަރުގައި އުފަންވުމުގެ ފުރުޞަތު އޮންނަނީ ދުނިޔެއަށް އުފަންވާ ކޮންމެ2މިލިޔަން ކުދިންގެ ތެރެއިން 1 ކުއްޖެކެވެ.\nމިދެކުދިންގެ ތެރެއިން ފުރަތަމަ އުފަންވި ފިރިހެން ކުއްޖާ އުފަންވެފައިވަނީ 31 ޑިސެމްބަރ 2021 ވަނަ ދުވަހުގެ ރޭ 11:45 ގައެވެ. އޭގެ ބަރާބަރު 15 މިނެޓް ފަހުން، 1 ޖެނުއަރީ 2022 ވަނަ ދުވަހު 00:00 ގައި ދެވަނަ ކުއްޖާ، (އަންހެން ކުއްޖާ) ވިހައި، އެ ހޮސްޕިޓަލަށް މިހިގާ 2022 ވަނަ އަހަރު ފުރަތަމަ ވިހެއި ކުއްޖާގެ ޝަރަފުވެސް، މިކުއްޖާއަށް ވަނީ ލިބިފައެވެ.\nމިފަދަގޮތަކަށް އެއްމާބަޑު ދެކުދިން ލިބުމުން އެކުދިންގެ މަންނަ ފާތިމާ ހުރީ ޤަބޫލުކުރަން ދަތިވެ، އުފަލުން ފޮޅިފައެވެ.\nމިދެމަފިރިންނަށް ކުރިން3ކުދިން ލިބިފައިވާއިރު، ދޮށީ ދަރިފުޅަކީ ފިރިހެން ކުއްޖެކެވެ. އެއަށްފަހު ހަގަށް ލިބުނު ދެކުދިންނަކީވެސް2އަންހެން ކުދިންނެވެ. ދެއަހަރު މިލިބުނު އެއްމާބަނޑު ދެކުދިންނާއި އެކު އެދެމަފިރިންނަށް5ކުދިން ލިބުނީއެވެ. ކުދިންގެ މަންމަ ފާތިމާ މީޑިއާއަށް މައުލޫމާތު ދީފައިވާ ގޮތުގައި، މިފަދަ ގޮތަކަށް ދެކުދިން ލިބގެން ދިޔުމުން މުޅިއާއިލާއަށްވެސް ވަރަށް ބޮޑު ހިތްހަމަޖެހުމެއް ލިބިފައިވާ ކަމަށެވެ.\nދެއްކުދިން ވިއްސުމުގައި ޙަރަކާތްތެރިވި އެހޮސްޕިޓަލުގެ ގައިނީ ޑޮކްޓަރ ޑރ. އަނާ ހާމަކޮށްފައިވާގޮތުގައި، މިފަދަ ގޮތަކަށް ދެއަހަރު އެއްމާބަނޑު ދެކުދިން ވިއްސުމުގައި އެހީތެރިކަން ފޯރުކޮށްދެވުމަކީ، އޭނާގެ ކެރިއަރގައި ލިބެގެންދިޔަ ވަރަށް ޚާއްސަ ޝަރަގަކާއި އުފަލެއް ކަމުގައެވެ. މައުސޫމު ތުއްތު ދެކުދިން ރައްކާތެރިކަމާއެކު މިދުނިޔެއަށް އުފަން ކުރުވުމުގައި އެހީތެރިވެވުމަކީ ލިބިގެންދާ ވަރަށް ބޮޑު އުފަލެއްކަމުގައެވެ. އާ އަހަރު މިފަދަ ޚާއްސަ ކަމަކާއެކު ފެށުމުން ވަރަށް ބޮޑަށް އުފާވާކަމުގައި ޑޮކްޓަރު ހާމަކުރެއެވެ.


ގެތައް އިޞްލާޙުކުރުމަށް 40 ނަސޭހަތް (17) – DhiSalafiyyah\nގެތައް އިޞްލާޙުކުރުމަށް 40 ނަސޭހަތް (17)\n28/12/2013 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\nދިހަވަނަ ނަސޭހަތް: ގޭގައި އޯޑިއޯ ލައިބްރަރީއެއް ހެދުން\nކޮންމެ ގެއެއްގައިވެސް ރަނގަޅު ކަމަކަށް އަދި ނުބައި ކަމަކަށްވެސް އޯޑިއޯ ޕްލެޔަރެއް ބޭނުންކޮށްފާނެއެވެ. ﷲ ތަޢާލާ ރުހިވޮޑިގަންނަވާ ގޮތަށް އެފަދަ ކެސެޓް ޕްލެޔަރެއް ބޭނުންކުރާނީ ކިހިނެއް ހެއްޔެވެ؟\nމިކަން ޙާޞިލު ކުރެވޭނެ ވަސީލަތަކީ: ރަނގަޅު އިސްލާމީ އޯޑިއޯތައް ހިމަނައިގެން އޯޑިއޯ ލައިބްރަރީއެއް ހެދުމެވެ. އޭގެ ތެރޭގައި ޢިލްމުވެރިންގެ ދަރުސްތަކާއި، ޚުޠުބާތަކާއި ވައުޡުނަސޭހަތާއި ޤާރީންގެ އޯޑިއޯ ހިމެނިދާނެއެވެ.\nބައެއް އިމާމުން ތަރާވީޙްގައި ކިޔަވާފައިވާ ކިޔެވުންތަކުގެ ރިކޯޑިންގްފަދަ، ކީރިތި ޤުރްއާނުގެ އޯޑިއޯ ގޭގައި އަޑުއިއްވުމަކީ ގޭގެ އަހުލުންނަށް ވަރަށް ބޮޑަށް އަޘަރު ކުރުވާކަމެކެވެ. އެއީ އޭގެ މާނައިން ކުރުވާ އަޘަރެކެވެ. ނުވަތަ ތަކުރާރުކޮށް އަޑުއިވުމުގެ ސަބަބުން ޤުރްއާން ހިތުދަސްވުމެވެ. އަދި ހަމައެފަދައިން ޤުރްއާން އަޑުއިއްވުމުގެ ސަބަބުން ޝައިޠާނީ ރާގުތަކާއި ލަވަތަކުން އެބައިމީހުން ޙިމާޔަތްކޮށްދެއެވެ. ސަބަބަކީ ކަންފަތްތަކާއި މޭތަކުގައި الرحمن ގެ ކަލާމްފުޅާއި ޝައިޠާނާގެ ރާގުތައް އެކެއް ނުވާނެއެވެ.\nގޭގެ އަހުލުންނަށް އެބައިމީހުންގެ ކޮންމެ ދުވަހެއްގެ ދިރިއުޅުމުގައި ދިމާވާ ކަންކަމާގުޅޭ ފިޤްހީ މައްސަލަތަކުގެ ކިތައް ޙުކުމް ފަތުވާތަކުގެ އޯޑިއޯއިން އެބައިމީހުންނަށް އޮޅުން ފިލާނެ ހެއްޔެވެ؟ މިގޮތުން އަޑު އެހުމަށް ނަސޭހަތްތެރިވަނީ އައްޝައިޚް ޢަބްދުލްޢަޒީޒް ބިން ބާޒް، އަދި އައްޝައިޚް މުޙައްމަދު ނާޞިރުއްދީން އަލްއަލްބާނީ، އައްޝައިޚް މުޙައްމަދު އަލްޢުޘައިމީން، އައްޝައިޚް ޞާލިޙް އަލްފައުޒާން އަދި މިނޫންވެސް ޢިލްމާއި ދީނުގައި އިތުބާރުހިފޭފަދަ ބޭފުޅުންގެ ރެކޯޑްކުރެވިފައިވާ ފަތުވާތަކެވެ.\nކޮންމެ މުސްލިމަކުވެސް އެމީހަކު ފަތުވާ ނަގަނީ ކޮން ފަރާތަކުންކަން ރަނގަޅަށް ބަލަން ޖެހޭނެއެވެ. އެހެނީ މިއީ ދީނުގެ ކަންކަމެވެ. ފަހެ، ތިޔަބައިމީހުން ދީން އުނގެނޭ ގޮތާމެދު ރައްކާތެރިވާން ޖެހޭނެއެވެ. ފަހެ، ތިޔަބައިމީހުން އެ އުނގެނެން ޖެހޭނީ ޞާލިޙް، ތަޤުވާވެރިއެއްގެ ގޮތުގައި އެނގިފައިވާ މީހެއްގެ ކިބައިންނެވެ. އަދި އެބައިމީހުންނަކީ އާޚިރަތުގައި ގެއްލުންވަނިވި ކަންތައްތަކުން ދުރުހެލިވެފައިވާ އަދި ޞައްޙަ ޙަދީޘްތަކުގެ މައްޗަށް ބަރޯސާވާ ބަޔަކުކަމުގައި ވާންޖެހޭނެއެވެ. އަދި ވަކި މަޛްހަބަކަށް ތަޢައްޞުބުވެފައިވާ މީހަކަށް ވެގެންނުވާނެއެވެ. އަދި ދަލީލަށް ބުރަވާ މީހަކުކަމުގައި ވާންޖެހޭނެއެވެ. އަދި ޢަދުލުވެރި ހެޔޮ މިނެއްގައި ހިފަހައްޓާ މީހަކަށް ވާންޖެހޭނެއެވެ. އެހެނީ މާބޮޑަށް ހަރުކަށި އަދި މާބޮޑަށް ފަރުވާކުޑަކުރާ މީހަކަށްވެސްވެގެން ނުވާނެއެވެ. އަޅުގަނޑުމެން ސުވާލު ކުރަންވާނީ ކަމުގެ ޙަޤީޤަތް ރަނގަޅަށް އެނގޭ ފަރާތަކާއެވެ.\n﴿…الرَّحْمَـٰنُ فَاسْأَلْ بِهِ خَبِيرًا﴾ [سورة الفرقان ٥۹]\nމާނައީ: “…އެއީ ރަޙްމާންވަންތަ އިލާހެވެ. ފަހެ، އެއިލާހާމެދު މޮޅަށް ޚަބަރު ދަންނަ ފަރާތަކާ ކަލޭގެފާނު ސުވާލު ކުރައްވާށެވެ.”


India In Anehkaaves Kashmir Gai Askaree Harakaaiy Thah Fashaifi - Vaguthu\nއިންޑިޔާ އިން އަނެއްކާވެސް ކަޝްމީރުގައި އަސްކަރީ ހަރަކާތްތައް ފަށައިފި\nކަޝްމީރުގައި އިންޑިޔާއިން ކުރިއަށް ގެންދާ އަސްކަރީ ހަރަކާތްތައް އަލުން ފަށައިފިއެވެ.\nމި ހަރަކާތްތައް ފަށާފައިވަނީ ރަމަޟާން މަހާ ދިމާކޮށް، 30 ދުވަހުގެ މުއްދަތަށް އޮޕަރޭޝަން މަޑުޖައްސާލާފައި އޮތުމަށް ފަހުގައެވެ.\nއަސްކަރީ އޮޕަރޭޝަން، އަލުން ފެށިކަން، އިންޑިޔާގެ މަރުކަޒީ ސަރުކާރުގެ ހޯމް މިނިސްޓަރ، ރާޖްނާތު ސިންގުވެސްވަނީ ހާމަކުރައްވާފައެވެ.\nއިންޑިޔާއާ ވީ ފަޅިން އެޤައުމުގެ އަސްކަރިއްޔާއާއި، ޕާކިސްތާނާ ވީ ފަޅިން، ޕާކިސްތާނުގެ ހަނގުރާމަވެރިން، އެސަރަޙައްދުގައި ހަމަލާ ބަދަލުކުރުންތައް ކުރިއަށް ގެންދެއެވެ. އިންޑިޔާއިން ބުނަމުންދާ ގޮތުގައި އެސަރަހައްދުގައި ހަރަކާތްތެރިވާ ހަނގުރާމަވެރިންނަކީ ނިރުބަވެރިންނެވެ. އަދި، އެމީހުންނަށް ޕާކިސްތާނު ސަރުކާރުން ވާގިވެރިވަމުންދާކަމަށް ބުނެއެވެ.\nރަމަޟާން މަހާ ދިމާކޮށް ހަމަލާ ބަދަލުކުރުންތައް ހުއްޓާލިކަމުގައިވިޔަސް، ކަޝްމީރުގައި ނިމިގެންދިޔަ ރޯދަ މަހުވެސް ހަމަނުޖެހުންތައް ހިނގާފައިވެއެވެ. އެގޮތުން، މި ހަމަނުޖެހުންތަކުގައި ބައެއް މީހުން މަރުވެ، ބައެއް ފަރާތްތައް ގެއްލުން ލިބިފައިވެއެވެ. ހަމައެހެންމެ، ހަމަނުޖެހުންތަކުގައި މަޝްހޫރު ނޫސްވެރިޔަކުވެސް މަރުވެފައިވެއެވެ.\nބައެއް ތަޖުރިބާކާރުންނާއި ކަޝްމީރުގެ މަޝްރަހު ދިރާސާކުރާވ ފަރާތްތަކުން ބުނެފައިވާ ގޮތުގައި ހަމަލާ ބަދަލުކުރުން ހުއްޓާލިކަމުގައިވިޔަސް، ދެ ފަރާތުން ހަޤީޤަތުގައި ހަމަލާތައް ހުއްޓާލާފައި ނުވެއެވެ. އަދި، އެއީ ހަމައެކަނި "ނަމަކަށް" ކުރި ކަމެއްގެ ގޮތުގައިވެސް، އެފަރާތްތަކުން ސިފަކޮށްފައިވެއެވެ.\nކަޝްމީރުގައި އިންޑިޔާގެ ސަލާމަތީ ބާރުތަކުން، ލާއިންސާނީ އަމަލުތައް ހިންގާ، ނުބައްދަލު ބާރުގެ ބޭނުންކުރަމުންދާކަމަށް، އދ.ގެ އިންސާނީ ޙައްޤުތަކާ ބެހޭ އޮފީހުން، ދާދިފަހުންވަނީ ބުނެފައެވެ.


Shaadi Mubarak Star Plus ah | Mihaaru\n"ޝާދީ މުބާރަކް" ސްޓާ ޕްލަސް އަށް\n01 އޯގަސްޓް 2020 - 08:44\nއިންޑިއާގެ ލޮކްޑައުންއާ އެކު ހުއްޓުނު ޓީވީ ޝޯތައް މިދިޔަ މަހުގެ ތެރޭގައި އަލުން ފެށި އިރު ސްޓާ ޕްލަސް އިން "އަނޫޕަމާ" ގެ ނަމުގައި ވަނީ އާ ސިލްސިލާއެއް ފަށައިފަ އެވެ. އޭގެ އިތުރުން އަނެއްކާވެސް އެ ޗެނެލުން އާ ސިލްސިލާއެއް ގެނެސްދޭން ނިންމައި އެކަން ވެސް އިއުލާނުކޮށްފި އެވެ.\n"ޝާދީ މުބާރަކް" ގެ ނަން ދީފައިވާ މި ސިލްސިލާގެ ޕްރޮމޯ ވެސް މިހާރު އަންނަނީ ދައްކަމުންނެވެ. މި ސިލްސިލާ އަކީ މިޒާޖުގެ ގޮތުން ވަރަށް ތަފާތު މެދު އުމުރުގެ ދެ މީހެއްގެ ވާހަކަ ކިޔައިދޭނެ އެއްޗެކެވެ. "ޝާދީ މުބާރަކް" ގެ ތަރިންނަކީ ޓީވީ ސިލްސިލާތަކުން ކުރިން ވެސް ފެނިފައިވާ އާންމު ދެ މޫނެއް ކަމަށްވާ މާނަވް ގޯހިލް އާއި ރާޖްޝްރީ ތާކޫރެވެ.\nރާޖްޝްރީ، 38، އަލުން ޓީވީ ސިލްސިލާއަކުން މި ފެންނަނީ އޭނާ ނުފެންނަތާ ގާތްގަނޑަކަށް ފަސް އަހަރު ފަހުންނެވެ. ރާޖްޝަރީ އެންމެ ފަހުން ފެނިފައި ވަނީ 2013-2015 އަށް ސޮނީ ޓީވީން ގެނެސްދިން "ބާރަތު ކާ ވީރު ޕުތުރާ: މަހާރާނާ ޕްރަތާބް" އިންނެވެ. އޭނާ ކުޅުނު ސިލްސިލާތަކުގެ ތެރޭގައި "ސާތު ޕޭރޭ: ސަލޯނީ ކީ ސަރަފު"، "ކަސަމް ސޭ" އަދި "ސަޕްނާ ބާބުލް ކާ: ބިދާއީ" ހިމެނެ އެވެ.\nމާނަވް، 45، އެންމެ ފަހުން ފެނިފައި ވަނީ މިދިޔަ އަހަރު ކަލާޒުން ގެނެސްދިން "ކޭސަރީ ނަންދަން" އިންނެވެ.\n"ޝާދީ މުބާރަކް" ދައްކަން ފަށާނެ އިރެއް އަދި އިއުލާނެއްނުކުރެ އެވެ. އެކަމަކު ބެލެވޭ ގޮތުން މި މަހުގެ ތެރޭގައި ގެނެސްދޭން ފަށާނެ އެވެ. މީގެ ކާސްޓުންގެ ތެރޭގައި ގޯރަވް ޝަރުމާ، ޑޯނީ މިންހާސް، އަކަންޝާ ސަރީން އަދި ސައިލޭޝް ގުލްބާނީ ހިމެނެ އެވެ.


Dhe baaruge veringe security ge bill committee in faas kohfi\nރައީސުލްޖުމްހޫރިއްޔާ އިބްރާހީމް ސޯލިހް، އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ދެން (ވ) ގައި އުއްތަމަ ފަނޑިޔާރު އަހްމަދު މުއުތަސިމް އަދުނާން -- ފޮޓޯ: ރައީސް އޮފީސް\nއުއްތަމަ ފަޑިޔާރާއި ރައްޔިތުންގެ މަޖިލީހުގެ ރައީސް ދިރިއުޅުއްވާނެ ތަނެއް ދައުލަތުން ހަމަޖައްސަން ސަރުކާރުގެ ފަރާތުން ހުށަހަޅާފައިވާ ދެ ބިލް މަޖިލީހުގެ ސަލާމަތީ ހިދުމަތްތަކާބެހޭ ކޮމިޓީން ފާސް ކޮށްފި އެވެ.\nކޮމިޓީގެ ރޭގެ ބައްދަލުވުމުގައި މި ދެ ބިލް ފާސްކުރީ ސަރުކާރުން ހުށަހެޅި ގޮތަށް ބޮޑެތި ބަދަލުތަކަކާ ނުލަ އެވެ. ނަމަވެސް ގެއެއް ހަމަޖައްސައި ދޭން ވާނެ ކަމަށް ދެ ބިލްގައި ވެސް ބުނެފައިވާތީ އެ އިބާރާތަށް ބަދަލެއް ގެނެސްފައިވެ އެވެ. އެގޮތުން ކޮމިޓީން ވަނީ ގެއެއްގެ ބަދަލުގައި ދިރިއުޅުއްވާނެ ތަނެއް ހަމަަޖައްސައި ދޭން ޖެހޭނެ ކަމަށް ދޭހަވާ ގޮތަށް އިބާރާތް އިސްލާހު ކޮށްފަ އެވެ. ކޮމިޓީ އެގޮތަށް އިބާރާތް އިސްލާހު ކުރީ ގެއެއް ހަމަޖައްސައި ދޭން ޖެހޭނެ ކަމަށް ކަނޑައަޅައިފިނަމަ އެތަނަކީ ވަކިން ހުންނަން ޖެހޭ އިމާރާތެއްގެ ގޮތުގައި ސިފަ ކުރުމުގެ ފުރުސަތު އޮންނާނެތީ އެވެ.\nނަޝީދު އަވަހާރަަ ކޮށްލަން ހަމަލާއެއް ދިނީ އެމަނިކުފާނު ގެއިން ނުކުމެ ވަޑައިގެން ކާރުކޮޅަށް އަރާވަޑައިގަންނަވަން އުޅުއްވަނިކޮށް މާލޭގެ ނީލޯފަރުމަގާއި މަޖީދީ މަގު ގުޅޭ ހިސާބުގައި ޕާކްކޮށްފައި އޮތް ސައިކަލެއްގައި ހަރުކޮށްފައި އޮތް އައިއީޑީއެއް ގޮއްވާލައިގެންނެވެ. ހަމަލާގައި އެމަނިކުފާނަށް ބޮޑެތި ޒަހަމްތަކެއް ލިބިވަޑައިގެންނެވި އެވެ. އެ ހަމަލާއަށް ފަހު އޭޑީކޭ ހޮސްޕިޓަލްގައި ފަރުވާ ހޯއްދެވުމަށް ފަހު އެމަނިކުފާނު ވަނީ ޖަރުމަނަށް ވަޑައިގެން އިތުރު ފަރުވާ ވެސް ހޯއްދަވާފަ އެވެ. މިވަގުތު ވެސް ރައީސް ނަޝީދު ހުންނެވީ ޖަރުމަންގަ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + އުއްތަމަ ފަނޑިޔާރު ޕޮލިޓިކްސް އަހުމަދު މުއުތަޝިމް އަދުނާން


vnews - Zeenaiytheri kuran maa beynun kuraairu mikankamah visnaalumun ragalhuvaane\nޒީނަތްތެރިކުރަން މާ ބޭނުންކުރާއިރު މިކަންކަމަށް ވިސްނާލުމުން ރަނގަޅުވާނެ\nމާމެލާމެލީގެ ބޭނުންތައް ވަރަށް ބައިވަރެވެ. ގޭތެރެ ޒީނަތްތެރިކުރުމާއި މީރު ވަސް ފަތުރާލުން، ބަލި މީހަކަށް ގޮވާލަންދާއިރު ހަދިޔާއަކަށް ދިނުން، އުފަން ދުވަހުގެ ހަދިޔާއަކަށް ދިނުމާއި އަދި އެހެނިހެން މުނާސަބަތުތަކުގައިވެސް މާމެލާމެއްޔަކީ ބޭނުންކޮށް އުޅޭ އެއްޗެކެވެ.\nމާމެލާމެއްޔަކީ ގިނަ ބަޔަކު ލޯބިކުރާ އެއްޗެކެވެ. ނަމަވެސް މަލަކީ އާންމު ގޮތެއްގައި ވަަރަށް އުމުރުކުރު އެއްޗެކެވެ. މިއީ ކިތަންމެ ރީތި އެއްޗެއް ނަމަވެސް، ވަރަށް އަވަހަށް މޯޅިވެސްވާ އެއްޗެކެވެ.\nއޮސްޓްރޭލިއާގެ ސިޑްނީގައި މަސައްކަތްކުރާ "ފްލޮރިސްޓް" އެއް ނުވަތަ މާ ވިއްކާ މީހެއް ކަމަށްވާ ތެރީސް މޫސާ ބުނާ ގޮތުގައި މާ މޯޅިވިޔަ ނުދީ ގިނަ ދުވަހު ތާޒާކަންމަތީ ބެހެއްޓުމަށްޓަކައި ކުރެވިދާނެ ބައިވެރި ކަންތައްތައް ހުރެ އެވެ. އެގޮތުން ފިހާރައަކުން މާ ގަންނަ ހިސާބުން ފެށިގެން ގެއަށް ގޮސް ކުރެވިދާނެ ބައެއް ކަންތައްތަކަށް ބަލާލާނަމެވެ.\n1. މައު ވިއްކާ ފިހާރައަކަށް ދާއިރު ވިސްނާލަން ޖެހޭ އެންމެ މުހިއްމު އެއް ކަމަކީ ހުރިހާ ވައްތަރެއްގެ މަލަކީ ގިނަ ދުވަހު ތާޒާކަންމަތީ ހުންނާނެ އެއްޗެއް ނޫން ކަމެވެ. ބައެއް މަލަކީ މާޓުކުރިއަކަށްލާފައި ގިނަ ދުވަހު ބެހެއްޓޭ އެއްޗެއް ވެސް ނޫން ކަމެވެ. އެހެންކަމުން އެންމެ ގިނަ ދުވަހު ތާޒާކަންމަތީ ބެހެއްޓޭ މާތަކަކީ ތިމާއަށް އެންމެ ކަމުދާ ވައްތަރު މަލަށް ނުވެދާނެ އެވެ.\n2. އެވޮކާޑޯ ފަދަ ތަރުކާރީގެ ބާވަތްތައް ގަންނައިރު ބަލަންޖެހޭ ކަންތައްތައް ފަދައިން، މާ ގަންނަ އިރުވެސް ބަލަން ޖެހޭ ބައެއް ކަންތައްތައް ހުރެ އެވެ. މިސާލަކަށް އެ މަލެއްގެ ތަނޑުގައިވާ ފަތްތަކަށް މުށި ކުލައެއް އަރަން ފަށާފައިވާނަމަ، އޭގެ މާނައަކީ މަލުގެ ސިއްހަތު ރަނގަޅު ނޫން ކަމެވެ. އެހެންވުމުން އެ ހާލަތުގައިވާ މާ ނުގަންނާށެވެ.\n3. މައު ގަތުމަށްފަހު ފެން އަޅާފައިވާ މާޓުކުރިއަކަށް ލުމުގެ ކުރީން މަލުގެ ތަނޑުގެ ފުލުން ދެ ސެންޓިމީޓަރުގެ ތަންކޮޅެއް ބުރިކޮށްލާށެވެ. މިއީ މަލުގެ ތާޒާކަން ގިނަ ދުވަހަށް ދެމެހެއްޓުމަށް ކުރެވިދާނެ ކަމެކެވެ.\n4. ބައެއް މަލާއިއެކު މާ ވިއްކާ ފިހާރަތަކުން އެ މަލަށް ބޭނުންވާ ކާނާ އަޅާފައިވާ ކުޑަ ޕެކެޓެއް ދޭނެ އެވެ. މިއީ މަލުގެ ތާޒާކަން އަދި ރީތިކަން ގިނަ ދުވަހަށް ދެމެހެއްޓުމަށް އެހީތެރިވެދޭ އެއްޗެކެވެ. މިއީ ވަރަށް ފަސޭހައިން ގޭގައި ތައްޔާރުކޮށްލެވޭނެވެސް އެއްޗެކެވެ. 950 މިލިލީޓަރުގެ ފެނަށް ދެ މޭޒުމަތީ ސަމްސާގެ ލުނބޯހުތާއި، އެއް މޭޒުމަތީ ސަމްސާގެ ހަކުރު އަދި ބައި ސަމްސާ ބްލީޗް އަޅާފައި އެއްކޮށްލާށެވެ. އަދި މި ފެނުގެ ތެރޭގައި މާ ބައިންދާށެވެ.\n5. މާ ބަހައްޓާފައިވާ މާޓުކުރީގެ ފެން ބަދަލުކުރަންވާނީ ކޮންމެ ދެ ދުވަހަކުންނެވެ. އަދި ފެން ބަދަލުކުރާއިރު މަލުގެ ތަނޑުން އަނެއްކާވެސް ދެ ސެންޓިމީޓަރުގެ ތަންކޮޅެއް ބުރިކޮށްލާށެވެ. މަލުގެ ތާޒާކަން އިތުރަށް ދެމިހުންނާނެ އެވެ.\n6. މާ މޯޅިވެ މަރުވުމުން އޭގެ ބޭނުން އެހެން ގޮތަކަށް ހިފަން އާދަކުރާށެވެ. ހިކިފައި ހުންނަ މަލަކީ އެކި ގޮތްގޮތަށް ބޭނުންކުރެވޭ އެއްޗެކެވެ. ބައެއް މަލަކީ ހިކުމަށްފަހުވެސް އޭގައި ރީތިކަމެއް ހުންނަ އެއްޗެކެވެ. އަދި މިއީ ގޭތެރެ ޒީނަތްތެރިކޮށް ބެހެއްޓުމުގައި ބޭނުންކުރެވިދާނެ އެއްޗެކެވެ. ހިއްކުމަށްފަހު ބޭނުންކުރެވޭ ބައެއް މާތަކުގެ ތެރޭގައި ލެވެންޑާ، ފިނިފެންމާ، ކޯންފްލާވަ، ހައިޑްރޭންޖޭ، އަދި ޑެއިސީ ނުވަތަ އަލިނަރުމާ ހިމެނެ އެވެ.


(21 ފެބްރުއަރީ 2019 އާ ގުޅޭ)\nސަމިއާނާގެ ވާހަކަ އަޑުއަހަން ހުރި ރައުލްއަށް ލިބުނީ އިތުރު ނުތަނަވަސްކަމެވެ. އެއްޗެކޭ ނުބުނެވިފައި ހުއްޓާ ސަމިއާނާ ކުރިއަށް ޖެހިލައި ރައުލްގެ ގާތުގައި މަޑުކޮށްލައިފިއެވެ. އަދި އޭނާގެ މޭގައި ސަމިއާނާގެ އަތްތިލަ ޖައްސާލިއެވެ.\n"އަމިރާ..." އެތައް ޚިޔާލުތަކެއްގެ ތެރޭ ބަނދެވިފައި ހުރެ ރައުލްއަށް ގޮވާލެވުނީ ނުހަނު މަޑުންނެވެ. އަދި މޭގައިވި ސަމިއާނާގެ އަތްތިލަ ދުރަށްލާން އުޅުނެވެ. އެހިނދު ކުރިއަށްވުރެ ބޮޑަށް ރައުލްގެ ގާތަށް ސަމިއާނާ ޖެހިލިއެވެ. އޭނާގެ މޭގައި ބޯވިއްދާލައިފިއެވެ.\n"ރައުލް... މިތަނުގައި އަހަރެމެން ދެ މީހުން ފިޔަވައި އިތުރު މީހަކުނެތް... އަމީރާއަކީ ރަސްމަތިފުށުން އަހަރެންނަށް ލިބިފައިވާ ޝަރަފެއް، މިވަގުތު ނިކަން އަހަރެންގެ ނަމުން އެއްފަހަރު ވެސް ގޮވާލަބަލަ، އަހަރެން އައީސުރެން އަހަރެން ހިތްހަމަޖެހޭވަރަށް ތިސޫރައަށް ބަލާލާނޭ ފުރުޞަތެއް ނުދެމެންނު، ތި ދެ ލޮލުގެ މަސްތުގައި އަހަރެން ޖެހިދާނޭތީ އުޅޭ ކަހަލަ.... ރައުލް..." ސަމިއާނާގެ ވާހަކަ ފުރިހަމަވުމުގެ ކުރީން އޭނާގެ ދެކޮނޑުގައި ހިފައި ދުރަށް ޖައްސާލަމުން ރައުލް ދުރަށް ޖެހިލައިފިއެވެ.\n"ކިހިނެއްވީ؟" ސަމިއާނާ ހުރީ ހައިރާންވެފައެވެ.\n"އަމީރާއަށް އަހަރެން ފެނިއްޖެކަން ޤަބޫލުކުރަން، އެކަމަކު އަހަރެން.... އަހަރެންނަކަށް ނޭނގޭ ތީ ކާކުކަމެއް، އަހަރެންގެ ނިންމުމެއްނޭނގޭއިރު ކީއްވެ މިތަނަށް އައީ؟" ރައުލް ވާހަކަދެއްކީ މަޑުމައިތިރިކޮށެވެ. އޭނާއަށް ސމިއާނާގެ ހިތް އޮތްގޮތް އެނގިއްޖެއެވެ. ރައުލް ބޭނުންވަނީ ސަމިއާނާގެ ހިތުގައިނުޖައްސާ ހަޤީޤަތް ހާމަކުރާށެވެ. ނަމަވެސް އެހެން އެކަންވާނޭ ކަމުގެ ޔަގީންކަމެއް ޚުދު އޭނާއަކަށް ވެސް ނެތެވެ.\n"އެހެންވެއެއްނު މިއައީ... މިހަތް ދުވަހަކީ އަހަރެންއާއެކު ހުރިހާ ވަގުތެއް ހޭދަކުރާނޭ ދުވަސްތަކެއް، ރައުލް އެނގެން ބޭނުންވާކަމެއް އަހަރެން ފެށުން ނުފެންނަނަމަ އަހަރެންނާ ސުވާލުކުރަންވީ... ރައުލްއަށް އެއްވެސް ކަމެއް އޮޅުވައެއްނުލާނަން... ހަޔާތުގެ ބައިވެރިއަކީ ކިހާ މުހިންމު މީހެއްކަން އަހަރެންނަށް ވެސް އެނގޭ" ސަމިއާނާ ހިނިތުންވިއެވެ. ނަމަވެސް އެ ހިނިތުންވުން ރައުލްއާ ހަމައަށް ނުފޯރިއެވެ. ރައުލްގެ މޫނުގައިވަނީ ސީރިއަސްކަމެވެ.\n"އަހަރެންނަށްވުރެ މާއެކަށޭނެ ފިރިހެނުން ލިބޭނެ އަމިރާއަށް" ރައުލް ބުންޏެވެ.\n"ކީއްވެ ތިހެން ތިބުނަނީ... ސިފައިގެ ގޮތުންނާއި ދިރިއުޅޭތަން ތަފާތުވީމާތަ؟ އެތައްބަޔަކު ތިބިއިރު ވެސް އަހަރެންނަށް ކަމުދިޔައީ ރައުލް" ސަމިއާނާ ކުރިއަށް ފިޔަވަޅެއް އަޅާލީ ހިނދުން ހުސިޔާރުވެހުރި ރައުލް ވަގުތުން ދުރަށް ޖެހިލައިފިއެވެ. ސަމިއާނާ ކަންބޮޑުވާގޮތްވިއެވެ.\n"ރަ..އު..ލް..." ސަމިއާނާ ހީވީ ސިއްރުން ގޮވާލިހެންނެވެ. ފިނިނޭވާއެއް ދޫކޮށްލުމާއެކު ރައުލް އިސްއުފުލައި ސަމިއާނާއަށް ބަލާލިއެވެ. އެ މޫނުގައިވާ މާޔޫސްކަން ފޮރުވަން އޭނާ މަސައްކަތްކުރަމުން ވާހަކަދެއްކިއެވެ.\n"އަމީރާގެ އުނިކަމެއްނެތް... އަނެއްކޮޅުން އަހަރެން ޚިޔާރުކުރާ އަންހެނެއްގެ ސިފައާއި ލަޤަބަކީ އަހަރެން އިސްކަމެއްދޭ ކަންތައްތަކެއްނޫން، އެކަމަކު އަހަރެންގެ އިޚްތިޔާރުކަމުގައިވާން ޖެހޭނެ، އަހަރެންގެ ހިތާއި ނަފްސު އެމީހަކު ބަލައިގަންނަންޖެހޭނެ" ސަމިއާނާއާ ހަތަރުކަޅި ހަމަކޮށްލައިގެން ހުރި ރައުލް ބުންޏެވެ.\n"މި ހަތްދުވަހުގެ ތެރޭ އަހަރެން ރައުލްގެ ހިތް ހޯދާނަން، އަހަރެންނަށް ފުރުޞަތެއް ދީ... އަހަރެން ރައުލް އުފާކޮށްދޭނަން، ތި ހިތާއި ހަމައަށް ވާސިލުވާނަން... އަހަރެން... ރައުލް... އަހަރެން ބޭނުންވަނީ ރައުލްގެ ހައްޤަކަށްވާން" ސަމިއާނާގެ ހިތުގެ ހާލު އޭނަގެ އަޑުގައިވީ އަސަރުން ރައުލްއަށް ނަގައިގަންނަން އުނދަގުލެއްނުވިއެވެ.\n"އަމީރާ ތި އުންމީދުކުރާ ކަންތައް އަހަރެންގެ ފުށުން ފުރިހަމައެއް..." ރައުލްގެ ބަސް ސަމިއާނާ ހުއްޓުވިއެވެ.\n"ފުރިހަމަނުވާނޭ ބުނަން އަދި މާ އަވަސް... ނޫންތަ؟" ސަމިއާނާގެ ޠަބީޢަތް ބަދަލުވި ކަހަލައެވެ. އޭނާ ރައުލްގެ ވާހަކަތަކުން މާޔޫސްވެ ނާއުންމީދުވާން ބޭނުންނުވާތީ ގެނައި ބަދަލެއް ފަދައެވެ.\n"އާރާމުކޮށްލަން ދާންވީނު" ރައުލް ބޭނުންވީ ސަމިއާނާއާ ދުރަށް ވަގުތުކޮޅަކަށް ޖެހިލާށެވެ.\n"އަހަރެން ވަރުބައްޔެއްނުވޭ، އެކަމަކު އަހަރެންނާއެކު ކޮޓަރިއަށް ރައުލް އަތުވެއްޖެނަމަ އިރުކޮޅަކު އަރާމުކޮށްލަން އޮވެދާނަން" ސަމިއާނާ ބުންޏެވެ.\n"ތިޔަކަހަލަ ސަމާސާ ވެސް އަމީރާ ކުރަންތަ؟" ރައުލް އަހާލިއެވެ. އަދި އެތަނުގައި ހުރި ދިގު ގޮނޑިއެއްގައި ރައުލް އައިސް އިށީނީ ސަމިއާނާ އޭނާ ދިއުމުގެ ހުއްދައެއް ނުދޭނޭކަން އެނގޭތީއެވެ. އަނެއްކޮޅުން އޭނާ ސަމިއާނާގެ ނުރުހުމުގައި އެނބުރި އަތުވެއްޖެނަމަ ބޭރީތުކުރިމަތީ ރައުލްގެ ހިތުގެ އެދުން ކުރިއަށްނެރޭނޭ ފުރުޞަތު ހަނިވެގެންދާނޭކަން އޭނާ ޤަބޫލުކުރެއެވެ. އެހެންވެ އަވަސް އަރުވާލާފައި ސަމިއާނާގެ ކިބައިން ސަލާމަތްވެގެން ދިއުމުގެ ޚިޔާލު ދޫކޮށްލައި އޭނާ ކެތްތެރިވިއެވެ.\n"އަމީރާ...ތީގެ މާނައަކީ ކޮބާ؟... އަހަރެން ތިފަދަ ކަމަކަށް ނޭދެން" ރައުލްއަށް ފުރުގަސްދީގެން ހުރި ސަމިއާނާއަށް ރައުލް ބުންޏެވެ. އޭރު ސަމިއާނާ ލައިގެން ހުރި ލިބާސް ދޫވެ ދެއަތުގެ ކުޑަހުޅާ ހަމައަށް ފައިބައިފާ އޮތެވެ. ސަމިއާނާގެ ބުރަކަށި އޮތީ ހާމައަށް ފެންނާށެވެ. ރައުލް ވާހަކަދެއްކީ އޭނާގެ އެ ޢަމަލުތައް ހުއްޓުވާށެވެ.\n"އަހަރެންގެ ނަމުން ގޮވާލަބަލަ... ކީއްވެތަ އަހަރެންގެ ނަމުން ނުގޮވަނީ" ސަމިއާނާ ވާހަކަދެއްކިއެވެ. އަދި މަޑުމަޑުން ރައުލްއާ ދިމާއަށް އެނބުރެން ފެށިއެވެ. އިންތަނުން ވަގުތުން ރައުލް ތެދުވިއެވެ. އަދި އެއްފަރާތަށް އެނބުރިލުމާއެކު އޭނާ އިސްޖަހާލިއެވެ.\n"ތިހެން އަހަރެންގެ ސަމާލުކަން ލިބިދާނޭ ހީކުރަނީތަ؟" ރައުލް ބުނެލިއެވެ. އެއާއެކު ސަމިއާނާ ލުއި ގޮތަކަށް ހީނލީއެވެ. އަދި މަޑުމަޑުން ރައުލްގެ ގާތަށް އައެވެ.\n"އަހަރެންގެ ނަމުން ގޮވާލައިފިއްޔާ ހެދުންލާފާނަން" ހިނިއައިސްފައި ހުރެ ސަމިއާނާ ބުންޏެވެ. ނަމަވެސް ރައުލް އަނގައިން ނުބުންޏެވެ. ރައުލްގެ ކޮންމެ ހަރަކާތަކުން ސަމިއާނާގެ ހިތުގައި އޭނާއަށް ޓަކައި އޮތް ޝައުގުވެރިކަންވީ އިތުރެވެ. މަޑުމަޑުން ރައުލްއާ ދިމާއަށް އޭނާއައެވެ. ރައުލްގެ ކުރިމަތީ ސަމިއާނާ ހުއްޓުމުން އޭނާ މޫނު އަނބުރާލީ ސަމިއާނާއާ ދުރަށެވެ.\n"ހަމަނުބަލާނަންތަ؟... އަހަރެންގެ މައްސަލައެއްނެތޭ... ރައުލްގެ ހިތްއުފާކޮށްދޭން އަހަރެންގެ މިހަށިގަނޑު ދޭން މިހުރީ ތައްޔާރަށް" ސަމިއާނާ އިހުނަށްވުރެ ރައުލްއާ ގާތްވެލީ އޭނާގެ މޫނަށް ބަލަން ހުރެއެވެ. ހާސްކަމެއްލިބުނީ ރައުލްގެ މޫނުން ފާޅުވި ނުރުހުމުގެ އަސަރުންނެވެ. އޭނާ ދަތްކުނޑިވިކާލިތަން ފެނުނެވެ. އެއްޗެކޭ ބުނަން ނުބުނަން އުޅޭފަދަ ހަރަކާތެއް ތުންފަތުން ފާޅުވެލައިފައި ވެސް އޭނާ ދެތުންފަތް ފިއްތާލީ ދަތްތަކަށް ބާރުކޮށްލަމުންނެވެ. އޭރު ރައުލްގެ މުޅި ހަށިގަނޑުން ވެސް އެ ނުރުހުމުގެ އަސަރު ސަމިއާނާއަށް އިޙްސާސް ކުރެވުނެވެ. ބޭއިޚްތިޔާރުގައި ސަމިއާނާއަށް ފަހަތަށް ފިޔަވަޅު އަޅާލެވުނެވެ. ފާޑެއްގެ ބިރުވެރިކަމެއް އޭނާގެ ހިތަށް ވަން ކަހަލައެވެ. މަޑުމަޑުން ހެދުން މައްޗަށް ދަމާލައި ރަނގަޅުކޮށްލައިފިއެވެ. އަދި އިހު ހުރިހެން މުޅި ހަށިގަނޑު ނިވާކޮށްލައިފިއެވެ.\nމަޑުމަޑުން ކަނޑާފައި ބޮޑުކުޑަދޮރުގެ ކައިރަށް ސަމިއާނާ އައިސް ހުއްޓިލިއެވެ. ރައުލްއަށް ފުރަގަސްދީގެން ހުރިއިރު އޭނާގެ މޫނުގައިވީ މޮޅިވަރުކަމުގެ އަސަރެވެ. ވައަތުން މޭގައި ޖައްސާލައި ހެދުމުގެ ބައެއް އަތުގެ ތެރެއަށް ބޮނޑިކޮށްލިއެވެ. ރައުލް އަނގައިން ނުބުނި ނަމަވެސް ކުރެވުނީ އޭނާ ނުރުހޭކަމެއްކަން ސަމިއާނާއަށް އިޚްސާސް ކުރެވުނީއެވެ. ނަމަވެސް އެވަރުން އޭނާ ހިތްވަރު ދޫކޮށްލާކަށް ބޭނުމެއްނޫނެވެ. ރައުލްއަކީ ބާރުގެ ގޮތުން އަރާހުރި ޖިންނީއެއްކަން އެވަގުތުކޮޅުތެރޭ ވެސް ސަމިއާނާއަށް އެ ކުރެވުނު އިޙްސާސްތަކުން ދެނެގަތެވެ. ވަކިން ބޮޑަށް ރައުލްއާ ކައިވެނި ކުރުން ސަމިއާނާ މުހިންމުވީ އެހެންވެއެވެ.\nފާރުގައި ކޮނޑު ޖައްސާލައިގެން އަރިއަކަށް ރައުލް ހުއްޓިލައިގެން ހުއްޓެވެ. އޭނާގެ ކަމަރުގައިވާ ކަނޑީގެ މުއްގަނޑުގައި ކަނާއަތުން ހިފައި ބާރުކޮށްލަމުން ތުންފިއްތާލިއެވެ. އެވަގުތުކޮޅު ތެރޭ ވެސް އެތައްސަތޭކެ ފަހަރަކު އޭނާގެ ހިތް އީޝަލްގެ ނަން ކިޔެވެ. އެންމެ ހިނދުކޮޅަކަށް ވެސް އީޝަލްގެ ސޫރައާއި އޭނާއަށްވީ ވަޢުދުގެ މަތިން ރައުލް ހަނދާންނައްތާލަކަށް ބޭނުމެއްނޫނެވެ. އީޝަލްނޫން އަންހެނަކު އޭނާގެ ހަށިގަނޑުގައި ބީހުމަކީ އޭނާގެ ހޭބުއްދިފިލައިދާނޭ ވަރު ކަމެކެވެ. ދުނިޔެމަތީގެ ހުރިހާކަމަކަށް އޭނާ ކެތްކުރި ނަމަވެސް އެކަމަށް އޭނާއަކަށް ކެތެއްނުކުރެވޭނެއެވެ. އޭނާގެ ހަމަހޭގައި އަންހެނަކު އޭނާގެ ގައިގާ އަދި އޭނާ ވެސް އަންހެނަކު ގައިގާ ނުބީހޭނެއެވެ. އޭނާގެ ހިތާއި ހަށިގަނޑަކީ އީޝަލްގެ ހައްޤެކެވެ. އަނެއްކޮޅުން އެއްވެސް ހިފެހެއްޓުމެއްނެތް އަންހެނުންދެކެ އަބަދުވެސް ރައުލް ނަފުރަތު ކުރެއެވެ. އެއީ އޭނާގެ އުސޫލެވެ.\nރައުލްއާއި ސަމިއާނާއާ ދެމެދަށް އޮތީ ހިމޭންކަން ވެރިވެފައެވެ. ރައުލް ހުރީ ގަޞްދުގައި އެއްޗެއް ނުބުނާށެވެ. ސަމިއާނާ ވިސްނަމުން ދިޔައީ ރައުލްގެ ހިތް އަތުލާނޭ ގޮތަކާމެދުއެވެ. އެހެންވެ ހިނގައިދިޔަ ކަންތަކުން އޭނާ ވެސް ހުރީ މިވަގުތަށް ހިމޭންކަން ޚިޔާރުކޮށްގެންނެވެ. އެހެން ތިއްބާ ދުރުން ސަމިއާނާގެ ފާރަވެރިންގެ ތެރެއިން އޮފިސަރެއްގެ ހިލަމެއްވިއެވެ. އެއާއެކު އެ ދިމާއަށް ބަލާލީ ސަމިއާނާއާއި ރައުލްއާ އެއްކޮށެވެ. ދެ މީހުންނަށް ވެސް އެއީ ކާކުކަން އެނގޭ ކަހަލައެވެ. ސަމިއާނާ އެތަނުގައި ހުރި ޖިންނިއަށް ހުއްދަދިނުމާއެކު އެ މީހުންގެ ކުރިމައްޗަށް އޭނާ ފާޅުވެއްޖެއެވެ. އަދި މައިގަނޑުވަރަށް ގެންދިއުމަށް ބޭރީތުފޮނުވައިގެން އައިސް ހުރި ބާނދީއަކު އުތުރުބައިގެ ދާލަން ކައިރީ ހުރިކަމުގެ ޚަބަރު އޭނާ ދިނެވެ.\n"އަހަރެމެން އެބަ އަންނަންކަން ބުނެ ބާނދީ ފޮނުވާލައި، އަދި ކަލޭމެން އަމީރާއާއެކު އައުމަށް ތައްޔާރުވޭ" ރައުލް ވަގުތުން ޖަވާބުދިނެވެ. ނަމަވެސް އެތާހުރި ޖިންނި ބަލާލީ ސަމިއާނާއަށެވެ. އެހިނދު އޭނާ ބޯޖަހާލިއެވެ. އެއާއެކު އެ އޮފިސަރު ޣައިބުވެއްޖެއެވެ. ޖެހިލުންވެފައި ހުރެ ވެސް ސަމިއާނާގެ ނަޒަރު ރައުލްއާ އަމާޒުކޮށްލިއެވެ. ހައިރާންކަމެއް ލިބުނީ އެ މޫނުން ރުޅިވެރިކަމުގެ އަސަރެއް ފެންނަން ނެތުމުންނެވެ. ރައުލް ހުރީ ވަރަށް ހަމަޖެހިފައެވެ. އޭނާ ބޮލުންނާއި އަތުން އިޝާރާތްކޮށްލީ އޭނާއާއެކު އައުމަށެވެ. އެއާއެކު ސަމިއާނާ އޭނާގެ މޫނު ނިވާކޮށްލައި ލިބާސްގެ ފަހަތަށް އެލިފައި އޮތް ބައިން ބޯ ނިވާކޮށްލައިފިއެވެ.\n"ހަޤީޤަތުގައި ވެސް ރައުލް ރުޅިއައީތަ ނޫނީ އޭރު ރުޅިއަންނަ ގޮތް ދައްކާލީތަ؟" ސަމިއާނާއަށް އަމިއްލަ ހިތާ ސުވާލުކޮށްލެވުނީ ޤަބޫލުކުރަން ދަތިވެގެންނެވެ.\nސުފުރާ ދޮށުގައި އިން ބޭރީތަށް ރައުލްއާއި ސަމިއާނާ ވަދެގެން އަންނަތަން ފެނުނެވެ. އޭނާ ހިނިތުންވެލީ ސަމިއާނާއާއި ރައުލްގެ މޫނުން ފެންނަ ހަމަޖެހުން ފެނިއެވެ. ބޭރީތު ބޭނުންވި ފަދައިން އެ ގުޅުމަށް ރައުލް ފުރުޞަތެއް ދެނީއޭ ބޭރީތުގެ ހިތަށް އެރީއެވެ. ބޭރީތުގެ ކުރިމަތިން ރައުލްއާއި ސަމިއާނަ އިށީނުމަށް ތަން ހަދާފައި ހުއްޓެވެ. އެތަނުގައި ވަކިން ސަމިއާނާގެ ފާރަވެރިންނަށް ސުފުރާއެއް ތައްޔާރުކުރެވިފައި ހުއްޓެވެ. ބޭރީތުގެ ވައަތްފަރާތުގައި އިނީ ލާވީއެވެ. ކަނާއަތްފަރާތުގައި އިނީ ކަސްދިޔާއެވެ. ރާވިންއާއި އެހެންވެސް ބައިވެރިންގެ ނަޒަރު ހުރީ ސަމިއާނާއަށް ހުއްޓިފައެވެ. އެ މީހުންގެ ސިކުނޑިތަކުގައިވާ އެއްޗެއް އެ މޫނުތަކުން ދެނެގަންނާކަށް ނޭނގެއެވެ. ނަމަވެސް އެ އެންމެންނާ ދާރިއުސް ތަފާތެވެ. އޭނާގެ ކޮނޑުގައި ރައުލް އަތްތިލަ ބާއްވާލިއެވެ. އަދި އެ ދެމެދުގައި ވާހަކައެއް ދެކެވުނު ފަދައަކުން ރައުލް ބޯޖަހާލިއެވެ. ދާރިއުސް އިސްޖަހާލީ ދެނެވެ.\nސުފުރާ ދޮށުގައި ތަފާތު ވާހަކަތައް ދެކެވުނެވެ. ސަމިއާނާމެންގެ ދިރިއުޅުމާ ބެހޭ ގޮތުންނެވެ. އެ މީހުން ކައިބޮއެ ހަދާ އެއްޗެހީގެ ވާހަކައެވެ. އެކި މެންބަރުން ސަމިއާނާ ސުވާލުކުރިއެވެ. ނަމަވެސް ރައުލް އެއްވެސް ވާހަކައެއް ނުދައްކައެވެ. ދޭތެރެއަކުން ވާހަކައިގައި ރައުލްގެ މުލައްދަނޑީގައި ސަމިއާނާ ހިފާލައެވެ. ހީނލާފަހަރު ރައުލްގެ ފައިގައި އަތްތިލަ ބާއްވާލައި އޭނާގެ ކޮނޑާ ސަމިއާނާ ގާތްވެލައެވެ.\n"ރައުލް..." ސުފުރާ ދޮށުން ތެދުވި ރައުލް ފެނުމުން ބޭރީތު ގޮވާލިއެވެ. މުޅިތަން ހިމޭންވެ އެންމެންގެ ނަޒަރު ރައުލްއަށް ހުއްޓުނެވެ.\n"އަޅުގަނޑު ނިމުނީ... ކޮޓަރިއަށް ވަދެލާފައި އެބައަންނަން، ކެއުމުގެ ކަންކަން ނިމެންވާއިރަށް އަންނާނަން" ރައުލްގެ ޖުމްލަ ނިންމާލީ ސަމިއާނާއަށް ބަލަން ހުރެއެވެ. އޭނާ ހިނިތުންވުމަކުން ނިކަން އަވަހަށް ބޯޖަހާލިއެވެ. ރައުލް ދެން ބަލާލީ ބޭރީތަށެވެ. މާބޮޑު ކަމަކަށް ނުހަދާ ބޭރީތު ވެސް ހުއްދަ ދިނުމުގެ ގޮތުން ބޯޖަހާލިއެވެ.\nކޮޓަރިއަށް ވަދެވުމާއެކު ދޮރުކައިރީ ހުރި ރުނބައެއްގައި ރައުލް ފައިން ޖެހިޖެހީނުން އޭތި ފުނޑުފުނޑުކޮށްލައިފިއެވެ. ދެއަތުން ނިތްކުރިއާއެކު ބޮލުގައި އޭނާ ހިފަހައްޓާލިއެވެ. އެވަގުތު އެތަނުގައި ހުރި އެއްޗެއްވިއްޔާ ތަޅައި ސުނައްފާތިކޮށްލަން ރައުލް ބޭނުންވިއެވެ. ނަމަވެސް އެ އަޑަށް އެކޮޓަރިއަށް ޚާޟިރުވާނޭ ޖިންނީން އެނގޭތީ އެކަން ކުރެވޭކަށްނެތެވެ. އޭނާގެ ތަންމަތީގައި އައިސް އިށީނީ ދެނެވެ. އަދި މީހާ ހަމަޖެހެން މަސައްކަތްކުރިއެވެ. ފައިގެ ފަލަމަސްގަނޑަށް ރައުލް ބަލާލިއެވެ. އެއީ ސަމިއާނާ އަތްތިލަތަނެވެ. އެއާއެކު އޭނާގެ މުޅިގައިން ރާޅުބާންޏެއް ފަދައިން ހުޅުނބުތަކެއް ފާޅުވިއެވެ. އޭގައި އަރިޖްވާނީއާއި ފޭރޫޒްގެ ދިހުން އެކުލެވިފައި ހުއްޓެވެ. ދެ ލޯ މަރާ ތަގުޅިކޮށްލަމުން ނިކަން އަވަހަށް އެ ހުޅުނބުތައް ރައުލް ފޮރުވާލިއެވެ. ފުންނޭވާތަކެއް ލަމުން އޭނާ މަޑުމަޑުން ލޯ ހުޅުވާލިއެވެ. އަދި ދެއަތުގެ މުލައްދަނޑިއަށް ނަޒަރު ހިންގާލިއެވެ. އިހު އޭނާގެ ހަންގަނޑު ހުރިހެން ބަދަލުވެފައިވާތީ ދުށްޓެވެ. ދެން އޭނާ ގޮސް ހުއްޓުނީ ސޫރަ ފެންނަ ގޮތަށް ހަދާފައި ހުރި ލޯގަނޑެއްގެ ކުރިމަތީއެވެ. އަދި ލައިގެން ހުރި ކުރުތާ ހިއްލައި ލޯގަނޑުން ބުރަކަށި ބަލާލިއެވެ. އޭރު ބުރަކަށީގެ މައިބައިދެގެ ދެފަރާތަށް ވާހެން ދިގުކޮށް ހުރި ދެކަލުނުގެ ވަށައިގެން ރެދަން ލާފައި ހުއްޓެވެ. ވަގުތުކޮޅަކަށް ބުރަކަށްޓަށް ބަލަން މަޑުކޮށްލައިގެން ހުރުމަށްފަހު ކުރުތާ ތިރިކޮށްލައި ކަމަރުގެ ދަށަށް ޖަހާލަމުން އައިސް އެނދުގައި ރައުލް އިށީނެވެ. ހިނދުކޮޅަކަށް ނަމަވެސް އޭނާގެ އަމިއްލަ ނަފްސު ރުޅިން ކޮންޓްރޯލުނުވީއެވެ. މިނޫނީ އެފަދަ ވަގުތެއް ނާދެއެވެ. ފަލަމަސްގަނޑުގައި ދެއުޅަންބޮށިކޮޅު ވިއްދައިލާ ދެއަތްތިލައިގެ ތެރޭ ރައުލްގެ މޫނު ފޮރުވާލިއެވެ.\n"ހަތް ދުވަސް ވަންދެން ކެތްކުރާނީ ކިހިނެއް؟" ރައުލް ސުވާލުކުރީ އޭނާގެ އަމިއްލަ ޟަމީރާއެވެ.\nޚިޔާލުތަކުގެ ތެރެއަށް ގެއްލިފައި އިން ރައުލް މަޑުމަޑުން ކޮޅަށް ތެދުވީ އޭނާ ކޮޓަރިއަށް އައިފަހުން އިރުގަނޑެއް ވެދާނޭކަން އެނގޭތީއެވެ. އޭނާ ހޯދަން ޚާދިމަކު ބޭރީތު ފޮނުވައިފިނަމަ ކުރިމަތިވާ ސުވާލުތައް ގިނަވާނޭކަން އެނގެއެވެ. އެހެންވެ ރައުލް ކޮޓަރިން ނުކުމެ ސަމިއާނާއާ ބައްދަލުކުރަން އައެވެ.\n"މިހިރަ އައީނު..." ރައުލް ފެނުމުން ބޭރީތު ބުނެލިއެވެ. އޭރު އެ މީހުން ތިބީ ކެއުން ނިންމާފައި ނުކުމެއެވެ. ބޭރީތުއާއި ސަމިއާނާގެ ގާތުގައި ޢާއިލާގެ އެހެން މެންބަރުން ވެސް ތިއްބެވެ.\n"ލަވަކިޔައި ކުޅިވަރުކުޅޭނޭ ބަޔަކު އަންނާނެ، މިހާރުވީ ބަލާ ގޮސް، ސަމިއާނާ އެނބުރި ދަންދެން ކޮންމެ ރެއަކު އެކަން އޮންނާނެ" ހިނިއައިސްފައި ހުރެ ބޭރީތު ބުނެލިއެވެ. އަދި އޭނާއާއި ކަސްދިޔާ ވެސް ކުޅިވަރުތައް ފެށޭ ގަޑިއަށް ބައިވެރިވާނޭކަން އެންގިއެވެ. ސަމިއާނާއާގެ ގާތުގައި ހުރުމަށް ބޭރީތު ބުނެފައި އޭނާ އެނބުރިލީ ލާވީއާއެކު ދިއުމަށެވެ. ބޭރީތު ނެތުމުން އެތަނުގައި ކަސްދިޔާ ހުންނާކަށް ގަސްދެއްނުކުރިއެވެ. ސަމިއާނާއާ ވާހަކަދައްކަން ޒަގަން ގާތްވެލުމުން އޭނާއަށް ފުރުޞަތުދީފައި ރައުލް އަވަހަށް އެއްފަރާތްވެލީއެވެ. ނަމަވެސް އޭނާ ހުރީ ސަމިއާނާއަށް ފެންނަ ހިސާބުގައެވެ. ރާވިންއާއި ސޭމެސްއާއި ހަތޯރުގެ އިތުރުން ދާރިއުސްގެ ގާތުގައި މަޑުކޮށްލައިގެންނެވެ.\n"ކުޅިވަރުގެ ކަންކަން ހަމަޖެހިފައި އޮތް މާލަމަށް ދަމާ ހިނގާ" ޒަގަން ބުންޏެވެ.\n"އެންމެން އެކީއެއްނު ދާނީ... ރައުލް!... ނުދަންތަ؟" ޒަގަންގެ ގާތުން އެއްފަރާތްވެލަމުން ސަމިއާނާ އަހާލިއެވެ.\n"ޒަގަންއާއެކު ކުރިއަށް ހިނގާ... އަހަރެމެން ވެސް މިދަނީ" ރައުލް މިހެން ބުނުމުން އޭނާއަށް ބަލާލާފައި ޒަގަން ޖަހާލީ ހިނިގަނޑެކެވެ. އަދި ސަމިއާނާގެ ގާތަށް އޭނާ ޖެހިލީ ރައުލްއާ ނަޒަރު ސީދާކޮށްލައިގެން ހުރެއެވެ.\n"އެންމެން އެ އަންނަނީނު... އާދޭ..." ސަމިއާނާގެ އުނަގަނޑުގައި ހިފާލައި ސަމާސާ ގޮތް ދައްކަމުން ޒަގަން ބުންޏެވެ. އެއްޗެއް ބުނަން ރައުލްއާ ދިމާއަށް ބަލާލަފައި ވެސް ސަމިއާނާ މަޑުކޮށްލިއެވެ. ދެން ފެނުނީ ހިނިތުންވުމެއް ބަދަލުކޮށްލާފައި ޒަގަންއާއެކު ހިނގައިގަތް ތަނެވެ. އެމީހުންގެ ފަހަތުން ދެންތިބި މެންބަރުން ރައުލްއާއެކު އައެވެ. ޒަގަންގެ ޢަމަލުތައް ހުރިގޮތުން އޭނާ އެ މަސައްކަތް ކުރަނީ ރައުލް ލައްވާ އެއްޗެއް ބުނުވަންކަން މާކުރިން ވެސް ރައުލް ދެނެހުއްޓެވެ. އޭނާއަށް ސަމިއާނާއަކީ އެއްވެސް ވަރަކަށް މުހިންމު އަންހެނެއްނޫނެވެ. ސަމިއާނާއާއި ޒަގަން އެކަކުއަނެކަކާ ބައްވާ ގާތްކަމަކީ އެކަމާ ބެހޭ ގޮތުން ރައުލް އެނގެން ބޭނުންވާ ކަމެއްނޫނެވެ. ދޭތެރެއަކުން ޒަގަން ފަހަތަށް ބަލާލައެވެ. އެއްމިޔަކަނުން ރައުލް ހިނިތުންވެލީއެވެ.\n"ރައުލް..." ސޭމެސް ގޮވާލިއެވެ. އޭރު ސޭމެސްގެ ނަޒަރު ވެސް ހުރީ ޒަގަންއަށް ހުއްޓިފައެވެ. އެހެންވެ އޭނާ އިޝާރާތް އެކުރަނީ ޒަގަންއަށްކަން ރައުލް ދެނެގަތެވެ.


Makunudhoo ah vaige magun dhathuru kureveyne goiyy hadhaidheynan: Ibu\nއިބޫ މިއަދު މަކުނުދޫގައި: ފައިލް ފޮޓޯ\n12 އޯގަސްޓު 20180ކޮމެންޓް\nމަކުނުދޫއަށް ވައިގެމަގުން ދަތުރު ކުރެވޭނެ ގޮތް ހަދައިދޭނަން: އިބޫ\nހދ މަކުނުދޫއަށް ވައިގެ މަގުން ދަތުރުކުރެވޭނެ ގޮތް އިދިކޮޅު އިއްތިހާދުގެ ސަރުކާރެއްގައި ހަދައިދޭނެކަމަށް އިއްތިހާދުގެ ރިޔާސީ ކެންޑިޑޭޓް އިބްރާހިމް މުހައްމަދު ޞާލިހް ވިދާޅުވެއްޖެއެވެ.\nމިރޭ މަކުނުދޫގައި ބޭއްވި ޖަލްސާގައި ވާހަކަ ދެއްކެވި ބައެއް ބޭފުޅުންވަނީ މަކުނުދޫގައި އެއާޕޯޓެއް ތަރައްޤީ ކުރުމަކީ އެރަށުގެ ރައްޔިތުން މިހާރު އެންމެ ބޮޑަށް ބޭނުންވާ އެއް ކަންތައްކަމަށް ވިދާޅުވެ ވާހަކަ ދައްކަވާފައެވެ.\nމިރޭގެ ޖަލްސާގައި ވާހަކަ ދައްކަވަމުން އިބޫ ވިދާޅުވީ މަކުނުދޫ ރައްޔިތުން ބޭނުންވާ ކަންކަން އިއްތިހާދުގެ ވެރިކަމެއްގައި ފުރިހަމަވެގެން ދާނެ ކަމަށާއި ވައިގެ މަގުން މަކުނުދޫއަށް ދަތުރު ކުރެވޭނެ އިންތިޒާމް އިއްތިހާދުގެ ވެރިކަމެއްގައި ތަނަވަސްކޮށްދޭނެ ކަމުގައެވެ.\nއިބޫ ވިދާޅުވީ މަކުނުދޫއަށް އެންމެ އެކަށީގެންވަނީ އެއާޕޯޓެއްތޯ ނުވަތަ ސީޕްލޭންގައި ދަތުރު ކުރެވޭނެ ގޮތްތޯ ބައްލަވާނެ ކަމަށާއި އެއަށްފަހު މަކުނުދޫގައި ގާއިމް ކުރާނީ އެންމެ އެކަށޭނެ ވަސީލަތް ކަމުގައެވެ. އިބޫ ވިދާޅުވީ މަކުނުދޫގެ ފަޅަކީ ބޮޑު ފަޅެއްކަމުން އެރަށުގައި އެއާޕޯޓެއް ނުވަތަ ސީ ޕްލޭން ޓަމިނަލެއް ތަރައްގީ ކުރި ނަމަވެސް ފަޅުގައި މެރިކަލްޗަރ މަސައްކަތް ކުރެވޭނެ އިންތިޒާމުވެސް ހަމަޖައްސަވާނެ ކަމުގައެވެ.\nމީގެ އިތުރުން އިއްތިހާދުގެ ވެރިމުގެ ނޫ އިގްތިސާދުގެ ތެރޭގައި ހދ އަތޮޅު ހިމެނެނީ ވަރަށް ހާއްސަ އަތޮޅެއްގެ ގޮތުގައި ކަމަށާއި ހާއްސަ ސަމާލުކަމެއް ދީގެން ހދ އަތޮޅުގެ ތަރައްޤީގެ ކަންކަން ކުރިއަށް ގެންދަވާނެ ކަމަށްވެސް އިބޫ ވިދާޅުވިއެވެ.\nހދ މަކުނުދޫއަކީ ރާއްޖޭގެ އެންމެ އިރުމަތި ބިތުގައި ރާއްޖޭގެ އެހެން ރަށްތަކާއި ވަކިން އޮންނަ ރަށެކެވެ.\nއިދިކޮޅު ކޯލިޝަން އިބްރާހިމް މުހައްމަދު ޞާލިޚް ރިޔާސީ އިންތިހާބު 2018


ކޮވިޑު ވެކްސިން – adduLIVE\nކޮވިޑް-19 އިން ދިފާއުވުމަށް ޖަހާ ވެކްސިންގެ ބޫސްޓަރ ޑޯޒް ނުޖަހާ މީހުންނަށް ލުއި ނުދޭން މަޝްވަރާ ކުރަމުން އަންނަކަން ހާމަކޮށްފިއެވެ. ކޮވިޑް-19 ވެކްސިނެއްގެ ކަނޑައެޅިފައިވާ ޑޯޒްތައް ފުރިހަމަކޮށް …\nބޫސްޓަރ ޑޯޒް ނުޖަހާ މީހުންނަށް ލުއި ނުދިނުމަށް މަޝްވަރާ ކުރަނީ\nJan 24, 2022 އަބްދުﷲ ޔާމީން\nކޮވިޑް-19 އިޖން ދިފާއުވުމަށް ހުރިހާ ރައްޔިތުންވެސް ވެކްސިންގެ ބޫސްޓަރ ޑީޒް ޖެހުމަށް ރައީސް އިބްރާހިމް މުހައްމަދު ސޯލިހް އިލްތިމާސް ކުރައްވައިފިއެވެ. މިއަދު ވަނީ ވެކްސިންގެ ބޫސްޓަރ ޑޯޒް …\nބޫސްޓަރ ޑޯޒް ޖެހުމަށް ރައީސް ސޯލިހް އިލްތިމާސްކުރައްވައިފި\nJan 15, 2022 އަބްދުﷲ ޔާމީން\nސަރުކާރުގެ އޮފީސްތަކާއި ދައުލަތުގެ މުއައްސަސާތަކާއި ސަރުކާރު ކުންފުނިތަކުގެ ހުރިހާ މުއައްޒަފުން ކޮވިޑުން ރައްކާތެރިވުމަށް ވެކްސިން ޖެހުމަށް ހެލްތް ޕްރޮޓެކްޝަން އެޖެންސީން އިން އަންގައިފި އެވެ. އެޗްޕީއޭއިން މިއަދު …\nކޮވިޑް-19 އިން ރައްކާތެރިވުމަށް ޖަހާ ވެކްސިން ފުރިހަމަކޮށްފައިވާ މީހުންނަށް ވަރަށް އަވަހަށް ލުއިދޭން ނިންމައިފިއެވެ. އިތުބާރު ހުރި މަސްދަރަކުން "އައްޑޫލައިވް"އަށް މައުލޫމާތު ދެމުން ބުނެފައިވަނީ، ކޮވިޑް-19ގެ ވެކްސިން …\nJul 07, 2021 އަބްދުﷲ ޔާމީން\nމާލޭގައި ކޮވިޝީލްޑް ވެކްސިންގެ ދެ ވަނަ ޑޯޒް ޖެހުމަށް އޮންލައިންކޮށް ވެސް ނަމްބަރު ދޫކުރަން މިއަދު ފަށައިފި އެވެ. ކޮވިޝީލްޑް ވެކްސިންގެ ދެ ވަނަ ޑޯޒް ޖަހަން …\nމާލޭގައި ކޮވިޝީލްޑް ދެ ވަނަ ޑޯޒް ޖަހަން އޮންލައިންކޮށް ނަމްބަރު ދޫކުރަން ފަށައިފި\nJul 05, 2021 މުރުޝިދު އަބްދުލް ހަކީމް\n2020 ވަނަ އަހަރު ހޭދަ ކުރަން ޖެހުނީ ކޮވިޑް-19 ގެ ބިރުވެރި ކަމުގެ ތެރޭގައެވެ. ކޮވިޑަށް ދޭނޭ ފަރުވާއެއް، ޖަހާނެ ވެކްސިނެއް ނެތި ތިއްބާ ލިބުނު އުންމީދުގެ …\nވެކްސިން ޖެހުމުގެ އިންތިޒާމުތައް ބޮއްސުންލާފައި!\nއެއްވެސް ރަށެއްގެ އާބާދީގެ 60 އިންސައްތައަށް ކޮވިޑް ވެކްސިންގެ ދެވަނަ ޑޯޒް އަދި ދެވިފައި ނުވާކަމަށް ހެލްތް އެމަޖެންސީ އޮޕަރޭޝަން ސެންޓަރު (އެޗްއީއޯސީ)އިން ހާމަކޮށްފިއެވެ. އެޗްއީއޯސީން މިއަދު …\nApr 22, 2021 އަބްދުﷲ ޔާމީން\nކޮވިޑް-19 އިން ރައްކާތެރިވުމަށް ޖަހާ ވެކްސިންގެ ދެ ވައްތަރެއްގެ ވެކްސިނެއް ރާއްޖޭގައި މީހެއްގެ ގަޔަށް ޖަހާފައިވާކަން ހެލްތް އެމަޖެންސީ އޮޕަރޭޝަން ސެންޓަރު (އެޗްއީއޯސީ)އިން ކަށަވަރުކޮށްދީފިއެވެ. މައުލޫމާތު ލިބިފައިވާ …\nދެވައްތަރެއްގެ ވެކްސިން މީހެއް ގަޔަށް ޖަހައިފި\nއުމުރުން 60 އަހަރުން މަތީގެ މީހުނަށް ފައިޒާ ވެކްސިން ޖަހުމުގެ ފުރުސަތު ހެލްތް ޕްރޮޓެކްޝަން އެޖެންސީ (އެޗްޕީއޭ)އިން ހުޅުވާލައިފިއެވެ. އެޗްޕީއޭއިން ފައިޒާ ވެކްސިން އެންމެ ފުރަތަމަ ދޭން …\n60 އަހަރުން މަތީ މީހުންނަށް ފައިޒާ ވެކްސިން ޖަހަނީ\nކޮވިޑް-19 އާއި ގުޅިގެން ހޮސްޕިޓަލުގައި އެޑްމިޓް ކޮށްގެން ފަރުވާދޭ މީހުންގެ އަދަދު ނިސްބަތުން ދަށަަށް ގޮސްފައިވާ ކަމަށް ޑރ. ނަޒްލާ ރަފީގް ވިދާޅުވެއްޖެއެވެ. ހެލްތް އެމަޖެންސީ އޮޕަރޭޝަން …\nކޮވިޑު-19: އެޑްމިޓް ކޮށްގެން ފަރުވާދޭ މީހުންގެ އަދަދު ދަނީ ދަށަށް: ޑރ. ނަޒްލާ\nApr 18, 2021 އަބްދުﷲ ޔާމީން\nޗައިނާ ސަރުކާރުން ދިވެހިރާއްޖެއަށް ހަދިޔާކުރާ2ލައްކަ ޑޯޒް ސިނޮފާމް ވެކްސިންގެ ފުރަތަމަ ބެޗް މިއަދު ރަސްމީކޮށް ދިވެހި ސަރުކާރާ ހަވާލުކޮށްފިއެވެ. ފޮރިން މިނިސްޓްރީގައި މިއަދު ކުރިއަށްގެންދިޔަ …\nMar 25, 2021 އަބްދުﷲ ޔާމީން


ދަރިފުޅު ތަޤްވާވެރިވެ އަޅުކަންނުކުރާތީ ހިތްދަތިވެ ދުނިޔެދޫކުރި މަންމަ ދަރިފުޅަށްކުރި އަސަރުންފުރިގެންވާ އިލްތިމާސް-!\nޒައިނަބަކީ 8 ދަރިންގެ މަންމައެވެ. އެއިގެ ތެރެއިން5ދަރިންނަކީ ފިރިހެންދަރިންނެވެ. ފިރިހެން ދަރިންގެތެރެއިން ދެވައަށް ދޮށީ ދަރިފުޅަކީ ޒައިނަބަށް އެންމެ ހެޔޮ ދަރުފުޅެވެ. ޒައިނަބަށް ބޭނުންވާނެ ޚަރަދުކުރަން އެހެން ދަރިންނަށްވުރެ ކުރީގައި ހުންނަނީ އޭނާއެވެ. އަދި މަންމަ ގޮވައިގެން ތަނަކަށްދާންޖެހުނަމަވެސް އެކަމަށްވެސް އިސްނަގައެވެ. ޖުމުލަކޮށްބުނާނަމަ މަންމަގެ ހުރިހާ ކަމެއް އިސްނަގައިގެން ވަރަށް ލޯބިން ކޮށްދެއެވެ.\nއެދަރިފުޅަކީ އަޅުކަމާއި ތަންކޮޅެއް ދުރުކުއްޖެކެވެ. އެހެންވެ ޒައިނަބް ދުރާލައި ބުންޏެވެ! "ލޯބިވާ ދަރިފުޅާއެވެ! ދަރިފުޅު މަންމައަށް ކިތަންމެހައިވެސް ހެވެވެ. އަބަދުވެސް ތިއަ މަސައްކަތްކުރަނީ މަންމަ އުފާކޮށްދިނުމަށެވެ. ނަމަވެސް ދަރިފުޅުގެ ކިބައިން މަންމަ އެންމެ ބޮޑަށް ބޭނުންވާ އުފާވެރިކަން އަދިވެސް ނުލިބެއެވެ. އެއީ ދަރިފުޅު ތަޤްވާވެރިވެ އަޅުކަންކުރާތަން ފެނުމުގެ އުފަލެވެ. އެހެން ހުރިހާ ކަންކަން ބަހައްޓާފައިވެސް މި ރަމަޟާން މަހު މަންމައަށް އެއުފާވެރިކަން ހޯދައިދީބަލާށެވެ! ދެން މަންމަ މާގިނަ ދުވަހަކު ދުނިޔޭގައި އިންނާނެހެނެއް ހިއެއް ނުވެއެވެ. މަރުވުމުގެކުރިން އެއުފާކޮޅު ދީފިނަމަ ދަރިފުޅަކީ މަންމައަށް ހާދަ ރަނގަޅު ކުއްޖެއްގެ ގޮތުގައި ﷲ ތަޢާލާ ލިޔުއްވަވާނެތެވެ! އިން ޝާ ﷲ"\nކޮންމެއަކަސް މަންމަގެ އާދޭހަކުން ދަރިފުޅަށް އަސަރެއް ނުކުރެއެވެ. ހަފްތާއެއް ފާއިތުވީއެވެ. 10 ދުވަސް ފާއިތުވީއެވެ. 15 ވަނަ ދުވަހު ހެނދުނު ކުދިންނަށް ހޭލެވުނުއިރު ޒައިނަބްގެ ފުރާނަވަނީ ހަށިގަނޑު ދޫކޮށް ގޮސްފައެވެ.\nޑްރެސިންގ ޓޭބަލް މޭޒުމަތީގައި އޮތީ ކަރުދާސްކޮޅެކެވެ. "މަންމަ ވަރަށް ލޯބިވާ ދަރިފުޅާ އިލްހާމްއެވެ! ދަރިފުޅޫ މަންމައަށް މިދުނޔޭގައި ވަރަށް ގިނަ ޚިދުމަތްކޮށްދީފީމުއެވެ. މަންމައަށްޓަކައި ވަގުތުވެސް ހޭދަކޮށްފީމުއެވެ. އަދި އަތުން ފައިސާވެސް ޚަރަދުކޮށްފީމެވެ. އެކަންކަމުގެ ހެޔޮ ޘަވާބާއި ދަރުމަ ﷲ ތަޢާލާ ދަރިފުޅަށް ދެއްވަވާނެތެވެ! އިން ޝާ ﷲ\nދަރިފުޅުގެ މާމަ، މިމަންމަ ގާތު ވަރަށް ގިނައިން ބުނި ވާހަކައެކެވެ. "ދަރިފުޅާއެވެ! ސުވަރުގެ ލިބުންވަނީ މައިމީހާގެ ފައިތިލަދަށުންކަމަށް ބުނެވޭ ބަހުގެ މާނަ އޮޅުވައިނުލާށެވެ! މަންމައަކަށް ކިތަންމެވަރަކަށް ޚިދުމަތްކުރިނަމަވެސް އެކަމުގެ އަގަކަށް ސުވަރުގެ ނުވައްދަވާނެއެވެ! ސުވަރުގެ ވައްދަވާނީ ﷲ ތަޢާލާއަށް އަޅުކަންކުރުމުންނެވެ. ހެޔޮ ޢަމަލުތައްކުރުމުންނެވެ. ޚާއްޞަކޮށް ނަމާދާއި ދީނުގެ އެހެން ފަރުޟުތަކަށްވެސް ރައްކއުތެރިވެގެންނެވެ.\nއަދިވެސް ބުނެއެވެ. ދަރިފުޅާއެވެ. މިބާވަތުގެ ވާހަދެއްކީމާ ދެރަ ނުވާށެވެ! ހަމައެކަނި މަންމައަށް ހެޔޮކޮށްހިތައިގެން ސުވަރުގެ ވައްދަވާނަމަ ޤިޔާމަތް ދުވަހު އެންމެ ފުރަތަމަ ހިސާބު ބައްލަވާނީ މައިންބަފައިންނަށް ހެޔޮކޮށްހިތި މީހުންގެ ނޫންހެއްޔެވެ؟ އެހެނެއްކަމަކު ފުރަތަަ ހިސާބު ބައްލަވަނީ ނަމާދުގެ ނޫންހެއްޔެވެ؟ ވީމާ މަންމަގެ ކަންކަން ބަހައްޓާފައިވެސް ނަމާދުކުރާށެވެ!\nމިކަންކަން ދަރިފުޅަށް ވިސްނައިދޭން ވަރަށް ބޮޑަށް މަސައްކަތްކޮށްފީމެވެ. އާދޭސްކޮށް ސަލާން ޖަހައިފީމެވެ. މި ރަމަޟާންމަސް ގާތްވެގެން އައިއިރު އިތުރަށްވެސް އާދޭސްކުރީމެވެ. މަންމަގެ އުމުރުހަމަވުމުން މަންމައަށްވެސް މިޖެހެނީ ހުރިހާ ދަރިންނާއިވެސް ވަކިވާށެވެ! އިލްހާމް ނޫން ހުރިހާ ކުދިން ގާތު ބުނެލަން އޮތީ ކޮންމެ ދުވަހަކީވެސް ތަޤްވާވެރިކަން އިތުރުކުރަން މަސައްކަތްކުރާ ދުވަހަކަށް ހެދުމަށެވެ. އަދި މަންމަ ނެތްދުނިޔޭގައިވެސް އެކުވެރިކަން ދަމަހައްޓައި އަޅުކަންކުރުމުގައި ސާބިތުވުމަށެވެ.\nއިލްހާމަށް ބުނެލަންއޮތީ މަންމައާއި ބައްޕައާއި އަދި ދެންތިބި ކުދިންނާއި ސުވަރުގެއިން ބައްދަލުކުރަން ބޭނުންނަމަ ތަޤްވާވެރިވެ ނަމާދުކުރާ ދަރިއަކަށްވާށެވެ. އެހެންކުދިން ނަމޫނާއަކަށްބަލާށެވެ! މަންމަގެ ދެފައިތިލައަށް އެއްވެސް ބާރެއް ލިބިގެންވާނަމަ ހުރިހާ ދަރިންވެސް ސުވަރުގެ ވައްދާނަމެވެ. ނަމަވެސް އެދުވަހުގެ ހުރިހާ ބާރުތަކެއް ލިބިވޮޑިގެންވަނީ ހަމައެކަނި ﷲ ތަޢާލާއަށެވެ! ސުވަރުގެ ވައްދަވާނީ މަންމަ ބޭނުން ބައެއް ނޫނެވެ! އެކަލާނގެ ރުހިވޮޑިގަންނަވާ އަޅުންނެވެ! ވީމާ ދެންވެސް އަވަހަށް ތައުބާވެ ހެޔޮ ޢަމަލުތައްކުރަން ފަށާށެވެ!\nސުވަރުގެއިން ހުރިހާ ދަރިންނާ ބައްދަލުވާނެ ކަމަށް އުންމީދުކުރަމެވެ،\nއަބަދުވެސް ހުރިހާ ދަރިންދެކެވެސް އެންމެ ލޯބިވާ މަންމަ—\n- ސާލިމްޚާން ފައިޞަލްއާބާދު/ޕާކިސްތާން


مادة التوحيد ٥ ( ف2، د5–ތިންވަނަ ހަރުފަތް: އިޙްސާންކަން ) – DhiSalafiyyah\nمادة التوحيد ٥ ( ف2، د5–ތިންވަނަ ހަރުފަތް: އިޙްސާންކަން )\n03/12/2015 ފިލާވަޅުއައްޝައިޚް ޢިމްރާން މުޙައްމަދު ޢަލީ\nއިޙްސާންކަމުގައިވަނީ އެންމެ ރުކުނެކެވެ. އެއީ ތިބާ ﷲ ސުބުޙާނަހޫ ވަތަޢާލާ ދެކެދެކެހުރެ އަޅުކަންކުރާ ފަދައިން އަޅުކަންކުރުމެވެ. އެގޮތަށް އަޅުކަން ނުކުރެވޭނަމަ އެ އިލާހު ތިބާ ދެކެވޮޑިގެންވާކަން އެނގިހުރެ އަޅުކަންކުރުމެވެ. މިކަމުގެ ދަލީލަކީ ﷲ ސުބުޙާނަހޫ ވަތަޢާލާގެ މި ވަޙީބަސްފުޅެވެ.\n﴿إِنَّ اللَّـهَ مَعَ الَّذِينَ اتَّقَوا وَّالَّذِينَ هُم مُّحْسِنُونَ﴾ ()\nމާނައީ: “ހަމަކަށަވަރުން، ﷲ ވޮޑިގެންވަނީ، ތަޤުވާވެރިވި މީހުންނާ އަދި އެމީހުންނީ އިޙްސާންތެރިންކަމުގައިވީ މީހުންނާ އެކުގައެވެ.”\nއަދި ﷲ ސުބްޙާނަހޫ ވަތަޢާލާގެ މި ވަޙީބަސްފުޅެވެ.\nوَتَوَكَّلْ عَلَى الْعَزِيزِ الرَّحِيمِ﴿٢١٧﴾ الَّذِي يَرَاكَ حِينَ تَقُومُ ﴿٢١٨﴾ وَتَقَلُّبَكَ فِي السَّاجِدِينَ﴿٢١٩﴾ إِنَّهُ هُوَ السَّمِيعُ الْعَلِيمُ ﴿٢٢٠﴾()\nމާނައީ: “އަދި ޢިއްޒަތްވަންތަ، ގިނަގިނައިން ރަޙްމަތްލައްވާ އިލާހަށް ކަލޭގެފާނު އިތުބާރު(ބަރޯސާ) ކުރައްވާށެވެ.  އެއިލާހީ، ކަލޭގެފާނު (ނަމާދަށް) ތެދުވެވަޑައިގަންނަވާހިނދު، ކަލޭގެފާނު ދެކެވޮޑިގެންވާ އިލާހެވެ.  އަދި ސަޖިދަކޮށް ނަމާދުކުރާ މީހުންގެ ތެރޭގައި ކަލޭގެފާނު ޙަރަކާތްތެރިވެ ވަޑައިގަންނަވާތީވެސްމެއެވެ.  ހަމަކަށަވަރުން، އެއިލާހީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ އިލާހެވެ. ”\n﴿وَمَا تَكُونُ فِي شَأْنٍ وَمَا تَتْلُو مِنْهُ مِن قُرْآنٍ وَلَا تَعْمَلُونَ مِنْ عَمَلٍ إِلَّا كُنَّا عَلَيْكُمْ شُهُودًا إِذْ تُفِيضُونَ فِيهِ… ﴾ ()\nމާނައީ: “ކަލޭގެފާނު ކޮންމެ ކަމެއްގައި އުޅުއްވިޔަސް، އަދި ކަލޭގެފާނު ޤުރުއާނުން ކޮންމެ އެއްޗެއް ކިޔަވާވިދާޅުވިޔަސް، އަދި ތިޔަބައިމީހުން ކޮންމެ ޢަމަލެއް ކުރިޔަސް، އެ ޢަމަލުގެ ތެރޭގައި ތިޔަބައިމީހުން އުޅޭހިނދު، ތިޔަބައިމީހުންގެ މައްޗަށް ތިމަންއިލާހު ހެކިވެވޮޑިގެންވާ ކަމުގައި މެނުވީ ނުވަމެވެ.”\n* ތިބާކުރާ ޢަމަލުތައް ﷲ ތަޢާލާ ބައްލަވާ ވޮޑިގެންވާކަމާ އަދި އެކަންކަން ލިޔުއްވޭކަން ޔަޤީންނުކުރާހާ ހިނދަކު އިޙްސާންތެރިއެއް ނުވެވޭނެއެވެ.\n* އިޙްސާންތެރިކަންވަނީ ދެ ކަމެއްގައެވެ.\n– ނިޔަތް : އެއީ ދެއްކުންތެރިކަމާއި ނިފާޤުކަމުން އެ ސަލާމަތްކުރުމެވެ.\n– ޢަމަލު : އެއީ ޝަރީޢަތުގައި އައިސްފައިވާގޮތަށް، ވަރުގަދަ ޢަޒުމަކާއެކު އެކަން ކުރުމެވެ.\nދީނުގެ ތިންހަރުފަތް ބަޔާންކުރާށެވެ.\nއިޙްސާންކަމަކީ ކޮބާ ހެއްޔެވެ؟\nއިޙްސާންކަން ހިމެނިގެންވަނީ ކޮން ކަންތައްތަކެއްގަ ހެއްޔެވެ؟\nއިޙްސާންކަމުގެ ދަލީލަކީ ކޮބާ ހެއްޔެވެ؟\nފާފަކުރުންމަތީ ދެމިހުންނަ މީހަކު ތިބާއަށް ފެނުމުން، އޭނާއަށް ނަސޭހަތްދިނުމުން އޭނާ ބުންޏެވެ. “މީސްތަކުންނަށް މިކަމެއް ނުފެންނާނެއެވެ. އަދި މިކަމެއް ނުވެސް އެނގޭނެއެވެ.”\nފަހެ ޖަވާބުގައި އޭނާއަށް ބުނާނީ ކީކޭ ހެއްޔެވެ؟\n() [النحل: ١٢٨]\n() [الشعراء: ٢١٧ – ٢٢٠]\n() [يونس: ٦١]


ހަމާސް ޓެރަރިސްޓް ޖަމާއަތަކަށް ނަހަދާން އިނގިރޭސިން އުޅުނު - Hali News\nއިނގިރޭސިވިލާތުން ވަނީ އިސްލާމީ ޙަމާސްއަކީ ޓެރަރިސްޓް ޖަމާއަތެއް ކަމަށް ކަނޑައަޅާފައެވެ. ނަމަވެސް ޙަމާސް ޓެރަރިސްޓް ޖަމާއަތުގެ ލިސްޓްގައި ނުހިމެނުމަށް އިނގިރޭސިވިލާތުން އެތައް މަހެއް ވަންދެން މަސައްކަތް ކޮށްފައިވާ ކަން ހާމަވެއެވެ. އިނގިރޭސިވިލާތުން ގެންގުޅުނު ވިސްނުން ބަދަލުކޮށް ޙަމާސް ޓެރަރިސްޓް ޖަމާއަތެއް ކަމަށް ނިންމާފައި ވަނީ މީގެ 30 ވަރަކަށް އަހަރު ކުރިންނެވެ.\nމި ކަމަށް އެންމެ ބޮޑަށް ބާރުއަޅައި ޙަމާސްގެ ނަން ކިލަނބު ކުރުމަށް މަސައްކަތް ކޮށްފައި ވަނީ ޕީއެލްއޯއާއި އިޒްރޭލުން ކަމށް އިނގިރޭސިވިލާތުގެ ރެކޯޑްތަކުން ދައްކައެވެ.\nއިނގިރޭސި ހާރިޖީ ވުޒާރާއިން ޙަމާސާ މެދު ދެކެފައި ވަނީ އެއީ އިސްރާއީލުގެ އިސްތިއުމާރާ ދެކޮޅަށް ހަމަލަދޭ ޖަމާއަތެއް ކަމަށެވެ.\nމައުލޫމާތު ހޯދައި ލިބިގަތުމުގެ މިނިވަންކަމުގެ ގާނޫނުގެ ދަށުން ބީބީސީން ހޯދާފައިވާ ލިޔެކިޔުންތަކުން ހާމަވާ ގޮތުގައި 1993 ވަނަ އަހަރު އިނގިރޭސިން ފަލަސްތީނުގެ މައިދާނުގައި ހަމާސްގެ ނުފޫޒު އޮތްމިންވަރު ބަލައިގަނެ، ޙަމާސްއާއެކު ކުރިން ދުވަހަކުވެސް ބާއްވާފައި ނުވާފަދަ މަޝްވަރާތަކެއް ބާއްވާފައި ވެއެވެ.\nއެއިރު ހަމާސް ޓެރަރިސްޓް ޖަމާއަތެއްކަމުގައި ނިންމާނީތޯ ނުވަނަ ނުނިންމާނީތީއާ މެދު އިނގިރޭސި ޚާރިޖީ އޮފީހުގެ ޑިޕާޓްމަންޓް އޮފް ރިސާޗް އެންޑް އެނަލިސިސްގެ ޑިޕާޓްމަންޓް އޮފް ސެކިއުރިޓީ ކޯޑިނޭޝަން އާއި މެދުއިރުމަތީގެ ސެކްޝަނާ ދެމެދު ވަނީ ދެބަސްވުމެއް އުފެދުނެވެ.\nއެންމެ ފަހުން އިނގިރޭސިވިލާތުގައި ކަން ނިންމަން ތިބި ޔަކަށް ބުރަވެވުނީ 1987 ވަނަ އަހަރާއި 1993 ވަނަ އަހަރާ ދެމެދު ހުޅަނގު އައްސޭރިއާއި، ޣައްޒާ އާއި އަރަބި ސަރަހައްދުތައް ހިމެނޭ ގޮތަށް ހިންގި ފުރަތަމަ އިންތިފާޟާގައި ހަމާސް ހަތިޔާރު ބޭނުން ކޮށްފައިވާތީ އެއީ ޓެރަރިސްޓް ޖަމާއަތެއް ކަމުގައި ހަދާށެވެ.\nމިބަހުސްތަކުގެ ތެރޭގައި ހިޒްބުﷲއާއި ޙަމާސްއާ ދެމެދު ތަފާތު އޮތް ކަމަށްވެސް ބަހުސް ކުރެވުނެވެ. އެއީ ހަމާސްއިން އެހާތަނަށް ދުވަހަކުވެސ އިޒްރޭލުގެ އިސްތިއުމާރީ ސިފައިން ފިޔަވައި އެހެން ފަރާތަކަށް ހަމަލަ ދީފައި ނުވާކަމަށާއި އަދި އެއްވެސް އަރަބި ގައުމެއްގައިވެސް ހަމަލައެއް ދީފައި ނުވާ ކަމަށެވެ.\nއެއާ ޚިލާފަށް ޙިޒްބުﷲއަކީ އަރަބި ގައުމުތަކުގައިވެސް ހަމަލަ ދީ ހަދާ ޖަމާއަތެއްކަމަށް ބުނެފައި ވެއެވެ.


ދަރިންނަށް މިކަންކަން ދަސްކޮށްދެމާ! – Faanooz\nދަރިންނަށް މިކަންކަން ދަސްކޮށްދެމާ!\nNovember 5, 2017 | ފާނޫޒް.ކޮމް\nސާފު ތާހިރު ވުމަކީ ހަމަ އެކަނި ހުންނަ ސިފަ ރީތިކޮސް ބެހެއްޓުމެއް ނޫނެވެ. ސާފު ތާހިރު ވުމަކީ ބަލިތަކުން ދުރުވެ ރައްކާތެރިވެ ތިބެވޭނެ ފަދަ ގޮތްތަކެއް އަށަގަތުމެވެ.\nސާފު ތާހިރު ވެގެން ތިބުމަކީ ކޮބާކަން ކުޑަކުދިންނަށް އެންމެ ފުރަތަމަ ނޭނގޭނެ އެވެ. އެހެން ކަމުން އެކަންތައްތައް އެކުދިންނަށް ދަސްކޮށްދިނުމަކީ އެކުދިންގެ މައިންބަފައިންގެ ޒިންމާ އެކެވެ.\nމިގޮތުން ދަސްކޮސް ދެވިދާނެ ބައެއް ކަންތައްތަކަކީ:\nއަނގަ ތެރެ ސާފުކޮށް ބެހެއްޓުން\nއަނގައިތެރެ ސާފު ތާހިރުކޮށް ބެހެއްޓުމަކީ ކުޑަދަރިފުޅުގެ އެންމެ ފުރަތަމަ ދަތް ފެޅުމުން ފެށިގެން ކުރަން ޖެހޭނެ ކަމެކެވެ. އެގޮތުން ދަތް އުނގުޅުމާ ހިރުގަނޑު ސާފުކޮށް ބެހެއްޓުމުން ތަފާތު އެކިއެކި ބަލިތައް ޖެހުމުން ވެސް ދުރުކޮށްދީ ރައްކާތެރި ކޮށްދެއެވެ. ހެނދުނު ހޭލުމަށްފަހުގަ އާއި ރޭގަނޑު ނިދަން އޮށޯތުމުގެ ކުރިން ދަތް އުނގުޅުމަށް ދަރީންނަށް އާދަކޮށްދިނުމަކީ އެކުދިންނަށް ވަރަށް ފައިދާ ހުރި ކަމަކަށް ވާނެއެވެ. އަދި މިކަމަށް ހިތްވަރު ދިނުމުގެ ގޮތުން އެކުދީންނާއި އެކީ ތިމާ ވެސް މިކަން ކުރުމުން އެކުދިން ވަރަށް ބޮޑަށް ހިތްހަމަޖެހި އެކަންކުރާ ހިތުން ކުރާނެއެވެ.\nނިޔަފައްޗަކީ ވެސް ވަރަށް ގިނަ ބެކްޓީރިއާ އެކުލެވޭ އެއްޗެކެވެ. ގިނަ ކުޑަ ކުދިންނަކީ އަނގަޔަށް އަތްލުމަށާއި ނިޔަފަތި ކެއުމަށް އާދަވެފައި ތިބޭ ކުދިންނެވެ. ނަމަވެސް މިއީ ސިއްޙަތަށް ވަރަށް ގެއްލުން ހުރި ކަމެއްކަން އެކުދިންނަށް ވިސްނޭނެ ފަދަ ގޮތަކަށް ކިޔާދޭން ވާނެއެވެ. އަދި ނިޔަފަތި ކަނޑާފާ ބެހެއްޓުމުގެ ރީތި އާދަ އެކުދިންނަށް ދަސްކޮށްދޭން ވާނެއެވެ. ނިޔަފަތި ދިގުކޮށްފައި ބެހެއްޓުމުން ނިޔަފަތިތަށް ހަޑިވެ އެކިކަހަލަ ޖަރާސީމު އެއްވާނެ އެވެ.\nގިނަގިނައިން އަތް ދޮވުމުން ވެސް، ތަފާތު ބަލިތަށް ޖެހުމުން ރައްކާތެރި ކޮށްދޭނެ އެވެ. އެކި ތަންތާނގައާއި، އެކި އެއްޗެހީގައި އަތް ލުމުން، ނުވަތަ ކިނބިއްސެއް އެޅޭ ވަގުތު އަތް އެޅުމުން ވެސް އަތުގައި ޖަރާސީން އުފެދޭނެ އެވެ. އެހެންކަމުން ގިނައިން އަތް ދޮންނަން ވާނެއެވެ. މިސާލަކަށް ބޭރުގައި އުޅޭ ވަގުތެއްނަމަ، ހޭންޑް ސެނިޓައިޒަރ އެއް ދެއަތުގައި އުނގުޅާލުމުން ވެސް ޖަރާސީންތަށް މަރުވާނެއެވެ. މިއީ ވެސް ކުޑަކުދިންނަށް ދަސްކޮށްދޭން ރަނގަޅު އާދައެކެވެ.\nއެކަނި ފެންވެރޭ ވަރަށް ބޮޑު ނުވަނީހެން، ކުޑަކުދިން އެކަނި ފެންވަރަން ދޫކޮށްލައިގެން ނުވާނެއެވެ. ރީތިކޮށް ގައިން ޠާޙިރު ވާން އެކުދިންނަށް ނޭނގޭނެއެވެ. އެހެންކަމުން ހަށިގަނޑުން ޖަރާސީންތަށް ނުފިލުމުގެ އިތުރުން ނުބައި ވަސްވެސް ދުވާނެއެވެ. އެހެން ކަމުން ކުޑަކުދިން ފެންވަރުވާ ދިނުމަށް އާދަ ކުރާށެވެ. އަދި އަމިއްލައަށް ފެންވެރޭ ވަރަށް ބޮޑު ވުމުންވެސް، އެކުދިން ފެންވަރަނީ ރަނގަޅަށްތޯ ބަލާ، ފެންވަރަންވީ ރަނގަޅު ގޮތްތަށް ކިޔާދޭށެވެ.އަދި ދުވާލަކު މަދުވެގެން ދެ ފަހަރު ފެންވެރުމަށް އާދަ ކޮށްދޭށެވެ.\nމީގެ އިތުރުންވެސް ދަރީންނަށް ދަސްކޮސް ދެވިދާނެ ވަރަށް ގިނަ ރިވެތި އާދަ ކާދަ ތަކާއި ސާފު ތާހިރުވެ ތިބުމަށް ކުރެވިދާނެ ވަރަށް ގިނަ ކަންތައްހުރެއެވެ. މިކަހަލަ ކަންތައްތައް ދަރިންނަށް ދަސްކޮށްދިނުމުން އެކުދިން ގެ ސިއްޙަތަށް ފައިދާވުމުގެ އިތުރުން، އެކުދިންގެ ފަރާތުން މިކަންތައްތައް އެހެން ފަރާތްތަކަށް ވެސް ދަސްވާނެއެވެ.


EURO 2020 Team Profile - Belgium\nޔޫރޯ 2020 ޓީމް ޕްރޮފައިލް – ބެލްޖިއަމް\nޝާއިޢުކުރީ: ޙަންނާން ޖޫން 8, 2021, 22:04\nބެލްޖިއަމް އަކީ ޔޫރަޕް ފުޓްބޯޅައިގައި މާގިނަ ކާމިޔާބީތަކެއް ހޯދިފައިވާ ގައުމެއް ނޫނެވެ. މޮޅެތި ކުޅުންތެރިން އުފެދުނު ނަމަވެސް މާ ރަނގަޅު ނަތީޖާތަކެއް ނުރެވޭ ޓީމެއް ނޫނެވެ. ބެލްޖިއަމް އަކީ ގަވައިދުން ޔޫރޯއަށް ކޮކިފައިވާ ގައުމެއް ވެސް ނޫނެވެ. އެގައުމުން އެންމެ ފުރަތަމަ ޔޫރޯ މުބާރާތެއްގައި ވާދަކުރީ 1972 ވަނަ އަހަރު އަމިއްލަ ގައުމުގައި ބޭއްވުނު މުބާރާތުގައެވެ. އެ މުބާރާތުގައި އެގައުމުން ސެމީއާއި ހަމައަށް ދަތުރުކޮށްފައިވެއެވެ. އޭގެ ފަހުން 1980 ވަނަ އަހަރު އިޓަލީގައި ބޭއްވުނު މުބާރާތުގައި އެއްކޮޅުން ފައިނަލް ކުޅެފައިވެއެވެ. ނަމަވެސް ތައްޓާއި ހަމައަށް ފޯރާވަރެއް ނުވިއެވެ. ދެން ވާދަކުރި ދެ މުބާރާތުގައިވެސް ބެލްޖިއަމް ވަނީ ގުރޫޕް ސްޓޭޖުން ކަޓާފައެވެ. އެންމެ ފަހުން 2016 ވަނަ އަހަރު ފްރާންސްގައި ބޭއްވުނު މުބާރާތުގައި ކުއާޓާއަށް ދަތުރުކުރިއެވެ.\nބެލްޖިއަމް މިފަހަރުގެ ޔޫރޯ މުބާރާތައް ކޮލިފައިވީ އެ ޓީމު ހިމެނޭ ކޮލިފައިން ގުރޫޕު އައިގެ އެއްވަނަ ޓީމުގެ ގޮތުގައެވެ. އެ ޓީމު ޔޫރޯއަށް ކޮލިފައިވީ ކޮލިފައިންގައި ކުޅުނު 10 މެޗުންވެސް މޮޅުވެ ސައްތައިން ސައްތަ ރެކޯޑަކާއި އެކުގައެވެ. ބެލްޖިއަމް އާއި އެންމެ ގާތުން ވާދަކުރީ ރަޝިއާއެވެ. ރަޝިއާ ގުރޫޕުގެ ދެވަނާގައި އޮތީ 24 ޕޮއިންޓާއި އެކުގައެވެ.\nބެލްޖިއަމްގެ ކޯޗަކީ ސްޕެއިންއަށް ނިސްބަތްވާ ރޮބާޓޯ މާޓިނޭޒްއެވެ. އުމުރުން 47 އަހަރުގެ ރޮބާޓޯ މާޓިނޭޒަކީ، ފުޓުބޯޅަ ކުޅުންތެރިޔެއްގެ ހައިސިއްޔަތުން މާކާމިޔާބު މީހެއް ނޫނެވެ. ނަމަވެސް ކޯޗިން ކެރިއަރުގައި ކާމިޔާބީތަކެއް ވަނީ ހޯދާފައެވެ. އެގޮތުން 2012 ވަނަ އަހަރު ވިގަން އެތްލެޓިކްސް އަށް އިނގިރޭސި އެފްއޭކަޕް ކާމިޔާބު ކޮށްދީ ސްވެންސީ ސިޓީއަށް 2008 ވަނަ އަހަރުގެ އިނގިރޭސި ފުޓްބޯޅަ ލީގު ވަން ކާމިޔާބުކޮށްދީފައި ވެއެވެ. މީގެ އިތުރުން 2018 ވަނަ އަހަރުގެ ވޯލްޑް ކަޕްގައި ބެލްޖިއަމް ގައުމީޓީމް ސެމީއާއި ހަމައަށް ގެންގޮސްދިނެވެ. އިނގިރޭސި ކުލަބު އެވަޓަންއަށް ވެސް ކޯޗު ކޮށްދީފައިވާ މާޓިނޭޒް ބެލްޖިއަމް ގައުމީޓީމާއި ހަވާލުވީ 2016 ވަނަ އަހަރުގައެވެ. މިފަހަރުގެ ޔޫރޯ މުބާރާތަކީ މާޓީނޭޒްގެ ކޯޗުކަމުގެ ދަށުން ބެލްޖިއަމް ކުޅޭ ފުރަތަމަ ޔޫރޯ މުބާރާތެވެ.\nއެޑެން ހަޒާޑް- ރެއާލް މެޑްރިޑަށްކުޅެމުން އަންނަ ފޯވާޑް އެޑެން ހަޒާޑު އަކީ މިވަގުތު ބެލްޖިއަމްގައި ހުރި އެންމެ ގޯލާރައްޓެހި އިތުބާރު އެއް ފޯވާޑެވެ. އަދި ތަޖުރިބާ އާއި ހުނަރުގެ ގޮތުންވެސް އެންމެ ފާހަގަ ކޮށްލެވޭ އެއް ކުޅުންތެރިޔާއެވެ. އަނިޔާގެ ބޮޑެތި މައްސަލަތަކާހުރެ ނިމިގެން ދިޔަ ފުޓުބޯޅަ ސީޒަންގެ ބޮޑުބައެއް އޭނާއަށް ގެއްލުނެވެ. އެހެން ކަމުން ހަޒާޑްގެ އަސްލުކުޅުން ރެއާލް މެޑްރިޑްގައި ދެއްކޭގޮތް ވަނީ ނުވެފައެވެ.\n2019 ވަނަ އަހަރުން ފެށިގެން މިހާތަނަށް އޭނާ ރެއާލް އަށް ކުޅެދިން 30 މެޗުގައި ޖެހިފައިވަނީ އެންމެ ހަތަރު ގޯލެވެ. މިއީ އޭނާގެ ފެންވަރާއި އަޅާކިޔާއިރު، މަދު އަދަދެކެވެ. 2008 ވަނަ އަހަރު ބެލްޖިއަމްގެ ގައުމީޓީމަށް ކުޅެންފެށި ހަޒާޑް ވަނީ މިހާތަނަށް ގައުމީޓީމަށް 107 މެޗު ކުޅެދީ 32 ގޯލު ޖަހާފައެވެ.\nގްރޫޕް ސްޓޭޖްގައި ބެލްޖިއަމްއޮތީ ނިސްބަތުން ފަސޭހަ ގްރޫޕެއްގައެވެ. އެއީ ގުރޫޕު ބީއެވެ. މި ގްރޫޕްގައި ދެން ހިމެނެނީ، ޑެންމާކް، ރަޝިޔާ އަދި ފިންލޭންޑެވެ. ބެލްޖިއަމްގައި މިހާރު ތިބި ކުޅުންތެރިންނާއި އަޅާބަލާއިރު މި ގުރޫޕަކީ އެޓީމަށް މާ އުނގަދު ގުރޫޕެއް ކަމަށް ނުބެލެވެއެވެ. ބެލްޖިއަމް އަކީ މި ގުރޫޕުގެ ފޭވަރިޓުންގެ ގޮތުގައި ބެލެވޭ ޓީމެކެވެ.\nގުރޫޕު ސްޓޭޖުގައި ކުޅޭ މެޗުތައް\n12 ޖޫން – ބެލްޖިއަމް – ރަޝިއާ\n17 ޖޫން – ބެލްޖިއަމް – ޑެންމާކް\n21 ޖޫން – ބެލްޖިއަމް – ފިންލެންޑް


Lonuziyaarai Park rasmeeko hulhuvaifi | Hathaavees\nލޮނުޒިޔާރަތް ޕާކް ރަސްމީކޮށް ހުޅުވައިފި\nނޮވެމްބަރު 11, 2020 ހަތާވީސް އޮންލައިން\nލޮނު ޒިޔާރަތް ޕާކް ރަސްމީކޮށް ހުޅުވުން/ ފޮޓޯ- ރައީސް އޮފީސް\nހެންވޭރު ލޮނުޒިޔާރަތް ކޮޅުގައި ތަރައްޤީ ކޮށްފައިވާ ލޮނުޒިޔާރަތް ޕާކު ރަސްމީކޮށް މިއަދު ހުޅުވާލައިފިއެވެ.\nލޮނުޒިޔާރަތް ޕާކު ރަސްމީކޮށް ހުޅުވާލާފައިވަނީ ޖުމްހޫރީ ދުވަހާ ގުޅުވައިގެންނެވެ. މި ޕާކް ހުޅުވާފައިވަނީ އެކަމަށް ބޭއްވި ހާއްސަ ރަސްމިއްޔާތުގައި ދައުލަތަށް ގިނަ ދުވަހު ހިދުމަތް ކުރެއްވި ކުރީގެ ހައުސިން މިނިސްޓަރު އުމަރު ޒާހިރެވެ. މި ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހްގެ އިތުރުން، އެމަނިކުފާނުގެ އަނބިކަބަލުން ފަޒްނާ ހަމީދާއި، ރައްޔިތުންގެ މަޖިލީހުގެ ރައީސް މުހައްމަދު ނަޝީދު ބައިވެރިވެވަޑައިގެންނެވި އެވެ.\nމީގެކުރިން އެސަރަހައްދަކީ ސުނާމީ ބިނާ ބަހައްޓާފައިވާ ސަރަޙައްދެއެވެ. އަދި މީގެކުރިންވެސް އެސަރަޙައްދަކީ ގިނަ އަދަދެއްގެ ރައްޔިތުން ޢާއިލާއާއެކު ވަގުތު ހޭދަކުރުމަށް ޒިޔާރަށްކުރާ ތަނެކެވެ. މީގެއިތުރުންވެސް އެސަރަޙައްދުގައި ތަފާތު ގިނަ ކުޅިވަރުގެ ހަރަކާތްތަކާއި ސިޔާސީ ހަރަކާތްތަކެއްވެސް ކުރިއަށް ގެންގޮސްފައިވެއެވެ. ނަމަވެސް މިހާރު އެ ސަރަހައްދު ފެހިކަން ގަދަ ޕާކްއަކަށް ބަދަލު ކުރުމުގެ ސަބަބުން އެ ސަރަހައްދު އިތުރައް ހިތްފަސޭހަ ވެގެންދާނެއެވެ.\nލޮނު ޒިޔާރަށް ޕާކު ހެދުމުގެ މަސައްކަތް ފަށާފައިވަނީ މިދިޔަ އަހަރުގެ ފެބްރުއަރީ މަހުގެ ތެރޭގައެވެ. އެ ޕާކުގައި 300 އަށްވުރެ ގިނަ ބެންޗާއި، ދުވާ ޓްރެކްއަކާއި ބައިސްކަލު ދުއްވޭ ލޭނެއްވެސް އެޕާކުގައި ހިމެނެއެވެ.\nPrevious ރިޔާސީ ކޮމިޝަންތަކުގެ މަސައްކަތް އުންމީދުކުރި ގޮތަށް ކުރިއަށް ނުދޭ: ރައީސް\nNext ޓެރެރިޒަމްގެ އަމަލެއް ހުއްޓުވާ، އެކަން ހިންގަން އުޅުނު މީހުން ހައްޔަރުކޮށްފި


ިހިތާ ފުރާނައިގެ ދިރުމޭ (7) – Esfiya\nިހިތާ ފުރާނައިގެ ދިރުމޭ (7)\nކުޑަކޮށް ދޮރު ކައިރި ކޮއްލަމުން ރިޔާޒު ފަހަތަށް އެނބުރިލީ ޝަބީން އަންނަން ފެށުމުންނެވެ. އެންމެނަށްވެސް ކަމެއް ގޯސްވެއްޖެކަން އެނގުނީ އެހިސާބުންނެވެ. ދެމީހުންވެސް ވާހަކައެއް ނުދައްކާ ބަލާލީ ދުރުގައި ހުއްޓިގެން އެދިމާލަށް ބަލަން އިން ރަޔާލަށެވެ. ރިޔާޒުގެ މޫނުން ފެނުނު ނުރުހުމުގެ އަސަރުންވެސް ހަމައެކަނި އޭނާއެއީ ރިޔާޒް ރުޅި އަންނަ މީހެއްކަން އެނގުނެވެ. ރާބިޔާ އެތެރެއަށް ވަންނަން އެޅި ފުރަތަމަ ފިޔަވާއެކު ރިޔާޒް އަތުން އެކަން މަނާ ކޮއްލައިފިއެވެ. ހީވީ މާކުރިން އެކަމަށް ތައްޔާރު ވެގެން ހުރި ހެންނެވެ.\n“ރިޔާޒް އަހަންނަށްވެސް އަހަރެންގެ ދަރިފުޅާއި ބައްދަލު ކުރުމުގެ ހައްޤު އޮންނަން ޖެހޭނެ..” މޫނަށް ދެރަވާ ކުލަ އަރުވާ ލަމުން ރާބިޔާ އެހެން ބުނެލީ ދުރުގައި ކޮޅަށްހުރި ރަޔާލަށް އަޑު އިއްވަން ވެގެންނެވެ.\n“ކޮން ހަޔާތެއް ކުޑަ ވެގެން ކަލޭ ތިއުޅެނީ؟..” ނިއްކުރީގައި ހިފަހައްޓާލަމުން ރިޔާޒް ބެލީ ރުޅި މަޑު ކުރެވޭތޯއެވެ.\n“ހަޔާތް ކުޑަ ވެގެނެއްނު ރިޔާޒަށް ދަރިއެއް ވިހާފަ އެހުރީ..” އެހެން މީހަކަށް އަޑު ނީވޭނެހެން ރާބިޔާ އެހެން ބުނިއިރު އޭނާގެ މޫނުމަތީގައި ވީ ނުބައި ހިނިތުން ވުމެކެވެ.\n“މިތަނުން ދާނީތަ؟ ނޫނީ އަހަރެން ޕޮލިހުންނަށް ގުޅަން ވީތަ؟” އަޑުގައި ނެތްތަނަށް އެހެން ކިޔާފައި ހަޅޭއްލަވައި ގަނެވުނު އިރުގައި ރިޔާޒްގެ ލޮލުން ކަރުނައިގެ އަސަރު ފާޅުވާން ހުއްޓެވެ.\n“ބައްޕާ..” އާމިރާ އަދި ޝަބީންއާއިއެކު ރަޔާލް އައިސް ރިޔާޒްގެ ފުރަގަހުން ހުއްޓެމުން ގޮވާލިއެވެ. ވަގުތުން އަރާފައިވާ ރުޅިވެސް ރިޔާޒް ހަނދާން ނެތުނު ކަހަލައެވެ. ހިނިތުން ވެލަމުން ބަލާލިއިރު އެލޮލުގައިވި ކަރުނަތައް ކިތަންމެ ރަނގަޅަށްވެސް އެމީހުނަށް ފެނުނެވެ. އާމިރާ ވަގުތުން ރަޔާލްގެ އަތުގައި ހިފަހައްޓާލެވުނި ރާބިޔާ ފެނުމުންނެވެ. ލޯބިވާ ދަރިފުޅު ބީވެގެން ދާކަށް އޭނާ ބޭނުމެއް ނުވެއެވެ.\n“ދަރިފުޅާ.. ރަޔާލް.. ރަޔާލްދޯ ކިޔަނީ” ރާބިޔާ ފާޑަކަށް ރިޔާޒްގެ މޫނަށް ބަލާލަމުން ބުނެލައިފިއެވެ. ކުރިން ތަންކޮޅެއް ބާރަށް ރަޔާލްއޭ ބުނެފައި ވުމުން ރާބިޔާއަށް “ރޫބީ” އެނަން ބަދަލު ކޮއްފައިވާކަން ފާހަގަ ކުރެވުނެވެ. ރާބިޔާ އެހެން ގޮވާލުމުން ރަޔާލް ބަލާލީ އާމިރާގެ މޫނަށެވެ. ހީވަނީ އާމިރާގެ މޫނުން އޭނާއަށް އެވަގުތުގައި ޖަވާބު ހޯދަން އުޅުނު ހެންނެވެ.\n“ދަރިފުޅާ މީ މަންމައޭ… ބަލަ ދަރިފުޅު ގެންގުޅުނީ މަންމައޭ..” ރާބިޔާ ގޭތެރެއަށް ދެމިގަންނަމުން އައިސް ރަޔާލްގެ ކޮލުގައި ފިރުމާލައިފިއެވެ. ނަމަވެސް އެކަމުން އޭނާއަށް ވީ އުނދަގުލެވެ. ދުރަށް ޖެހިލަމުން ރާބިޔާ ފިރުމާލިތަން ފުހެލައިފިއެވެ. ރަޔާލް މިހެން ހަދާލަމުން ރިޔާޒް އިސްދަށަށް ޖަހާލީ ހިތުގައި ޖެހުނުލެއް ބޮޑުކަމުންނެވެ. އިސްޖަހާލުމާއެކު ލޮލުގައިވި ހުރޮހާ ކަރުނަތައް ފައިބައި ގަނެއްޖެއެވެ.\n“ބައްޕާ އެއީ ކާކު؟..”އަހަން ނާހަން އިނދެފައިވެސް އެންމެ ފަހުން ރަޔާލް އަހާލައިފިއެވެ. ރަޔާލް އެ ސުވާލު ކޮއްލުމުން ރާބިޔާ ވަގުތުން ރިޔާޒަށް ބަލާލަމުން ހީލައިފިއެވެ. ހީވީ އޭނާ ބޭނުންވި ކަންތައް ވި ހެންނެވެ.\n“މަންމަ އަންނާނަން ފަހުން..” އެހެން ބުނަމުން ރާބިޔާ ހިފާލީ ރަޔާލްގެ އަތުގައެވެ. އަދި މަޑުމަޑުން ފިއްތާލަމުން އެގެއިން ނިކުންނަން ހިނގައި ގަނެއްޖެއެވެ.\nގެއިން ނިކުމެގެން ދިޔަ ރާބިޔާއަށް ބަލަންއިން ރަޔާލް ދެންވެސް ބަލާލީ އޭނާގެ ބައްޕަގެ މޫނަށެވެ. ރިޔާޒް އެނަޒަރުން ރެކެންވެގެން މޫނު އަނބުރާލަމުން ގެއިން ނިކުމެގެން ރާބިޔާގެ ފަހަތުން ހިނގައި ގަނެއްޖެއެވެ. އާމިރާ އެއީ ކާކުކަން ކިޔާ ދޭނަމޭ ބުނުމުން ރަޔާލް ވަރަށް ފަސޭހައިން އެތަނުން ދާން ހިނގައި ގަނެއްޖެއެވެ. ރިޔާޒް ފިޔަވަޅުތަކަށް ބާރު ލަމުން އައިސް ރާބިޔާއާއި އަރާ ހަމަ ކުރިއިރު އެމޫނުގައި ވި ވިހަ ހިނިތުން ވުމުން ރިޔާޒްގެ ރުޅި ވީ ހައްތަހާ އިތުރެވެ. ދެންމެ ގޭގެ ދޮރުމަތިން ފެނުނު މީހާއޭވެސް މިހާރު ނުބުނާނެއެވެ. ކުރިން ރަބަރު ޖަހާ އައްސާލާފައިވާ އިސްތަށިގަޏޑު ވަނީ އެއްކޮށް ދޫކޮއްލާފައެވެ. ދެ އިނގިލީ ކުރިން ހިފަހައްޓާލައިގެން އިން ސިގިރޭޓް ދަމާލާ ގޮތުން ފިރެހެނަކަށް ދުލެއް ނުކުރެއެވެ. އެހާވެސް ފަރިތައެވެ.\n“ކިހިނެއް ވީ؟” ފަހަތުގައި ހުރި ރިޔާޒް ފެނުމުން ދުންތައް ދޫކޮއްލަމުން ރާބިޔާ ބުނެލައިފިއެވެ.\n“ކަލޭ އަހަރެންގެ ދަރިފުޅާ ކައިރިވިއަސް ނިމުނީ.. އަހަރެންގެ މި ދެއަތުން ވަޅުލާނީ..” ނޭފަތް ދަމާލަމުން އެހެން ބުނެފައި ރިޔާޒް ހިނގައިގަތީ ގެއާއި ދިމާލަށެވެ.\n“އަހަރެން ނުދާނަން.. ކަލޭ ބަލާ ރޫބީ ހިފެހެއްޓޭތޯ؟..” ރާބިޔާ އެހެން ބުނި ގޮތުން ރިޔާޒްގެ ހިނގުމަށް ހުއްޓުމެއް އަތުވެއްޖެއެވެ.\n“ރޫބީއެއް ނޫން.. ރަޔާލް.. ކަލޭ ހީކުރީ ކަލޭ ކުރި ނުބައި ކަންތައް ނޭނގޭ ކަމަށްތަ؟ އަހަރެން ވަރަށް ރިތިކޮށް މިބުނީ އަހަރެންގެ ރަޔާއާ ފަސްފޫޓަށް ކައިރިވިކަން އެނގުނަސް ކަލޭ މަރާލާނަން..” އެހެން ބުނެފައި ހިނގައިގަތް ރިޔާޒް ދެން ފަހަތަށް އެނބުރި ބަލާވެސް ނުލައެވެ. މަޑުވެސް ޖެހިނުލާ އޭނާ ގެއަށް ވަދެފައި އެންމެ ފުރަތަމަވެސް ބަލާލީ ގޭތެރެއިން ރަޔާލް ފެނޭތޯއެވެ.\nއެނދުގެ އެއް ފަރާތެއްގައި އިށީނދެގެން އިން ރަޔާލާއި އާމިރާ ފެނުމުން ރިޔާޒް ތިރިވެ ކަކުލުގައި އަތް ޖައްސާލިއެވެ. އާމިރާ ކިޔައިދެމުން ގެންދިޔައީ ރާބިޔާގެ ވާހަކައެވެ. ރާބިޔާގެ ސަބަބުން އޭނާއަށް ކުޑައިރުގައި ލިބުނު ގެއްލުމުގެ ވާހަކައެވެ. ރަޔާލްގެ ސިކުނޑިއަށް އޭގެ އެއްވެސް ވާހަކައެއް ވާހަކައެއް ވަންނަ ގޮތެއް ނުވިއެވެ. އެހާ ދުވަސް ފަހުން އަސްލު މަންމަ ފެނުމުން އޭނާހުރީ މަންމައާއި ވާހަކަ ދައްކަން ބޭނުން ވެފައެވެ. ނަމަވެސް އެއްޗެކޭ ބުނަން ނުކެރިފައި އިނދެވުނީ ބައްޕަ ހިތްހަމަ ނުޖެހޭނެކަން އެނގޭތީއެވެ. އާމިރާ ހަމައެކަނި ސިއްރުކުރީ ރަޔާލަށް ލިބިފައިވާ ޖިންސީ ގޮތުން އަނިޔާތަކެވެ. ގައިގެ އެކި ތަންތަނުން ލަކުނުލައި ފެންނަން ނެތް ކަމުގައި ވިޔަސް އެހިތުގައި ފޮރުވިފައިވާ ބައިމާ ހިތްދަތިކަން ބޮޑުވާނެއެވެ.\nގޭގެ މަތީބައިގައި މައުވާއާއި ރަޔާލް ތިބީ އެކި ވާހަކަ ތަކުގައެވެ. ދެފައި ވައްކޮށްލައިގެން ލޮލުގައި ބޮޑު އައިނެއް އަޅައިގެން އިން ރަޔާލް ހީވަނީ އުމުރަށްވުރެ ޅަ ހެންނެވެ. މައުވާ ނަސޭހަތް ދެމުން ގެންދިޔައީ ތެރަޕީ ނަގަން ދިޔުމަށެވެ. ވަރަށް ނަސޭހަތަށްފަހު އެންމެ ފަހުން އެއްބަސް ވެއްޖެއެވެ. މައުވާ މިވަގުތުގައި ދާން ބުނުމުން ރަޔާލް ވަނީ ތައްޔާރު ވާށެވެ. ވަގުތުން މައުވާ ޔާސީނަށް ގުޅައި ކަންތައްތައް ހަމަ ޖެއްސުމަށް ބުނެލައިފިއެވެ. ރަޔާލް ނިކުތުމުގެ ކުރިން މައުވާވެސް ފޯނު ބޭއްވުމަށްފަހު ތިރިއަށް ދާން ހިނގައި ގަނެއްޖެއެވެ.\n“ރެޑީ..” ދޮރުމަތީ ހުއްޓިގެންހުރި ރަޔާލް ފެނުމުން މައުވާ ހިނިތުން ވަމުން ބުނެލައިފިއެވެ. މޫނު މައްޗަށް ވެއްޓިފައިވާ އިސްތަށިކޮޅު ރަނގަޅު ކޮއްލަމުން ވަގުތުން ރަޔާލް ބޯ ޖަހާލައިފިއެވެ.\nހޮސްޕިޓަލަށް ވަދެގެންއައި ރަޔާލް ބަލަމުން ދިޔައީ އެއްވެސ ދިމާލަކުން ޔާސީން ފެނޭތޯއެވެ. އެގޭގައި ދިމާވި ހާދިސާއަށަފަހު އެއްވެސް ވަރަކަށް ޔާސީން ފެނިފައެއް ނުވެއެވެ. ރަޔާލަށް ޤަބޫލު ކުރެވިފައިވާ ގޮތުް އެހެންވާން ޖެހުނީ އޭނާގެ ސަބަބުންނެވެ. ތަނަކުންއެއްޗެއް ފެނުނަސް އޭނާއާއި އޭގައި އަތްލާކަށް ނުޖެހއެވެ.މައުވާގެ ފަހަތުން އައިސް އެތަނުގައި ހުރި ކޮޓަރިއަކަށް ވަންއިރު އޭނާ ހުރީ އަތްފައި ފިނިވެފައެވެ. ދޮރުމަތީގައި ހުރި އަންހެން ޑޮްޓަރ ފެނުމުން ކޮންމެވެސް ވަރަކަށް ރަޔާލް އިނީ ހިތްހަމަ ޖެހިގފައެވެ. އޭނާ އެއްވެސް ވަރަކަށް ޔާސީނަށް އޭނާގެ ވާހަކަތައް ކިޔާ ދޭކަށް ބޭނުމެއް ނުވެއެވެ. ބައެއްފަހަރު މީހަކު ދެކެ މާބޮޑަށް ލޯބިވުމުން އެމީހެއްގެ ހުރި އުނި ކަންތައް ދައްކާކަށް ބޭނުމެއް ނުވާނެއެވެ.\nޑރ. ފާތުމަތު ނަހުދާ އެންމެ ފުރަތަމަވެސް ހިއްސާ ކޮއްލީ ހިނިތުން ވުމެކެވެ. ޔާސީން އެދުމުގެ މަތިން ބައްދަލުވި ނަމަވެސް ރަޔާލް ފެނުމާއެކު އޭނާއަށްވެސް ޔާސީން ކިޔާދީފައިވާ ބައެއް ވާހަކަ މަތިން ހަނދާން ވެއްޖެއެވެ. ބަލިމީހުނާއި ވާހަކަ ދައްކާ އެކޮޓަރީގައި ކަނުގައި ކުޑަ ތަންކޮޅެއް ހަދާފައި ދޮރެއްލާފައިވަނީ ބިއްލރިޖަހާފައެވެ. ބިއްލޫރި ގަނޑުގެ އަނެއް ފަރާތް ފެންނަން ނެތުމުން ރަޔާލް ބަލަން ހުރީ އޭނާގެ އަމިއްލަ ސޫރައަށެވެ. ފަޔަށް ދޫކޮއްލާފައިވާ ބޮޑު ހަރުވާޅުން އޭނާ ހީވަނީ ނިދާ ހެދުމެއް ލައިގެން ހުރި ހެންނެވެ.\n“ރަޔާލް..” ނަހުދާ ގޮވާލުމުން ސިހިފައި ރަޔާލް ބަލާލައިފިއެވެ. މައުވާއާއި ރަޔާލް ކައިރީގައި މަޑު ކުރުމަށް ބުނެފައި އޭނާ ގޮސްވަނީ ބިއްލޫރިން ހަދާފައިވާ އެކުޑަ ކެބިންގެ ތެރެއަށެވެ.\n“ޔާސީން.. ޝީ އިޒް ހިއަރ..” ބިއްލޫރި ގަނޑުގެ އަނެއް ފަރާތުން ފެންނަމުން ދިޔަ ރަޔާލަށް ބަލަންއިން ޔަސީނާއި މުހާތަބުކޮށް ނަހުދާ ބުނެލިއެވެ. ޖަވާބުގައި ޔާސީން ޖަހާލީ ބޮލެއެވެ.\n“އަހަރެން ފެނުނިއްޔާ އެންމެ ވާހަކަ އެއްވެސް ކިޔައެއް ނުދޭނެ.. އައި ހޭވް އަ ރިކުއެސްޓް..” ޔާސީން އަދިވެސް ބަލަން ހުރީ ރަޔާލާއި ދިމާއަށެވެ.\n“އަވަހަށް ބުނޭ…” ހިނިތުން ވެލަމުން ނަހުދާ ބުނެލައިފިއެވެ.\n“އައި ވޯންޓް ޔޫޓު ޓްރައި ހިޕްނޯސިސް އޮން ހަރ… ޕްލީސް..” ޔާސީން މޫނު އަތުން ފުހެލަމުން ނަހުދާއަށް ބަލާލި އާދޭސް ކުރާކަހަލަ ގޮތަކަށެވެ.\nއެތެރޭގައި ހުރި ކެބިންއިން ނިކުމެގެން އައި ނަހުދާ އިޝާރާތް ކޮއްލީ އެތާނގައި ހުރި ސޯފާއަށެވެ. ރަޔާލަށް ހިޕްނޯސިސްގެ މައުލޫމާތު ދިނުމަށްފަހު އޭނާއަށް އިތުބާރު ކުރުމަށް ބުނެލިއެވެ. ބައެއް ފަހަރު ހިޕްނޯސިސްގައި ފެންނަ ހުރިހާ ކަންތައް ތަކަކީ ތެދު ނޫންކަމަށްވެސް ބުނެލިއެވެ. މައުވާ ބޭރުގައި މަޑު ކޮއްލުމަށް ބުނުމުން އޭނާ ނިކުތީ ބޭރަށެވެ. ބާރަށް ތެޅެމުންދިޔަ ހިތާ އެކުވެސް ސޯފާއަށް ފައި ނަގައި އޮށޯވެލައިފިއެވެ. ދުރުގައި އެމަންޒަރު ބަލަންހުރި ޔާސީން ހިންދިރުވާލަމުން ކަރުކެހިލީ ހިތްދަތި ވުމުންނެވެ. މަޑުމަޑުން ނިދީގެ ތެރެއަށް ރަޔާލް ދިއުމުން ޔާސީން އެތަނުން ނިކުމެގެން އައިސް ކޮޅު ކަކޫ ޖަހާލަމުން އިށީނީ ސޯފާގެ ކައިރީގައެވެ. ނަހުދާ ބުނަމުން ދިޔައީކުޑައިރުގެ އެންމެ ފަހުން ހަނދާން ހުންނަ ވާހަކަތައް ކިޔާ ދިނުމަށެވެ.\n“ރޫބީ…” ހިން ދިރުވާލަމުން ޔާސީން އެހެން ގޮވާލުމުން ރަޔާލްގެ މޫނަށް ހަދާލި ގޮތުން ނަހުދާ އޭނާގެ ނޯޓް ފޮރުގައި ލިޔަން ފަށަމުން ރިކޯޑަރ ޖައްސާލައިފިއެވެ.\n“ރޫބީ… ރޫބީއަށް ކިތައް އަހަރުތަ؟..” ރަޔާލްގެ ފިނިވެފައިވާ އަތުގައި ހިފާލަމުން އެއަތަށް ބާރު ކޮއްލައިފިއެވެ.\n“ރޫބީއަށް 8 އަހަރު..” ރަޔާލް މައުސޫމްކޮށް އެހެން ބުނުމުން ޔާސީންގެ މެޔަށް ފިނިވެގެން ހިނގައްޖެއެވެ.\n“އޯ.ކޭ.. އެހެމް..” ދެތިން ފަހަރު ކަރު ކެހިލަމުން ޔާސީން އަޑު ރަނގަޅު ކޮއްލައިފިއެވެ.\nއެކި ވާހަކަތައް އަހަމުން ގޮސް ވާރެއާއި ބެހޭ ގޮތުން ޔާސީން އަހާލައިފިއެވެ. ލަސްލަހުން އަހާލި ނަމަވެސް ޔާސީންގެ އަޑުގައިވި ބިރުވެރިކަން ނަހުދާއަށް ފާހަގަ ކުރެވުނެވެ. އެތައް އިރެއްގެ ހިމޭންކަމަށްފަހު ރަޔާލްގެ ގިސްލުމުގެ އަޑު އިވުމުން ޔާސީން އެމޫނަށް ބަލާލައިފިއެވެ.\n“ރޫބީ ބިރުގަނޭ…” މެޔާއި ދިމާލަށް އަތް ގެންގޮސް ކުރުގެޅިގަނެގެން އޮތް ރަޔާލް ފެނުމުން ޔާސީން ތެދުވެލަމުން އެ ދެއަތުގައި ހިފާ ދުރުކޮއްލީ އެއްވެސް ކަމެއް ނުވާނޭ ބުނަމުންނެވެ.\n“ކީއްވެ ރޫބީ ބިރު ގަންނަނީ؟” ޔާސީން ކެތްތެރިކަން ކޮޅުން ލާފަދަ ގޮތަކަށް އަހާލައިފިއެވެ.\n“ރޫބީ މިއިނީ ވާރޭ ތެރޭގަ…” ފިނިވެގެން ތުރުތުރު އަޅަމުން ދިޔަ އަޑުން ރަޔާލް ބުނެލިއެވެ. ހީވަނީ އެއަނިޔާތަކުގެ ތެރެއަށް އަނެއްކާވެސް ދެވުނު ހެންނެވެ.\n“ރޭގަނޑުތަ ރޫބީ ވާރޭގަ ތިހުރީ..” ރަޔާލް ބޯޖަހާލުމުން ނަހުދާއާއި ޔާސީނަށް އެއްފަހަރާ އެކަކު އަނެކަކުގެ މޫނަށް ބަލާލެވިއްޖެއެވެ.\n“ވަރަށް ފިނިވޭ ކޮއްކޮއަށް… ބޭބޭ ކޮއްކޮގެ ފަޔަށް ތަދުވޭ.. ކޮއްކޮގެ ފައި ދުރު ނުކުރޭ..” ރޮމުން ދެފައި ޖައްސާ ބާރު ކުރަމުން ދިޔަ ކުއްޖާ ފެނުމުން ޔާސީން ވަގުތުން ތެދުވެއްޖެއެވެ.\n“ޔާސީން ވެދާނެ ރަޔާލް އެ މެމޮރީސްތައް ބްލޮކް ކޮއްލީ ކަމަށް.. އެއީ ކަންނޭނގެ ރަޔާލް ކުރިއަށް ދާން ބޭނުންވި ގޮތަކީ…” ނަހުދާ އެވާހަކަތައް އަޑުއެހުމަށްފަހު އޭނާއަށް ފެންނަ ގޮތް ހާމަކޮއްލިއެވެ.\n“ވޭކް ހަރ…” އެހެން ބުނެފައި އެތަނުން ނިކުމެގެން ދިޔަ ޔަސީން މަޑުވެސް ޖެހިނުލައި ގޮސް ހުއްޓިލީ ހޮސްޕިޓަލް ދޮރުމަތީގައެވެ. ފުން ނޭވާތައް ބޭރު ކުރަމުން ގޮސް ފޯނު ނަގައި އޭނާ ގުޅައިލީ ޒުހައިރާއަށެވެ. ހިތުގައި އުފެދިފައިވާ އަލިފާންގަނޑު ނިއްވާލަން ކޮންމެހެންވެސް އޭނާ ބޭނުންވެއެވެ.\nމިހުރިހާ ދުވަސްވިއިރު އޭނާ އެއްފަހަރުވެސް ފައިސަލްއަކީ އެހާ އަނިޔާވެރި މީހެއް ކަމަކަށް ހިއެއް ނުވެއެވެ. ޔާސީން ބޭނުންވީ އެތަނުން ވީހާވެސް ދުރަށް ދާށެވެ. ކާރަށް އަރާ އޭނާ މިސްރާބުޖެހީ ރަޔާލް މެންގެއާއި ދިމާއަށެވެ. އާމިރާގެ ފުށުން އަހަން ބޭނުން ވެފައިވާ ވަރަށް ބައިވަރު ވާހަކަތައް އެބަހުއްޓެވެ. ގޭގެ އެއްފަރާތެއްގައި ކާރު ޕާރކު ކޮއްލަމުން އޭނާ މަޑު ހިނގުމެއްގައި ދިޔައިރު ހިތް ހީވަނީ މޭފަޅާފައި ނިކުމެ ދާނެ ހެންނެވެ. އަހަން ކެރޭނެ ބާއޭ އެތައް ފަހަރަކު އޭނާގެ ހިތް ބުނަމުން ދިޔައެވެ. ރިފާއު ފެނުމުން އޭނާއަށް ފުރަތަމަވެސް އަހާލެވުނީ އާމިރާ ކޮބައިތޯއެވެ. ޔާސީންގެ އޮއްސިފައިވާ މޫނު ފެނުމުން ކޮންމެވެސް ކަމެއް ވެއްޖެކަން ރިފާއުއަށް ނަގައި ގަނެވިއްޖެއެވެ. އާމިރާ ކޮޓަރިއާއި ދިމާލަށް އިޝާރަތް ކޮއްލަމުން ޔާސީންގެ ފަހަތުން އޭނާވެސް ހިނގައި ގަނެއްޖެއެވެ.\nދޮރުގައި ޖަހާލި ޔާސިންގެ އަތް ތުރުތުރު ލިތަން ރިފާއު ކޮނޑުގައި އަތް ޖައްސާލަމުން ކިހިނެއް ވީތޯ އަހާލީ އޯގާތެރި ކޮށެވެ. ނަމަވެސް އެއަށްވުރެ ބޮޑަށް ޔާސީން ހުރީ ދެރަވެފައެވެ. އެލޮލުން ފެންނަން ހުރި ވޭން ބަޔާން ކޮއްދޭންވެސް އިތުރު މީހަކަށް ނޭނގޭހާވެއެވެ. އުމުރުން އެހާވަރު ވެފައި ހުރިއިރު ފުރަތަމަ ފަހަރަށް ކުއްޖަކުދެކެ ލޯބި ވެވުނުއިރު އެކުއްޖާ ކައިރީގައި އެވާހަކަ ބުނެވޭނެ ގޮތެއްވެސް ނެތެވެ. އެއަށްވުރެ ބޮޑަށް އޭނާ ހިތުގައި ޖެހެނީ ރަޔާލަށް އެހުރިހައި ކަމެއް ހަނދާން ވުމުން ވާނެ ގޮތެއް ހިތައް އަރާފައެވެ.\nދޮރު ހުޅުވާލީ އާމިރާއަށް ކުރިމަތިން ޔާސީން ފެނުމުން އަވަހަށް އެތެރެއަށް ވަނުމަށް ބުނެލިއެވެ. އޭރު ރިޔާޒްވެސް ފެންތައްޓެއް ތުނބުގައި ޖަހާލައިގެން ކުޑަދޮރު ކައިރީގައި ހުއްޓެވެ. ރިފާއުވެސް ވަދެގެން އައިތަން ފެނުމުން އާމިރާ ނިއްއަރުވާލަމުން ކިހިނެއް ވީތޯ އަހާލީ ރިފާއު ކައިރީގައެވެ. ނަމަވެސް ދެކޮނޑު އަރުވާލަމުން ރިފާއު ބުނީ ޔާސީން ކައިރީގައި އެހުމަށެވެ. އާމިރާ އެނދުގައި އިށީނުމަށްފަހު އެތަނުން ގޮނޑިއެއްގައި ޔާސީން ބައިން ދައިފިއެވެ. ޔާސީން ވިސްނަމުން ދިޔައީ އެވާހަކަ އަހާނެ ގޮތަކާއި މެދުގައެވެ.\n“ޔާނު.. ކަމަކުތަ؟..” ހަމަހިމޭންކަން ފޫއަޅުވާލަމުން ރިޔާޒްވެސް އަހާލައިފިއެވެ. އަހާލައިފިއެވެ. ޖަވާބުގައި ޔާސީން ޖަހާލީ ބޮލެވެ. ނަމަވެސް ފަށާނެ ގޮތެއް ނޭނގުނެވެ. ހީވަނީ ދުލުގައި މީހަކު ހިފަހައްޓައިގެން ހުރި ހެންނެވެ.\n“ދައްތަ މެންނަށް ކަމެއް ކުރެވުނީތަ؟ ޔާސީން ތިހެން އިސްޖަހައިގެން އިނަކަސް ދައްތައަކަށް ނޭނގޭނެ..” އަމިރާ އެހެން ބުނުމުން ޔާސީން އެންމެ ފަހުން އިސްއުފުލާ ބަލާލައިފިއެވެ. އަދި އަނގަ ހުޅުވާލާފައިވެސް އޭނާ އިސްޖަހާލީއެވެ.\n“ރޫބީ… ދައްތާ ރޫބީގެ ހުރިހާ އެއްޗެއް އަހަންނަށް ކިޔާ ދީފާނަންތަ؟” ޔާސީންގެ ދުލުން އެނަން ބުނުމުން އާމިރާ ހީވީ ބިރުވެރި ވާހަކައެއްގެ ނަން އަޑު އިވުނު ހެންނެވެ. ރިޔާޒްއާއި ދެމީހުނަށްވި ގޮތް ފެނިފައި ޔާސީނަށް އަދިވެސް އެއްފަހަރު އެހެން އަހާލައިފިއެވެ. އާމިރާއާއި ރިޔާޒަށް އެނގިފައިވާ މިންވަރަށް ކިޔާދޭން ބުނުމުން އަމިރާ ދެންވެސް ބަލާލީ ރިޔާޒްގެ މޫނަށެވެ.\nޕޮލިސް ދެމީހުން ކުޑަކުޑަ ރޫބީ ގެނެސް ލިފަހުންވެސް އެކުއްޖާގެ އަނގައިން އެންމެ ލަފްޒެއްގެ ހިސާބުވެސް ނުނިކުމެއެވެ. ކޮޓަރީގެ ކަނަކަށްވަދެ ލައިޓް ނިއްވާލައިގެން އިނުން ނޫންކަމެއް އެކުޑަ ފުރާނަ ނުކުރެއެވެ. އާމިރާގެ އެތައް މަސައްކަތަށްފަހުވެސް ރޫބީ ވާހަކަ ދައްކާގޮތެއް ނުވިއެވެ. އާމިރާގެ އެދުމުގެ މަތިން މިފަހަރު ރިޔާޒްއާއި ދެމީހުން އެއްކޮށް ރޫބީގެ ކުރިމަތީގައި ހުއްޓިލައިފިއެވެ. ކޮޓަރީގެ ލައިޓް ޖައްސާލުމުން ރުބީ ވަގުތުން ދެލޯމަރާލައިފިއެވެ. ހީވަނީ ވަރަށް ގިނަ ދުވަހު އަނދިރީގައި އުޅެފައި ހުރުމުން އަލިވުމުން އުނދަގޫ ވިހެންނެވެ. ރިޔާޒް ހުރީ ކޮޓަރީގެ ދޮރުމަތީގައި ޖީބަށް އަތް ޖަހާލައިގެންނެވެ.\n“ރޫބީ…” އާމިރާ ވަރަށް ލޯބިން އެއިސް ތަށިގަނޑުގައި ފިރުމާލަމުން ގޮވާލައިފިއެވެ.\n“އާ…. އާރރރ..” ކުޑަކުޑަ ރޫބީއަށް ހަޅެއްލަވައި ގަނެފައި ދުއްވައިގަތް ގޮތުން އާމިރާ އިތުރަށް ހާސްވާގޮތްވިއެވެ. އިސްތަށިގަނޑުގައި ހިފައި ދަމަން ފެށިގޮތުން ތަދުވީ އާމިރާގެ ހިތަށެވެ. ރިޔާޒް ދުރުގައި ހުރެފައި ކައިރިވެލާފައި ރޫބީގެ ދެއަތް އިސްތަށިގަނޑުން ނައްޓުވާލައިފިއެވެ. އަދި ވަރަށް ލޯބިން އެކުއްޖާގެ މޫނަށް ބަލާލައިފިއެވެ.\n“ރޫ..ބީ..” ރިޔާޒް ލަސްލަހުން އެހެން ބުނެލުމުން އަނެއްކާވެސް ރޫބީގެ ހަރަކާތްތައް ހުރީ އެހެންނެވެ. ރިޔާޒް ދެންވެސް ހުރީ ހަމަޖެހިލައިގެންނެވެ. މި ވެގެންއުޅޭ ގޮތެއް ބަލަން އޭނާ ކިތަންމެ ހާވެސް ބޭނުންވެއެވެ.\n“އެންމެ ރަނގަޅު.. ރަޔާލް… މީ ބައްޕަގެ ރަޔާލް..” އެހެން ބުނުމުން ވަގުތުން ރޫބީ މަޑު ޖެހިލައިފިއެވެ. އާމިރާވެސް އެތަން ފެނުމުން ފުންނޭވާއެއް ދޫކޮއްލަމުން ރަޔާލްގެ އަތުގައި ހިފާލައިފިއެވެ. ނަމަވެސް އެމީހުން އެހެން ހަދަން ފެށުމުން ރަޔާލް އުޅުނީ ހަޑި ވާވަރުންނެވެ. ދެމީހުން އެތަނުން ނިކުތީ ރޫބީ އެމީހުން ތިބުމުން އުނދަގޫވާތީ އުޅެން ފޭށުމުންނެވެ.\n“އާމި އަހަންނަށް ހީވަނީ ރޫބީއަށް ނަމުން ގޮވީމަ ބިރުން އުޅޭހެން..” އެކޮޓަރި ފަހަނަ އަޅައި ދިއުމުން ރިޔާޒް އެހެން ބުނެލީ ހިޔާލެއްގެ ތެރޭގައި ހުރެއެވެ.\n“އަނެއްކާ ބަލާބަ އެލޯބި އިސްތަށިކޮޅު ދެކެ ފޫހިވާތީ އުޅޭގޮތް..” އާމިރާވެސް ރިޔާޒްއާއި އެއްބައި ވެލަމުން ބުނެލިއެވެ.\n“އަހަންނަށް ފެންނަނީ ރޫބީ ޑޮކްޓަރަކަށް ދައްކާލަން.. އެކަމަކު އެތަނުން ނުނި ކުންނަ އިރުގަ ވަކި ކިހިނެއް ހަދާނީވެސް..” ރިޔާޒް އޭނާއަށް ފެންނަ ގޮތް ހާމަކޮއްލިއެވެ.\nއެކި ގޮތްގޮތުން މަސައްކަތް ކޮއްގެން ރިޔާޒް އެންމެ ފުރަތަމަ ބަދަލުކުރީ ރޫބީގެ ނަމެވެ. ނަން ބަދަލުކޮށް އިސްތަށިގަނޑު ކޮށާލި ފަހުން ކޮންމެވެސް ވަރަކަށް ރޫބީ ހަމައަކަށް އެޅުނެވެ. ނަމަވެސް މީހުނާއި ވާހަކަ ދައްކައެއް އެއްވެސް ވަރަކަށް ނޫޅެއެވެ. އަބަދުހެން ރޫބީގެ މަސައްކަތަކީ ޓެރެހުގައި އޯކިޑް ގަސް އިންދުމެވެ. އޭއީ އޭނާ އެންމެ ކުރާ ހިތުން ކުރާ މަސައްކަތެވެ. ރިޔާޒްގެ އެދުމުގެ މަތިން އޭނާގެ ރަހުމަތްތެރި ޑޮކްޓަރ އެއް ރޫބީއަށް ފަރުވާދޭން އައީ އެގެއަށެވެ. އެކި ޓެސްތައް ހަދަން ހޮސްޕިޓަލަށް ގެންދިއުމަށް ބުނުމުން އާމިރާއާއި ރިޔާޒް ކޮންމެވެސް ގޮތަކުން ރޫބީ އެތަނަށްވެސް ގެންދޮޔައެވެ. ނަމަވެސް ކޮންމެ ވަގުތެއްގައިވެސް ރޫބީ ބޭނުންވަނީ އާމިރާގެ އަތުގައި ހިފާލައިގެން އިންނާށެވެ.\nވިއްސާރަކޮށް އޮތް ދުވަހެއް ކަމުން ފުދޭވަރަކަށް މީހުންވެސް އައި.ޖީ.އެމް.އެޗް ތެރޭގައި އޮތެވެ. ޓެސްޓުތަކުގެ ނަތީޖާއަށް އިންތިޒާރު ކޮއްލައިގެން އިން އާމިރާގެ އުނގުގައި ރޫބީވެސް ވަރަށް ހަމަޖެހިލާފައި އޭރުގައި ހުއްޓެވެ. ވައިބާރުވެ ފުރަތަމަ ކެރި ޖެހުނުކަންވެސް ރޫބީއަށް އެނގުނު ފަދައެވެ. ބާރަށް ރޯން ފެށުމާއި އެކުއްޖާ ހަބަރުވެސް ހުސްވީ ހަމަ އެކިއެކީ ހެނެވެ.\nއާމިރާ ވަކި ހިސާބަކަށް ކިޔާފައި ހުއްޓަލުމުން ޔާސީން ބަލާލި އެމޫނަށެވެ. ލޯފުރި ފައިބަމުން ދިޔަ ކަރުނަތައް ފޮހެލަމުން އާމިރާ އެތަނުން ތެދުވެގެން ހިނގައިގަތީ ކުޑަދޮރާއި ދިމާލަށެވެ. އެތަނުގައި ބަހައްޓާފައިވާ ފޮރޭމްއެއްގައިވަނީ ރަޔާލްގެ ކުޑައިރުގެ ފޮޓޯއެކެވެ. ކޮނޑާއި ހަމައަށް އަންނަ ވަރަށް ކޮށާލެވިފައިވާ އިސްތަށިގަނޑާއި އެމޫނުގައިވި ހިނިތުން ވުމުން އާމިރާގެ ރުއިންވީ އިޔުރެވެ.\n“އަހަރެންގެ ރަޔާލް ހުރީ ހަލާކު ކޮއްލާފައި އެމީހުން..” ރޮމުން ވާހަކަ ދެއްކި އާމިރާގެ އަޑު އިވުމުން ރިފާއުވެސް ހުރީ ހައިރާން ވެފައެވެ. ކުޑައިރުންސުރެ ރަޔާލް އެހެން ކުދިންނާއި ތަފާތު ވަރު އޭނާއަށްވެސް ފާހަގަ ކުރެވުނެވެ، ނަމަވެސް ކީއްވެކަން މިއެނގުނީ އަދި ކިރިޔާއެވެ.\n“އެކި ގޮތްގޮތުން ޖިންސީ އަނިޔާ ދީފަ ހުރީ އަހަރެންގެ ދަރިފުޅަށް.. އެކަމް އެންމެ ބޮޑު ވަރު ނުވަނީސް އަހަރެންގެ ރަޔާލް އެތަނުން ފިލައިފި” އާމިރާ ދެންބުނި އެއްޗަކުން ކޮންމެވެސް ވަރެއްގެ ހަމަޖެހުމެއް ޔާސީނަށް ލިބުނެވެ. ކޮންމެވެސް އެއްގޮތަކުން ރަޔާލް ސަލާމަތްވިކަން އެނގުމުން އޭނާ ހަމަޖެހުމުގެ ނޭވާއެއް ލެވުނެވެ.\n“ނަސީބެއް ކަންނޭނގެ އެކުއްޖާ އެހުރިހާ ކަމެއް ހަނދާން ނެތްކަންވެސް..” ރިފާއުއަށް ބޭއިޙްތިޔާރުގައި އެހެން ބުނެލުމުން ޔާސީން އެކަން މަނާކޮއްލިއެވެ.\n“ނޫން.. މިހާރު ރަޔާއަށް މާ އުނދަގޫ އެބަވެއެއްނު..” ތެދެކެވެ. ރަޔާލް ގިނައިން ފެއިންޓް ވުމާއި އެކު މައްސަލަތައް އެދިމާވަނީ އެކަމުގެ ސަބަބުންކަން އެމީހުނަށްވެސް ވިސްނުނެވެ.\n” އަޅުގަނޑު ވަރަށް ބޭނުން ރަޔާއަށް ހެލްޕްވާން.. އެކަންކުރި މީހަކު ވެސް ހޯދަން ބޭނުން…” ޔާސީން އެހެން ބުނެލުމުން ރިޔާޒްމެން އެކަމާއި ވަރަށް އުފާވެފައި ވާކަން މޫނުމަތިން ފެނުނެވެ.\n“އަސްލު ޔާނު ލައިކް ވޭދޯ ރަޔާއާ…” ރިފާއު އެހެން ބުނެލުމުން ޔާސީން ބަލާލީ ކުރިމަތިން އޭނާގެ ސޫރަ ފެންނަން ހުރި ލޯގަނޑަށެވެ. އާމިރާވެސް ޔާސީންގެ މޫނަށް ބަލަންހުރީ ދޭނެ ޖަވާބެއް ނޭނގޭނެތީއެވެ.\n“ނޫން… އަހަރެން ހަމައެކަނި ސިމްޕަތީ ވަނީ..” ދޮރާއި ދިމާލަށް ވާގޮތައް ހުރި އެލޯގަނޑުން ފެންނަމުމްދިޔަ ރަޔާލްގެ މޫނަށް ބަލާލަމުން ޔާސީން އެހެން ބުނެލީ އެއްވެސް ޝައުޤެއް ނެތިއެވެ. ރަޔާލްގެ މޫނަށް އަރައި ފައިބަމުން ދިޔަ ކުލަތައް އޭރު ކިތަންމެ ހައިވެސް ރަނގަޅަށް ޔާސީނަށް ފެންނަމުން ދިޔައެވެ.\nguys 7th part 🙂\nmivaahaka up kohdheny week ge kon dhuvasthakehga??\nVaahaka v reethi…\nVarah reethi mi part ves..???\nYaaseen dhn rayaal dheke sympathy vany eyy nubuney ekujja kihaa dheravaane…dhn buneba like ve eyy varah bodah..yaaseen thy varah rangalhu boy ekeynu..❤❤❤\nhehehe yea yaaseen just tell that to her ……anyways cant wait for next part ….ahvaskohlahchey\nHaadha lahey dhw mivaahaka gandu uplo0ad kuraaleh/\nKoba adhives update kohlevey vareh nuveytha?\nAranuuuu kohbaithah next part ….avas koh dheebah!!!!\nVrh salhi…… I luv it!!!!!!\nތިޔަ ލޯތްބާ ދުރަށް (4)\nހިތާމަ ލޯބި May 7, 2018\nވީމޭ އިންތިޒާރުގައި 18 ވަނަ ބައި\n5 ބީރަށްޓެހި ލޯބި\nހިތަކުން ހަމަނުފިލާނޭ… (2ވަނަ ބައި)\nލޯބި April 1, 2015


Karanu bill aadhayaa hilaafah boduve shakuvaa ginavejje | Mihaaru\nޚަބަރު / ސްޓެލްކޯ\nކަރަންޓް ބިލް އާދަޔާހިލާފަށް ބޮޑުވެ ޝަކުވާ ގިނަވެއްޖެ\nސްޓެލްކޯގެ އިމާރާތް: މިދިޔަ މަހުގެ ކަރަންޓް ބިލް ބޮޑު -- ފައިލް ފޮޓޯ: މިހާރު\n01 ޖުލައި 2020 - 19:37\nބައެއް ގޭގޭގެ މިދިޔަ މަހުގެ ކަރަންޓް ބިލް އާދަޔާހިލާފަށް ބޮޑުވެ ޝަކުވާކުރަމުން އެބަ ގެންދެ އެވެ.\n"މިހާރު"ން ވެސް ބެލިބެލުމުން ވަރަށް ގިނަ ގޭގޭގެ ކަރަންޓް ބިލް ވަނީ ބޮޑުތަނުން މައްޗަށް ގޮސްފަ އެވެ. "މިހާރަ"ށް ލިބިފައިވާ ތިން ބިލެއްގެ ތެރެއިން އެއް ގެއެއްގެ ކަރަންޓް ބިލް އާންމު މަސްތަކުގައި 3،000ރ. ގައި ހުރި އިރު މިދިޔަ މަހުގެ ކަރަންޓް ބިލް ވަނީ 6،000ރ. އިން މައްޗަށް ގޮސްފަ އެވެ. އަދި އާންމުކޮށް މަހަކު 1000ރ. ނާރާ ގެއެއްގެ ކަރަންޓް ބިލް 2،000ރ. އިން މައްޗަށް ގޮސް، އެހެން ގެއެއްގެ ބިލް ވެސް ވަނީ އެހެން މަސްތަކަށް ވުރެ ދެ ގުނަ ބޮޑުވެފަ އެވެ.\nމި މައްސަލާގައި ސޯޝަލް މީޑިއާގައި ވެސް އާންމުން ވަނީ ކަންބޮޑުވުން ފާޅުކުރަން ފަށައިފަ އެވެ.\nWhat the actual fish is this #stelco @STELCOMALDIVES isn’t this day light robbery pic.twitter.com/WoaM49sS2i\n— mafaaz waheed (@MafaazWaheed) July 1, 2020\nބައެއް މީހުން ބުނެފައިވާ ގޮތުގައި އެ މީސްމީހުންގެ އެޕާޓްމެންޓްތަކަށް މިފަހަރު ބިލް ފޮނުވާފައި ހުރީ މުޅިން ނުބައިކޮށެވެ. ޓްވިޓާގައި ބައެއް މީހުން ލާފައިވާ ބިލްތަކަށް ބަލާއިރު ވެސް ފެންނަނީ ދެ ގުނަ ބޮޑުވެފައި ހުއްޓަ އެވެ.\nނިއު ނޯމަލް ދަށުން ލިބުނު ކަރަންޓް ބިލް، ދެން ސުކުރު އަދާކުރާނެ ފަރާތެއްވެސް ނޭގެ.#STELCO@ibusolih @FaisalNasym@Raajje_tv @Mihaarunews @Banafsaa @mgmaumoon pic.twitter.com/gn6kVZ6B7U\n— Mohamed Sobah (@SobahMaldives) July 1, 2020\nމިކަމާ ބެހޭ ގޮތުން ސްޓެލްކޯ އިން އަދި ވަކި އެއްޗެއް ނުބުނެ އެވެ.\nލޮކްޑައުންއާ އެކު ސަރުކާރުން ގެނައި ޕެކޭޖްތަކުގެ ތެރޭގައި ޔުޓިލިޓީސް ބިލްތަކުން ޑިސްކައުންޓް ދޭން ހަމަޖެއްސުމާ ގުޅިގެން މިދިޔަ އެޕްރީލް މަހާއި މެއި މަހު ކަރަންޓް ބިލުން ވަނީ 40 ޕަސެންޓް މާފުކޮށްދީފަ އެވެ. އެ ޑިސްކައުންޓާ އެކު އާންމުން ދައްކަން ޖެހުނު ބައި އޮތީ ކުޑަވެފަ އެވެ. ސަރުކާރުން ވަނީ އެޕްރީލް މަހާއި މޭ މަހު، ކަރަންޓް ސަބްސިޑީ އަށް 27 މިލިއަން ރުފިޔާ ހޭދަކޮށްފަ އެވެ.\nބައެއް މީހުން ދެކޭ ގޮތުގައި ކަރަންޓް ބިލް މިފަހަރު ބޮޑުވެފައި އޮތީ، ރީޑިން ނެގުމުގައި ދިމާވި މައްސަލަތަކެއްގެ ސަބަބުން ބިލް ހެދި އިރު އެވްރެޖް ހަދައިގެންނެވެ. އެހެން ނަމަވެސް ސްޓެލްކޯ އިން ބުނަނީ މިދިޔަ މަހުގެ ރީޑިން ނަގާފައި ވާނީ ގޭގެ އަށް ގޮސްގެން ކަމަށެވެ.\nWhat is #STELCO trying to do? Last month (June) electric bill has almost doubled compared to other months. Can you please clarify. @STELCOMALDIVES pic.twitter.com/TiqbtVCwjX\n— ɪʙʀᴀʜɪᴍ ᴍᴏʜᴀᴍᴇᴅ (ɪʙᴜ) (@ibumohd) July 1, 2020\nމާލޭގެ ކަރަންޓް ބިލްތައް ބޮޑުވުމުގެ ޝަކުވާ ބޮޑުވެފައިވާ އިރު ހުޅުމާލޭގެ ކަރަންޓް ބިލްތަކުގެ ޝަކުވާ ވެސް ކުރަމުން ދެ އެވެ. އެނގިފައިވާ ގޮތުގައި ހުޅުމާލޭގެ ވަރަށް ގިނަ ތަންތަނަށް ބިލް ފޮނުވާފައި ވަނީ 45 ދުވަހުގެ މުއްދަތަށެވެ.\nކަރަންޓު ސްޓެލްކޯ ކަރަންޓުގެ އަގު\n42 ކޮމެންޓް, 76 ރިއެކްޝަންސް\nމަހަކު ހަމައެކަނި މުސާރަޔަށް އެއްލައްކަ ރުފިޔާ ގެޔަށް ގެންދާ ބޭފުޅެއް ހުރި ކުންފުންޏެއް.\nވީމާ ސަބްސިޑީޒް ދިން ދެމަހު ލުންފުންޏަށް ގެއްލުން މި ދެމަސް ތެރޭ ރައްޔިތުންގެ އަތުން އަބުރާ ނަގަނީ ތާއެވެ.\nލޮކްޑައުން ތެރޭ ކިތަށް ގޭގަތޯ ސިޓިންރޫމް ގަ ހުންނަ އެސީ ނުވަތަ ފަންކާ ނިއްވާލީ. ކިތަށް ފަހަރުތޯ ދޮންނަމެޝިން ބޭނުންކުރީ. ކިތަށް ފަހަރުތޯ އިސްތިރި ބޭނުންކުރީ. ކިތަށް ފަހަރުތޯ މައިކްރޯވޭވް ބޭނުންކުރީ އަދި ގޭގަ ހުންނަ ޓީވީ އަދި ކޮންޕިއުޓަރު ނިއްވާލާފަ ހުންނަ ވަގުތެއް ދިޔަތޯ. އަދި ކުރީ މަސްމަހުގަ ބިލްކުރީވެސް އެވްރެޖް ރީޑިންގް އަށް ބަލައިގެން އެހެންކަމުން އެމަސްތަކުގެ ބައެއްވެސް މިމަހުގެ ރީޑިންގަ ހިމެނިފަވުން އެކަށިގެންވޭ.\nތިވާނީ މިސަރުކާރަށް "އޮޅުމަކުން" ފޮނުވުނު ބިލަކަށް.\nއާއްމުކޮށް އެހެންމަސްތަކުގައި އަރަނީ 750 އާއި 800 އާއި ދެމެދު ، މިމަހު 12 ވަރަކަށް ދުވަހު މާލޭގަތިބީ ދެންމިތިބީ ރަށުގެ ، އެކަމަކު ކަރަންޓް ބިލް 1589 ރ އެބައިން އަރާ . ހަމަކޮސްވެއްޖެ ،. މިކަން މަޖްލީހުން ބަލާދީބަލަ\nއޯގާތެރި ސަރުކާރުން އެޕްރީލް މެއި ގައި ދިން ޑިސްކައުންޓަށް އޯގާތެރިކަމާއި އެކު5ގުނަ އިތުރުކޮއްލީ ، މިއޯގާތެރި ސަރުކާރުގެ ކޮންމެ ކަމެއއގައިވެސް މިފަދަ ޖަރީމާތަށް ހިމެނޭނެ ، އތްޖަހާކުދިން ބާރަށް އަތްޖަހާ\nމީ އޮޅުވާލާ އޮޅިފައޮތް ސަރުކާރެއް.އެއްވެސް ކަމަކަށް އިތުބާރެއްނުކުރަން\nމާލޭ އެކަންޏެއް ނޫން އައްޑޫގަވެސް ހަމަ ތިހެން މިދިޔަ މަހު އަގުހެޔޮ ކޮށްލި ތަންކޮޅު ކަވާރ ކޮށްލީ\nއާއްމު ގޮތެއްގައި ޑޭޓާ އެޅުމާއި ހުސްވުމާއި ދެމެދު ނަގާ ވަގުތަކީ ކެއުމަށް ފަހު ވައެއް ލުމާ ދެމެދު ނަގާ ވަގުތެވެ. މި ކުންފުނި ތައް ކައިރިން ފިލާވަޅު ނަގައިގެން ތި އުޅެނި.


"Aharenge Dharifulhu Gendhiyaee Jinni Eh. E Jinni Aharenge Dharifulhu Maraalaifi" - Vaguthu\n"އަހަރެންގެ ދަރިފުޅު ގެންދިޔައީ ޖިންނިއެއް. އެ ޖިންނި އަހަރެންގެ ދަރިފުޅު މަރާލައިފި"\nމިއީ 2009 ވަނަ އަހަރުގައި ގެއްލުނު ކުއްޖެއްގެ މަންމަ އޭނާގެ ދަރިފުޅު ގެއްލުނުގޮތުގެ ވާހަކަ މީޑިޔާތަކަށް މައުލޫމާތުދެއްމުން ބުނިގޮތެވެ. މިއީ މެލިސާ ބައުމް އޭނަގެ ދަރިފުޅު ގެއްލުނު ފަހުން މިފަދަ އާއްމުންގެ ކުރިމަތީގައި ވާހަކަދެއްކި ފުރަތަމަ ފަހަރެވެ.\nމި ކުއްޖާގެ ހަށިގަނޑުން ބައެއް ފެނިފައި ވަނީ މިދިޔަ ސެޕްޓެމްބަރުގައެވެ. މަސް ތެރޭގައި އިރުމަތީ ވޮޝިންގޓައިންއިންެނެވެ. މިދިޔަ މެއި މަސް ތެރޭގައި ފުލުހުން ކަށަވަރުކޮށްދިންގޮތުގައި، އެއީ 2009 ވަނަ އަަހަރު ގެއްލިގެން ހޯދަމުންދިޔަ އުމުރުން 10 އަހަރުގެ ލިންޑްސޭއެވެ.\n"އަހަރެންގެ 10 އަހަރުގެ ދަރިފުޅު ވަގަށް ނެގީ ޖިންނިއެއް. އެ މީހުން އަހަރެން ދަރިފުޅު މަރާލީ. އެއަށްފަހު ވަލު ތެރެއަށް ނަގާ އެއްލާލީ ކުނިގަޑެއް ފަދައިން". މިދިޔަ ބުރާސްފަތި ދުވަހު އޭނާ މީޑިޔާތަކަށް މައުލޫމާތުދެމުން ބުންޏެވެ.\nބައުން ބުނިގޮތުގައި، އޭނާގެ ދަރިންނަށް އޭނާ ކިޔާދީފައި ވަނީ ޖިންނިންނަކީ އުޅޭ އެއްޗެއް ނޫން ކަމަށެވެ. އެހެން ނަމަވެސް އެއީ ވާ އެއްޗެއްކަން ގަބޫލުކުރާކަމަށް އޭނާ ބުންޏެވެ.\n"ނަމަވެސް އެއީ އަސްލު ޖިންނިއެއް ނޫން. އެ ވެދާނެ އަވައްޓެރިއަކަށްވެސް. އެ ވެދާނެ މަގުމަތިން ފެންނަ މީހަކަށްވެސް، ނޫނީ ސްކޫލް ތެރެއިން ދިމާވެދާނެ މީހަކަށްވެސް" އޭނާ ބުންޏެވެ.\nފުލުހުންނަށް އަދިވެސް ލިންޑްސޭ މަރާލި މީހުން ހޯދިފައެއް ނުވެއެވެ. އަދިވެސް އެ މައްސަލަ ދަނީ އިތުރަށް ބަަލަމުން ކަމަށް ވެއެވެ.\nލޮންޑްސޭގެ ހަށިގަނޑުން ބައެއް ފެނުނު ހިސާބު އަދިވެސް އަންނަނީ ބަލަމުންނެވެ. އަދި އެ ހަށިގަނޑުން ސާމްޕަލްތައް ނަގަމުންދާކަމަށް ވަނީ ބުނެފައެވެ.\nއޮކްޓޯބަރ 17, 2019 22:51\nއެއީ ޒީގެ ދަރިފުޅު މަރާލީ ސްކޫލުއިން ހަންޑިތަކެއް!\nއަދި ހަންޑިތަކަށް އަދަބު ވެސްލިބޭނެ އެއީ ވަރާށް އަނިޔާވެރި ރަހުމު ނެތް ހަނޑިތަކެއް!\nވާހަކަ ދައްކާން މީޑިޔާއަށް އެރިއިރުވެސް އެއިގެ ހަންޑިޔެއް އިން އެތަނުގަ ވަރަށް މަތިއޮނާންކޮއް އިންޓަވިއުވެސްދިން!


Moosumah Anna Badhaluthakuge Massalaigai Varugadha Fiyavalhuthakeh Alhanjehey\nއެއޯސިސްގެ ޗީފް ނެގޯޝިއޭޓަރ އަމްޖަދު އަބްދުﷲ (ކ)، މަރީރު މުހައްމަދު ހުސްނީ (ވ).\n9 ޑިސެންބަރ 20180ކޮމެންޓް\nމޫސުމީ ބަދަލުގެ މައްސަލައިގައި ވަރުގަދަ ފިޔަވަޅުތަކެއް އަޅަންޖެހޭ: އަމްޖަދު\nމޫސުމަށް އަންނަ ބަދަލުތަކުގެ މައްސަލާގައި ވަރުގަދަ ފިޔަވަޅުތަކެއް އަޅަންޖެހޭ ކަމަށް އެލަޔަންސް އޮފް ސްމޯލް އައިލެންޑް ސްޓޭޓްސް (އެއޯސިސް)ގެ ޗީފް ނެގޯޝިއޭޓަރު އަމްޖަދު އަބްދުﷲ ވިދާޅުވެއްޖެ އެވެ.\nއަމްޖަދު މިހެން ވިދާޅުވީ އދ. ގެ ފްރޭމްވާކް ކޮންވެންޝަން އޮން ކްލައިމެޓް ޗޭންޖް (ޔޫއެންއެފްސީސީސީ) ގެ ޔޫޓިއުބް އެކައުންޓުން އާއްމުކުރި ސްޕޮޓެއްގަ އެވެ. ޕޮލެންޑުގެ ކަޓުވީސާގައި މިހާރު ކުރިޔަށްދާ ކޮޕް 24 ވަނަ ސަމިޓާ ބެހޭގޮތުން ވާހަކަދައްކަވަމުން އަމްޖަދު ވިދާޅުވީ މޫސުމީ ބަދަލުތަކުގެ ނޭދެވޭ އަސަރު ކުޑަކުރަން އިންވެސްޓް ކުރަންޖެހިފައިވާ ކަމަށާއި މިކަމަށް ދެން އިތުރު ވަގުތު ނެތް ކަމަށެވެ.\nއެއޯސިސްގެ ފަރާތުން ކޮޕް ސަމިޓްގައި ހަރަކާތްތެރިވަމުންދާ އަމްޖަދު ވިދާޅުވީ ނޮން-ޕާޓީ ސްޓޭކްހޯލްޑާސް ނުވަތަ އަމިއްލަ ޖަމިއްޔާ ޖަމާއަތްތަކުން ކުރާ މަސައްކަތަކީ ފާހަގަކޮށްލެވޭ މުހިއްމު މަސައްކަތްތަކެއް ކަމަށެވެ. އަދި މި ފަރާތްތަކުގެ ސަބަބުން ދާން އުޅޭ މިސްރާބަށް ދިއުމަށް ސަރުކާރުތަކަށް ބާރު އެޅުމަކީ މިގޮތުން ކުރެވޭ މުހިއްމު މަސައްކަތެއް ކަމަށް އަމްޖަދު ވިދާޅުވި އެވެ.\nއެއޯސިސްގެ ފަރާތުން މިކުރާ މަސައްކަތުގައި ނޮން-ޕާޓީ ސްޓޭކްހޯލްޑާސްގެ ދައުރުގެ ސަބަބުން ވަރަށް ބޮޑު ފައިދާއެއް ކުރާ ކަމަށް އަމްޖަދު ވިދާޅުވި އެވެ. އަދި މިފަދަ ބައްދަލުވުމެއްގައި ގުޅިގެން ކުރެވިދާނެ ގިނަ މަސައްކަތްތަކެއް ހުރިކަމަށް ގަބޫލުކުރައްވާކަން ހާމަކުރައްވަމުން އަމްޖަދު ވިދާޅުވީ ރިސާޗާއި ހޭލުންތެރިކަން އިތުރުކުރުމުގެ އިތުރުން މިކަމުގައި ސަރުކާރުތަކަށް ބާރުއެޅުމަކީވެސް ކުރެވިދާނެ ކަމެއް ކަމަށެވެ.\nހުރިހާ ފަރާތްތަކުން އަންނަ މެސެޖްތަކުގައިވެސް މި ދެކެވެނީ އެއް ވާހަކައެއް ކަމަށާއި އެވާހަކައަކީ މޫސުމަށް އަންނަ ބަދަލުތަކުގެ ސަބަބުން ކުރާ ނޭދެވޭ އަސަރުތައް ކުޑަކުރުމަށް އަޅަންޖެހޭ ފިޔަވަޅުތައް ލަސްނުކޮށް އަޅަންޖެހިފައިވާ ކަމަށް އަމްޖަދު ވިދާޅުވި އެވެ. އަދި މިގޮތުން އަޅަންޖެހޭ ފިޔަވަޅުތައް އެޅުމުގައި ބޮޑެތި އިންވެސްޓްމަންޓުތައް ބޭނުންވެފައިވާ ކަމަށް އަމްޖަދު ވިދާޅުވި އެވެ.\nމޫސުމަށް އަންނަ ބަދަލުތަކުގެ އަސަރު ނުކުރާނެ އެއްވެސް މީހަކު ނުހުންނާނެ ކަމަށާއި އެންމެން ގުޅިގެން މަސައްކަތްކޮށް ކުރިޔަށް ދިއުމުގެ ޝިއާރުގެ ދަށުން މި ބައްދަލުވުން ކުރިޔަށް ދިއުމަކީ ވަރަށް މުނާސަބުކަމެއް ކަމަށް އަމްޖަދު ވިދާޅުވި އެވެ.


Vaahaka: Ibrahim ge Huvafen (part-7) - vNews.mv\nވާހަކަ: އިބުރާހިމްގެ ހުވަފެން (ޕާޓް-7)\nއައިޝަތު އިބްރާހީމް 04 February 2021, 17:36\n(28 ޖެނުއަރީ 2021 އާ ގުޅޭ)\nހަލީމަ، އިބުރާހިމަށް ގޮވައިލަން އައުމުން އިބުރާހިމުގެ ހިތްވަރު އާލާވެ ޢަޒުމު އާވިއެވެ. ޙަޤީޤަތުގައި އިބުރާހިމަށް ކުރިމަތިވީ މާބޮޑަށް ފިކުރު ކުރުމުން ލޭމައްޗަށް ދިއުމެވެ. ގަވާއިދުން ކާންޖެހޭ ބޭސް އެދުވަހު އިބުރާހިމު ހުރީ ނުކައެވެ. މިކަމުގެ ސަބަބުން ބޮލަށް އެނބުރުން އަރައި ވެއްޓުނީއެވެ.\nރަށުގައި އާބަނދަރު ހެދުމުގެ މަސައްކަތް ފެށުމަށް ޓަކައި މަސައްކަތައް ބޭނުންވާ ތަކެތި ބާލަމުންދާއިރު މިމަންޒަރު ދުށުމަށްޓަކައި ބައެއް މީހުން އަތިރިމައްޗަށް ނުކުމެ ތިއްބެއެވެ. އަދި އިރުވައިގެ ދުވަސްތަކުގައި ދުވާލުގެ ހޫނަށްފަހު ހަވީރުގެ ހިތްފަސޭހަކަމުން އުފާލިބިގަތުމަށް އަތިރި މަތީގައި ހުރި ގަސްތަކުގެ ދަށުގައި ތާސްކުޅުމަށް ދުވަސްވީ މީހުންނާއި ހަރުމީހުން ތިއްބެވެ. ލައްޓިއަށް ދިޔަ ދެ ދޯންޏެއްގެ މީހުންވެސް ލަފައިގެން މަސްބަހަނީއެވެ. އެތާނގައި ވެސް މަސްގަތުމަށާއި ހިލޭމަސް ލިބޭނެކަމުގެ އިންތިޒާރުގައި ބައެއް މީހުން ތިއްބެވެ.\nމިހުރިހާ ކަމަކާ ދުރުގައި ޚިޔާލާ ފިކުރުގެ ކަނޑަކަށް ގެނބިފައި އެއިނީ ދެވަނަ ދެމީހެއް ނޫނެވެ. އިބުރާހިމެވެ. އޭނާ ޞިއްހީ މަރުކަޒުން ދޫކޮށްލީ މިއަދެވެ. ޑޮކްޓަރު ލަފާ ދީފައިވަނީ ހެލިފެލިވެ އުޅުމަށާއި ހިތްހަމަ ޖެއްސުމަށާއި ގަވާއިދުން ބޭސް ކެއުމަށެވެ. އިބުރާހިމަށް ހަލީމަ ދިން ހިތްވަރުން ވަނީ އުންމީދު އާލާވާން ފަށައިފައެވެ. އެކަމަކު ނޭނގޭ ކަމަކީ މިހާރު ލިބިފައިވާ އުންމީދުގެ ހުޅުކޮޅު ބޮޑުކޮށް ނުނިވޭނެ ގޮތަށް މަސައްކަތް ފަށަން ވީ ހިސާބެކެވެ. ހަލީމައާ އިސްވެ ވާހަކަ ދައްކަންވީ ގޮތެކެވެ.\nހޮސްޕިޓަލުގައި އޮއްވާ ގޮވާލަން ހަލީމަ އައި އިރު ކައިރީގައި ހުރީ ކާކުތޯ ވިސްނަނިކޮށް ހަނދާނަށް އައީ ޚަދީޖައެވެ. އަދި އެ ހުރިހާ ވާހަކައެއް ދެއްކީ ޚަދީޖާ ބަހައްޓައިގެންކަމަށް ވާތީ ޚަދީޖާއަކީ މިކަމުގެ މެދުވެރިއެއްގެ ބައި އަދާކުރެވިދާނެ މީހެއްކަން އިބުރާހިމަށް ޔަޤީން ކުރެވިއްޖެއެވެ. ޒުވާން ދުވަސްވަރު ހަލީމައާއެކު އޮތް ލޯބީގެ ގުޅުމުގައިވެސް ސިއްރު ވެރިއެއްގެ ބައި އަދާކުރީ ޚަދީޖާކަން މިހާރު ހަނދާން ވެއްޖެއެވެ.\n"ޚަދީޖާ ހޯދަންވީ އޭނާ މެދުވެރިކޮށް މިކަން ވެދާނެ އެއީ ސިއްރު ވެރިޔާ" ހިތާހިތާ މިހެން ކިޔާލަކިޔާލާ އިންދާ އިބުރާހިމުގެ ލޮލުގައި އަޅައިގަތީ ކުޑަކުއްޖެއްގެ އަތުގައި ހިފައިގެން ހިނގާފައި އަންނަ އަންހެނެކެވެ. އެމީހަކު އަންނަނީ އިބުރާހިމު މަޑުކޮށްލައިގެން ހުރި ގަސްދޮށާ ދިމާއަށެވެ. އެއީ ކާކުތޯ ބަލައިލުމަށް ގަމީހު ޖީބުގައި އޮތް ނަންބަރު އައިނު ނަގައި ލޮލުގައި އަޅައިލިއެވެ. ކައިރި ވަމުން އައިވަރަކަށް އެއީ ކާކުކަން ދެނެގަނެވިއްޖެއެވެ. އެމީހަކީ ޚަދީޖާއެވެ.\nޚަދީޖާ އައިސް އިބުރާހިމުގެ ކައިރިއަށް ހުއްޓިއްޖެއެވެ. އަދި ވާހަކަ ދައްކަން ފެށިއެވެ.\n"އިބުރާހިމު އަވަހަށް ރަނގަޅުވީތީ އަހަރެން އުފާކުރަން، އަހަރެންނަށް ހީވަނީ ތިޔަ ޢުމުރުގައި އިބުރާހިމަށް އަމިއްލައަށް ނުކުރެވޭ ކަންކަމުގައި އަޅާލާނެ މީހަކު ބޭނުން ވާނެހެން."\nއިބުރާހިމު ބަހެއް ނުބުނެ ކުޑައިރު ކޮޅަކު ހިމޭނުން އިނުމަށްފަހު ބުންޏެވެ. "ޚަދީޖާއަށް ރަނގަޅަށް އެނގޭނެ އަހަރެންގެ ހިތުގައިވެސް ތިޔަކަން އޮންނާނެކަން އެހެނަސް .... އަހަރެންނަށް ތިޔަފަދަ އެހީތެރިކަމެއް ލިބޭނީ ކާކުގެ ފަރާތުންބާވައޭ ހިތަށް އަރާ" އަދި މި ޢުމުރުގައި......!\nމިހާތަނަށް އިބުރާހިމުގެ ވާހަކަ ދިޔަތަނާ މީހަކު [އައްސަލާމް ޢަލައިކުމް] އޭ ބުނެލި އަޑަށް އިބުރާހިމު އިސްއުފުލާ ބަލައިލިއެވެ. އަދި ހައިރާންކަމާއެކު އެމީހެއްގެ މޫނަށް އިތުރަށް ބަލައިލިއެވެ. އެއީ މިހާރުވެސް އިބުރާހިމުގެ ހިތުގައި ވިންދު ޖަހަމުންދާ އަދި އެމީހަކު ހޯދުމަށް ވިސްނަމުންދާ ހަލީމައެވެ.\nއިރުކޮޅަކު ހިމޭނުން ބަހެއް ނުބުނެ އިނުމަށްފަހު ސަލާން ބަލައިގަތެވެ. ހަލީމަ ވާހަކަ ދައްކަން އުޅެން ފެށުމުން އަތުގެ އިޝާރާތުން އިހަށް މަޑުކޮށްލުމަށް ޚަދީޖާ ބުންޏެވެ. އެއްވެސް މީހަކު ބަހެއް ނުބުނެ އިރުކޮޅެއް ވީފަހުން ޚަދީޖާ ވާހަކަ ދައްކަން ފެށިއެވެ.\n"އަހަރެން އިބުރާހިމު ގާތުގައި ދެންމެ މިބުނީ ތިޔަ ގޮތަށް އެކަނި ދިރިއުޅެން ނަހަދާށޭ. ކޮންމެވެސް މީހެއްގެ އެހީތެރި ކަންހޯދާށޭ."\nއިބުރާހިމު އިނީ ދުރުން އުދުހިފައި އަންނަ ކޮވެއްޔަކަށް ބަލަހައްޓައި ގެނެވެ. އެގަހެއްގެ ހިޔަލުގައި އެންމެން ތިބި ގަހަށް ކޮވެލި ތިރިކޮށްލުމާއެކު ވަރަށް ބާރަށް ގޮވާލިއެވެ. ހުއްޓުމެއް ނެތި ދެތިން މިނެޓް ގޮވާލުމަށް ފަހު އުދުއްސައި ގަނެއްޖެވެ. އެވަގުތު އިބުރާހިމު ވާހަކަ ދައްކަން ފަށައިފިއެވެ.\n"އަހަރެން ބިރުގަންނަނީ ކޮވެއްޔެއްފަދަ މީހެއްގެ އެހީތެރިކަން ހޯދަން. ވަރަށް ނަލަ އަޑަކުން ގޮވާލުމަށްފަހު އެގެއްލުނީ ކުޑަ ހިނދުކޮޅެއްގެ ތެރޭގައި"\nޚަދީޖާ ބުނެލިއެވެ. އިބުރާހިމު ހިތްކިޔާ ކޮވެއްޔަކަށް ނުވާކަހަލަ އަންހެނަކު މިރަށުގައި އެބަހުރިތަ؟ އިބުރާހިމު އިސްދަށަށް ޖަހައިފިއެވެ. އަދި ފައިގެ ބޮޑުވާއިނގިލިން ބިމުގެ ވެލިގަނޑުގައި ކާއްތަން ފަށައިފިއެވެ.\nޚަދީޖާ އަނެއްކާވެސް ބުންޏެވެ. [އިބުރާހިމު ބަހެއް ނުބުނީ އެކަހަލަ މީހަކު މިރަށުގައި ނެތީތަ؟ ނޫނީ ބުނަން ނުކެރުނީތަ؟]\nއިބުރާހިމު އެއިން ގޮތަށް ގުޑުމެއްވެސް އަރުވާނުލައި އިނދެފައި ފުންނޭވާއެއްލިއެވެ. އަދި ދެތިން ފަހަރު ހިންދިރުވާލާފައި ލަސްލަހުން މަޑުމަޑުން ވާހަކަ ދައްކަން ފެށިއެވެ.\n[އަހަރެންނަށް ކަމުދާ މީހަކު އެބަހުރި އެކަމަކު ހިޔެއްނުވޭ ލިބޭނެހެނެއް؟ އަހަރެންނަށް ވުރެ މާހިތްވަރު ގަދަ ކެރޭ މީހުންވެސް އެކަމާ އުޅެފި އެކަން އެ މީހުންނަށް ނުވީއިރު އަހަރެންނަށް ކިހިނެއް ވާނީ؟]\n[ބަލަ އިބުރާހިމާ ކިތަންމެ ނުކެރޭ އަދި ނިކަމެތި މީހަކަސް އެކަމަކާ އުޅުނީމާ އެނގޭނީ ތިކަމާ އުޅެލަބަލަ އަހަރެންގެ އެހީތެރި ކަމެއް ބޭނުމިއްޔާ އަބަދުވެސް ލިބޭނެ" އިބުރާހިމު ބޯ ޖަހައިލިއެވެ.\nމިހުރިހާ ވާހަކަ ދެއްކިއިރުވެސް ހަލީމަ ބަހެއްވެސް ނުބުނެ ހަށަމަށް އަތް އަރުވާލައިގެން ކަނޑުގެ ރާޅުގެ ފޮނުތަކާ ދިމާއަށް ބަލަހައްޓައިގެން އިނެވެ. ހަލީމަ އިނީ އަވިއައިނެއް އަޅައިގެން ކަމަށްވާތީ ހަލީމަގެ ލޮލުން ކަރުނަ ހިލެމުންދާކަން އެކަކަށްވެސް ނޭނގެއެވެ. އޮއްސުމަށް މިސްރާބުޖަހާފައިވާ އިރުގެ ރަން ކުލައިގެ އަވި ދީފައިވާ ގަސްދަށުގައި ތިބިއިރު ގަހުގެ ގޮފިތަކުގައި ފަތް ނެތް ދިމަދިމާއިން ތިން މީހުންގެ މޫނަށް ވެސް އަވިދެއެވެ. ހަލީމަގެ ކޯތާފަތަށް އަވި އެޅޭ ވަގުތު ހަލީމަގެ ދޮންމޫނުގެ ކުލަ ފެންނަނީ މާ ނަލަ ކޮށެވެ. ދޭތެރެ ދޭތެރެއިން ސިއްރުސިއްރުން އިބުރާހިމު ވެސް ހަލީމަގެ މޫނަށް ބަލައިލައެވެ. (ނުނިމޭ)\nއެޑިޓަރުގެ ނޯޓު: މިވާހަކައިގެ 8 ވަނަ ބައި ޝާއިއު ކުރެވޭނީ ދެން އަންނަ ބުރާސްފަތި ދުވަހުއެވެ.\nވަރަށް ސަޅިކޮށް މި ދަނީ މިވާހަކަ


Serbia'in Raajje ge Volley kuri eruvum'ah gina eheethak'eh!\nކުޅިވަރު - ސާބިއާ - ރާއްޖެ\nސާބިއާއިން ރާއްޖޭގެ ވޮލީ ކުރިއެރުވުމަށް ގިނަ އެހީތަކެއް!\nސާބިއާގައި ވޮލީ ޓީމު ކޭމްޕްކުރަން ވަނީ ހަމަޖެހިފައި\nސާބިއާގައި ހަތަރު ވޮލީ ކޯޗެއް ތަމްރީންކުރަން ވަނީ ހަމަޖެހިފައި\nކ. މާލެ 27 ޖޫން 2019 | ބުރާސްފަތި 09:38 1,724\nމިނިސްޓަރ މަހްލޫފް (ކ) އަދި ސާބިއަން ވޮލީ ފެޑެރޭޝަންގެ ރައީސް (ވ) - ޓްވިޓަރ\nސާބިއާއިން ރާއްޖޭގެ ވޮލީ ކުރިއެރުވުމަށް ގިނަ އެހީތަކެއް ހަމަޖައްސައިދީފިއެވެ.\nޔޫތު މިނިސްޓަރ އަހުމަދު މަހްލޫފް ސާބިއާއަށް ކުރެއްވި ދަތުރުފުޅުގައި ރާއްޖޭގެ ވޮލީ ކުރިއެރުވުމަށް އެ ގައުމުން ވަނީ ގިނަ އެހީތަކެއްވެދޭން ނިންމައިފައެވެ.\nއެގޮތުން އިންޑިއަން އޯޝަން އައިލޭންޑް ގޭމްސްގެ ކުރިން ގައުމީ ވޮލީ ޓީމު ސާބިއާގައި ކޭމްޕްކުރުމުގެ އިންތިޒާމު ހަމަޖެހުނުއިރު، މިއީ ރާއްޖޭގެ ވޮލީ ޓީމެއް ޔޫރަޕްގައި ކޭމްޕްކުރާ ފުރަތަމަ ފަހަރެވެ.\nސާބިއާގައި ވޮލީ ޓީމު ކޭމްޕް ކުރުމަށް ހަމަޖެހިފައިވަނީ އަންނަ ޖުލައި މަހުގެ ތިން ވަނަ ދުވަހުން ފެށިގެން 14 ވަނަ ދުވަހުގެ ނިޔަލަށެވެ. މިއީ ރާއްޖޭގެ ގައުމީ ޓީމެއް ޔޫރަޕްގައި ކޭމްޕްކުރާ ފުރަތަމަ ފަހަރަށް ވެގެންދާނެއެވެ.\nމި ޓްރެއިނިން ކޭމްޕްގައި ގައުމީ ވޮލީ ޓީމަށް ޔޫރަޕްގެ މަތީފަންތީގެ ކޯޗުން އިރުޝާދު ދިނުމަށް ހަމަޖެހިފައިވާއިރު، ކުވައިތު އަދި ސާބިއާގެ ޓީމުތަކާ ދެކޮޅަށް ރަހުމަތްތެރިކަމުގެ މެޗުތަކެއް ކުޅުމަށް ވެސް ވަނީ ހަމަޖެހިފައެވެ.\nމީގެއިތުރުން ސާބިއަން ވޮލީ ފެޑެރޭޝަނުން ވަނީ ރާއްޖޭގެ ހަތަރު ކޯޗެއް އެގައުމުގައި ތަމްރީން ހެދުމުގެ ފުރުސަތުވެސް ތަނަވަސްކޮށްދީފައެވެ. އަދި ރާއްޖޭގައި ވޮލީ ކުރިއެރުވޭނެ ގޮތް ބަލައި، ވޮލީގެ ހާލަތު ދެނެގަތުމަށް ސާބިއަން ވޮލީ ފެޑެރޭޝަނުން ޓީމެއް ރާއްޖެ އައުމަށް ވަނީ ހަމަޖެހިފައެވެ.\nމުޅި ދުނިޔޭގައި ވެސް ވޮލީގައި އެންމެ މަތީފަންތީގައި ގުނާލެވޭ ސާބިއާގެ ދީލަތި އެހީތަކާއެކު ރާއްޖޭގެ ވޮލީ ޓީމަށް ގިނަ ކުރިއެރުންތަކެއް ލިބިގެންދާނެ ކަމަށް ބެލެވެއެވެ.


SunOnline: Lanka guduvaali hamalaathakun Biraai Sihun!\nލަންކާ ގުޑުވާލި ހަމަލާތަކުން ބިރާއި ސިހުން!\nރުގިއްޔާ މުހައްމަދު މޫސާ 31 Dec 2019, 14:22\nލަންކާގައި އަށް ތަނެއްގައި ވަނީ ބޮމުގެ ހަމަލާތަކެއް ދީފައީ: މިހާތަނަށް މަރުގެ މީހުންގެ އަދަދު ވަނީ 190 އަށް އަރައިފައި -- ފޮޓޯ/އޭޕީ\nމިއަހަރުގެ އޭޕްރިލް 21ގައި ލަންކާއަށް އިރުއަރައިގެން ދިޔައީ ވަރުގަދަ ގުޑުންތަކަކާ އެކުގަ އެވެ. އަދި ތިރީހަކަށް އަހަރުވީ ދާހިލީ ހަނގުރާމައަކުން އަރައިގަންނަމުން ދިޔަ އެގައުމުގެ ރައްޔިތުންނަށް އަނެއްކާވެސް ބޮމުގެ އަޑުފައްގަނޑާ އެކު ބިރުވެރި ކަމާއި ނާމާންކަން ގެނެސްދިނެވެ. އެ މީހުން އެ ހިތި މާޒީގެ ތެރެއަށް އަނބުރާ ގެންދިޔަ އެވެ.\nހަމަލާތައް އަމާޒުކުރީ ނަސާރާއިންނާއި ފަތުރުވެރިންނަށް\nދުރާލާ ރާވައިގެން ލަންކާގައި ދޭންފެށި ބޮމުގެ ހަމަލާތަކުގެ ފުރަތަމަ އަމާޒަކަށްވީ ކޮލޮމްބޯގެ ސެއިންޓް އެންތަނީސް ފައްޅިއެވެ. އެއީ ހެނދުނު 8:25 ގަ އެވެ. އެއަށްފަހު ނެގަމްބޯގެ ސެއިންޓް ސެބޭސްޓިއަން ފައްޅި އެވެ. ދެން ބަޓިކަލޯގެ ޒަޔޮން ފައްޅި އެވެ.\nއެއަށްފަހު 9:15 އާއި 9:20 އާ ދެމެދު، ކޮލޮމްބޯގެ ތިން ލަގްޒަރީ ހޮޓެލް ކަމުގައިވާ ސިނަމަން ގްރޭންޑް، ކިންގްސްބަރީ އަދި ޝަންގްރިލާގައިވެސް ބޮން ގޮއްވި އެވެ.\nމި ހަމަލާތައް ދިނީ ވީހާވެސް މީހުން ގިނަ ވަގުތަށް ބަލާފައެވެ. ފައްޅިތަކުގައި ހަމަލާ ދިނީ ނަސާރާއިން ފާހަގަކުރާ އީސްޓާގެ އަޅުކަންތައް ހިނގަމުން ދަނިކޮށެވެ. ހޮޓާތަކުގައި، ހެނދުނުގެ ނާސްތާއަށް މީހުން އެއްވެ ކިއު ހައްދިގެންތިބި ދަނޑިވަޅުގަ އެވެ.\nކޮލަމްބޯގެ ޝަންގްރިއްލާ ހޮޓަލަށް ދިން ހަމަލާގައި ލިބުނު ގެއްލުންތައް -- ފޮޓޯ: ގެޓީ\nދެހިވަލަ އާއި ޑެމަޓަގޮޑާގައިވެސް ގޮވުންތަކެއް\nކޮލޮމްބޯގައި މީހުން ދިިރިއުޅޭ ހިސާބުތަކުގައިވެސް ބޮން ގޮއްވިއެވެ. އެގޮތުން ދިވެހީން ގިނަ އަދަދަކަށް އުޅޭ ދެހިވަލައިގައިވެސް ހަމަލާދިނެވެ. އެއީ އެތަނުގެ ގެސްޓްހައުސެއްގެ ތެރޭގަ އެވެ. ދެހިވަލައިގައި ހަމަލާ ދިން މީހާ ފުރަތަމަ އުޅުނީ ކޮލޮމްބޯގެ ތާޖް ސަމުދްރާ ހޮޓެލްގައި ހަމަލާ ދޭށެވެ. އެތަނުގައި އެކަން ނުވުމުން ދެހިވަލައަށް އައީ އެވެ.\nއެއަށްފަހު ހަމަލާތަކުގައި ބައިވެރިވިކަމަށް ތުހުމަތުކުރެވޭ މީހެއްގެ ގެއަށް ފުލުހުން ދިއުމުން އެ ގޭގައި ހުރި އޭނާގެ އަނބިމީހާ އާއި ދެމަފިރިންގެ ތިން ކުޑަ ދަރީންނާ ވެސް އެކު ބޮން ގޮއްވާލައިގެން އަމިއްލައަށް މަރުވީ އެވެ.\nއެ ބިރުވެރި ދުވަހުގެ ހަމަލާތަކުގައި ޖުމްލަ 259 މީހުން މަރުވެ، 500އަށް ވުރެ ގިނަ މީހުންނަށް އަނިޔާވި އެވެ. އަދި މަރުވި މީހުންގެ ތެރޭގައި ބޭރު ގައުމުތަކަށް ނިސްބަތްވާ 45 މީހުންވެސް ހިމެނުނެވެ.\nހަމަލާތަކުގެ ފަހަތުގައި ލަންކާގެ ޖަމާއަތެއް\nހަމަލާތައް ދިނީ ޖިހާދީ ފިކުރުގެ ހަރުކަށި ދެ ޖަމާއަތް ކަމުގައިވާ ނެޝަނަލް ތައުހީދު ޖަމާއަތު (އެންޓީޖޭ) އަދި ޖަމާއަތު މިއްލަތު އިބްރާހީމް ގުޅިގެން، އަދި ބޭރުގެ އެހީ ހޯދައިގެންނެވެ. އެންޓީޖޭގެ ލީޑަރު ޒަހްރާން ހާޝިމްވެސް ހަމަލާ ދިނުމުގައި ޝާމިލުވި އިރު، އޭނާ ވަނީ މަރުވެފަ އެވެ.\nބޮމުގެ ހަމަލާތައް ދޭން ރޭވުމުގައި އެންމެ އިސްކޮށް ހުރި ޒަހްރާން ހާޝިމް --\nއެ ދެ ޖަމާއަތް ސްރީލަންކާގައި މަނާކޮށްފައިވާ އިރު، އެ ދެ ޖަމާއަތަކީ ދިވެހި ސަރުކާރުންވެސް ޓެރަރިސްޓު ޖަމާއަތްތަކުގެ ގޮތުގައި ކްލެސިފައިކޮށްފައިވާ ދެ ޖަމާއަތެވެ.\nއަދި އެހަމަލާ ދިންތާ އެއް މަސްވެސް ނުވަނީސް، އެގައުމުގެ ފުލުހުންގެ ވެރިޔާ ޑެޕިއުޓީ އިންސްޕެކްޓަރު ޖެނެރަލް ޗަންދަނާ ވިކްރަމަރަތުނަ ވަނީ ބޮން ގޮއްވުމާ ގުޅުން ހުރި އެންމެން ހައްޔަރުކޮށްފައިވާ ކަމަށް ވިދާޅުވެފައެވެ. ނަމަވެސް އޭގެ ފަހުންވެސް ލަންކާގައި އެހަމަލާތަކާ ގުޅިގެން އެތައް ސަތޭކަ މީހުން ހައްޔަރުކޮށްފައިވެ އެވެ.\nކުއްލި ނުރައްކަލުގެ ހާލަތާއި ކާފިއު\nލަންކާގައި ދިން ހަމަލާތަކަށް ފަހު ޖެހިގެން އައި ދުވަހު އެގައުމުގައި ކުއްލި ނުރައްކަލުގެ ހާލަތު އިއުލާން ކުރިއެވެ. އަދި ގިނަ ދުވަސްތަކެއް ވަންދެން އެގައުމުގައި ރޭގަނޑު ކާފިއު ހިންގިއެވެ.\nމީގެ އިތުރުން ސައްހަ ނޫން މައުލޫމާތު ފެތުރުން ހުއްޓުވުމަށްޓަކައި ފޭސްބުކާއި ވަޓްސްއެޕާއި ވައިބާ ފަދަ އެޕްތައް ބޭނުން ނުކުރެވޭ ގޮތް ހަދާ، ކަންފަތް ފޮރުވޭ ގޮތަށް ބުރުގާ އެޅުންވެސް ވަކި މުއްދަތަކަށް މަނާކުރި އެވެ.\nއެއަށް ފަހު ލަންކާގެ ކުއްލި ނުރައްކަލުގެ ހާލަތު އުވާލީ މިދިޔަ އޮގަސްޓު މަހުގަ އެވެ.\nހަމަލާތަކަށް ފަހު މުސްލިމުންނަށް އަނިޔާ\nއީސްޓާ ސަންޑޭގެ ހަމަލާތަކަށް ފަހު ލަންކާގައި މުސްލިމުންނަށް އަމާޒުކޮށްދޭ ހަމަލާތައް އިތުރުވި އެވެ. އޭގެ ތެރެއިން އެންމެ ބޮޑު ހަމަނުޖެހުންތައް ހިނގީ މެއި މަހުގެ ތެރޭގަ އެވެ. އަދި އެ ހަމަލާތަކުގައި މުސްލިމުންނަށާއި އެމީހުންގެ ވިޔަފާރިތަކަށާއި ގެތަކަށާއި މިސްކިތްތަކަށް ހަމަލާ ދީފައި ވެއެވެ.\nމިދިޔަ މެއި މަހު ލަންކާގެ މިސްކިތަކަށް ބަޔަކު ހަމަލާ ދީފައި -- ފޮޓޯ: ރޮއިޓާސް\nލަންކާގެ ނަސާރާ ގުރޫޕުތަކަކާއި ސިންހަލަ ބުޑިސްޓުން ދިން އެ ހަމަލާތަކުގައި ނުވަ މީހަކު މަރުވިކަމަށް އެގައުމުގެ ޑެއިލީ މިރާއިން ރިޕޯޓު ކުރިއެވެ.\nސަރުކާރާއި ސަލާމަތީ ބާރުތަކުގެ ބޮޑު އިހުމާލެއް\nއޭޕްރިލް 21ގައި ދިން ހަމަލާތަކަށް ފަހު މާގިނަ ދުވަސްތަކެއް ނުވެ، އެފަދަ ހަމަލާއެއް ދީފާނެ ކަމުގެ އިންޒާރު މާ ކުރިން ކަމާ ބެހޭ އިދާރާތަކަށް ލިބުނުކަން ހާމަވެގެންދިޔަ އެވެ. އަދި އެ ހަމަލާ ނުހުއްޓުވުނު ސަބަބު ހޯދުމަށް ލަންކާ ޕާލިމެންޓުގެ ކޮމިޓީއެއް އެކުލަވާލި އެވެ.\nއެ ކޮމިޓީން ނެރުނު ރިޕޯޓުގައިވާ ގޮތުން ހަމަލާތައް ނުހުއްޓުވުމުގެ އެންމެ ބޮޑު ޒިންމާއެއް ނަންގަވަން ޖެހޭނީ ސްޓޭޓް އިންޓެލިޖެންސް ސާވިސްގެ ވެރިޔާ ނިލަންތަ ޖަޔަވަރުދަނައެވެ.\nއެގޮތުން، އެގައުމުގައި ބޮމުގެ ހަމަލާތައް ދިނުމުގެ 17 ދުވަސް ކުރިން، އެފަދަ ހަމަލާއެއް ދީފާނެކަމުގެ އިންޒާރު ޖަޔަވަރުދެނައަށް ލިބުނު ކަމަށް ރިޕޯޓުގައިވެ އެވެ. އަދި އޭޕްރިލް ނުވައެއްގައި ގައުމީ ސަލާމަތާ ބެހޭ މަޖިލީހުން ބޭއްވި ބައްދަލުވުމެއްގައި، އެންޓީޖޭގެ ލީޑަރާ ބެހޭ މައުލޫމާތު ހިއްސާކުރުމަށް ޑިފެންސް ސެކްރެޓަރީ އެދިލެއްވި ނަމަވެސް، ޖަޔަވަރުދަނަ އޭރު މައުލޫމާތު ނުދެއްވާކަމަށް ރިޕޯޓުގައި ވެއެވެ.\nސިރިސޭނާ އާއި ވިކްރަމަސިންހަގެ ގުޅުން ގޯސްވެ، ދެބޭފުޅުންގެ ޒިންމާ އަދާ ކުރެއްވުމުގައި އިހުމާލުވި ކަމަށް ޕާލިމެންޓު ކޮމިޓީން ބުނޭ -- ފޮޓޯ: އޭއެފްޕީ\nމީގެ އިތުރުން އެކޮމިޓީން ވަނީ ކުރީގެ ރައީސް މައިތިރިޕާލަ ސިރިސޭނާއާއި ބޮޑުވަޒީރު ރަނިލް ވިކްރަމަސިންހަ ހިމެނޭ ގޮތަށް އޭރުގެ ސަރުކާރަށްވެސް ވަރަށް ބޮޑަށް ފާޑުކިޔާފަ އެވެ. އަދި ހަމަލާ ދިން ދުވަސްވަރު ރައީސާއި ބޮޑުވަޒީރުގެ ގުޅުން ވަރަށް ބޮޑަށް ގޯސްވެފައި އޮތުމުން ދެފަރާތުންވެސް ގައުމުގެ ސަލާމަތާ ގުޅުން ހުރި ޒިންމާތައް ފުރިހަމަކުރުމުގައި އިހުމާލުވިކަމަށް ބުނެފަ އެވެ.\nސިރިސޭނާއާއި ވިކްރަމަސިންހަ ވަނީ އެ ހަމަލާތައް ދީފާނެ ކަމުގެ އިންޒާރު އެ ދެ ބޭފުޅުންނަށް ކުރިން ނުލިބޭ ކަމަށް ވިދާޅުވެފަ އެވެ. އަދި ހަމަލާތަކާ ގުޅުން ހުރި ހުރިހާ ރަސްމީ ތަހުގީގީ ރިޕޯޓަކާ ހިލާފަށް، ސިރިސޭނާ ވަނީ އެހަމަލާތައް ދިނީ މަސްތުވާތަކެތި ވިޔަފާރި ކުރާ ބަޔަކު ކަމަށާއި އޭގެ ބޭނުމަކީ އޭނާ މަސްތުވާތަކެއްޗާ ދެކޮޅަށް ކުރައްވާ މަސައްކަތް ހުއްޓުވުން ކަމަށް މިދިޔަ ޖުލައި މަހު ތުހުމަތު ކުރައްވާފަ އެވެ.\nއޭގެ ސަބަބުން އެ ދެ ބޭފުޅުންނަށް ލަންކާގަ އާއި އަމިއްލަ ޕާޓީގަވެސް އޮތް ތާއިދު ގެއްލިގެންދިޔަ އެވެ. އަދި ދެ ބޭފުޅުންނަށް ރިޔާސީ އިންތިހާބުން ޖާގައެއް ނުލިބި، ވެރިކަމުން ދުރަށް ޖެހިވަޑައިގަންނަވަން ޖެހުނީވެސް އެހެންވެ އެވެ.


Roma ge coach'akah Mourinho hamajahssaifi | Jazeera\tރޯމާގެ ކޯޗަކަށް މޮރީނިއޯ - Jazeera\nލީވާން އަލީ ނާސިރް3days ago 53 views0\nރޯމާގެ ކޯޗުކަމަށް ކުރިޔަށް އޮތް ސީޒަނަށް ގެންނަ ހޯޒޭ މޮރީނިއޯ - ފޮޓޯ: ޓުވިޓަރ\nއަންނަ ސީޒަނުން ފެށިގެން އޭއެސް ރޯމާގެ ކޯޗަކަށް މޮރީނިއޯ ހަމަޖައްސައިފިއެވެ.\nރޯމާގެ ރަސްމީ ޓުވިޓަރ އެކައުންޓުން ކުރި ޓުވީޓެއްގައި ބުނީ، ކުރިޔަށް އޮތް ސީޒަނުން ފެށިގެން އެޓީމުގެ ކޯޗަކަށް މޮރީނިއޯ ހަމަޖައްސާފައިވާ ކަމަށާއި، އޭނާ ޓީމާ ހަވާލުވާނީ އަންނަ ސީޒަނާ ދިމާކޮށް ކަމަށެވެ.\nމޮރީނިއޯ ބުނީ، ރޯމާގެ ވެރިންނާ ދެކެވުނު ވާހަކަތަކުން އެ ކްލަބަކީ ވަރަށް އުންމީދީ ކްލަބެއްކަން އެނގިގެންދިޔަ ކަމަށެވެ. އަދި ކޯޗުކަމުގެ ވަޒީފާއާ ހަވާލުވާން އެންމެ ފަސޭހަވީ ރޯމާގެ ސަޕޯޓަރުން އެ ކްލަބަށް އޮންނަ އާދަޔާ ހިލާފު ޝައުގުވެރިކަމާއެކު ކަމަށެވެ.\nކުރިޔަށް އޮތް ސީޒަނުން ފެށިގެން ރޯމާގެ ކޯޗުކަން މޮރީނިއޯ ހަވާލުކުރަން ނިންމީ، މި ސީޒަނަށްފަހު އެ ކްލަބުގެ ކޯޗުކަމުން ޕައުލޯ ފޮންސެކާ ވަކިވާން ނިންމުމާއެކުގައެވެ.\nއަންގާރަ ދުވަހު ރޯމާއިން ނެރުނު ބަޔާނެއްގައި ބުނީ، އެއްބަސްވުން އާނުކޮށް މި ސީޒަނަށްފަހު ފޮންސެކާ އެ ކްލަބުގެ ކޯޗުކަމުން ވަކިވާނެ ކަމަށާއި، ފާއިތުވެދިޔަ ދެ އަހަރު އޭނާ ކޮށްދީފައިވާ ބުރަ މަސައްކަތަށް ކްލަބުގެ ހުރިހާ އެންމެން ނަމުގައި ޝުކުރު އަދާ ކުރާ ކަމަށެވެ.\nމި ސީޒަނުގެ އިޓާލިއަން ލީގުގައި ރޯމާއަށް ބާކީ ހަތަރު މެޗު އޮތް އިރު، އެޓީމު އޮތީ 55 ޕޮއިންޓާއެކު ޕޮއިންޓް ތާވަލުގެ ހަތް ވަނައިގައެވެ. އެޓީމު ލީގުގައި ކުޅުނު 34 މެޗުގެ ތެރެއިން 16 މެޗުން މޮޅުވެފައިވާއިރު، 11 މެޗުން ވަނީ ބަލިވެފައެވެ. ބާކީ ހަތް މެޗު ނިމުނީ އެއްވަރުވެގެންނެވެ.\nރޯމާގެ ކޯޗަކަށް މޮރީނިއޯ


އަލްމާ ބޯޓު ފަރަށް އަރައިގެން އެމްއެންޑީއެފް ސަދަން އޭރިއާއިން ހަރަކާތްތެރިވާން ފަށައިފި\n16 މާރޗް 2019 06:30\nމި ހާދިސާގެ ރިޕޯޓު ރޭ 02:57 ހާއިރު ލިބުމާއެކު އެމްއެންޑީއެފް ސަދަން އޭރިއާ ކޯސްޓްގާޑް ސްކޮޑްރަންގެ ސިފައިން ވަނީ ޑައިވަރުންނާއެކު ހަރަކާތްތެރިވާން ފަށާފައެވެ.\nމި ހާދިސާ ހިނގި އިރު ބޯޓުގައި 11 މީހުން ތިއްބެވެ. އޭގެ ތެރޭގައި ހިމެނެނީ ފަޅުވެރިންގެ ގޮތުގައި މަސައްކަތްކުރާ5ބިދޭސީންނާއި4ދިވެހިންގެ އިތުރުން ޕަސެންޖަރުންގެ ގޮތުގައި ބޯޓުން ދަތުރުކުރި 1 ބިދޭސީ އަކާއި ދިވެއްސެކެވެ.\nއަލްމާ ބޯޓު ފަރަށް އެރުމާ ގުޅިގެން ބޯޓަށް ލިބިފައިވާ ގެއްލުންތައް ބެލުމަށް އެމްއެންޑީއެފް ކޯސްޓްގާޑު ނޫރައްދީން ލޯންޗުގެ ޑައިވަރުން، ޑައިވިންގއަށް ފައިބައިގެން ބެލި ބެލުމުން އަލްމާ ބޯޓުގެ ވާތް ފަރާތުން ގާތްގަނޑަކަށް3ފޫޓު ހާތަން ވަނީ ފަޅައިގެން ގޮސްފައެވެ. އަދި ބޯޓު ފަރަށް އަރައި އެއް ފަޅިއަށް އަރި އަޅާލާފައިވާތީ ބޯޓުގައި ހުރި މުދާތައް އެހެން ދޯންޏަކަށް ހުސްކުރުމުގެ މަސައްކަތް އެމްއެންޑީއެފް ސަދަން އޭރިއާ ކޯސްޓްގާޑު ސްކޮޑްރަންގެ ސިފައިން ދަނީ ކުރަމުންނެވެ.\nމި ހާދިސާގައި އެއްވެސް މީހަކަށް ގެއްލުމެއް ލިބިފައި ނުވާއިރު ޕަސެންޖަރުންގެ ގޮތުގައި ބޯޓުން ދަތުރުކުރި2މީހުން ވަނީ އެމްއެންޑީއެފް ސަދަން އޭރިއާ ކޯސްޓްގާޑު ސްކޮޑްރަންގެ ލޯންޗެއްގައި ސަލާމަތްތެރިކަމާއެކު މީދޫއަށް ގެންގޮސްދީފައެވެ.